CELEX: 32019L0879
Language: el
Date: 2019-05-20 00:00:00
Title: Οδηγία (ΕΕ) 2019/879 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ

7.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 150/296
               
            
         ΟΔΗΓΙΑ (ΕΕ) 2019/879 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 20ής Μαΐου 2019
         για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Κεντρικής Τράπεζας (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Στις 9 Νοεμβρίου 2015 το Συμβούλιο Χρηματοπιστωτικής Σταθερότητας δημοσίευσε το έγγραφο με τους όρους λειτουργίας (Term Sheet) της TLAC (συνολική ικανότητα απορρόφησης ζημιών) («πρότυπο TLAC»), το οποίο εγκρίθηκε από την G-20 τον Νοέμβριο του 2015. Ο στόχος του προτύπου TLAC είναι να εξασφαλισθεί ότι οι παγκόσμιες συστημικά σημαντικές τράπεζες, που στο πλαίσιο της Ένωσης αναφέρονται ως παγκόσμια συστημικά σημαντικά ιδρύματα («G-SII»), διαθέτουν την αναγκαία ικανότητα απορρόφησης ζημιών και ανακεφαλαιοποίησης ώστε, κατά την εξυγίανση και αμέσως κατόπιν, τα εν λόγω ιδρύματα να μπορούν να συνεχίσουν να εκτελούν κρίσιμες λειτουργίες χωρίς να θέτουν σε κίνδυνο τα χρήματα των φορολογουμένων, δηλαδή (δημόσιους πόρους), ή η χρηματοπιστωτική σταθερότητα. Στην ανακοίνωσή της τής 24ης Νοεμβρίου 2015«Προς την ολοκλήρωση της Τραπεζικής Ένωσης» η Επιτροπή δεσμεύτηκε να υποβάλει νομοθετική πρόταση έως το τέλος του 2016 η οποία θα επέτρεπε την εφαρμογή στο ενωσιακό δίκαιο του προτύπου TLAC μέχρι τη διεθνώς συμφωνηθείσα προθεσμία του 2019.
                  
               
                     (2)
                  
                  
                     Για την εφαρμογή του προτύπου TLAC στο ενωσιακό δίκαιο χρειάζεται να λαμβάνεται υπόψη η υφιστάμενη ελάχιστη απαίτηση ιδίων κεφαλαίων και επιλέξιμων υποχρεώσεων («MREL») για κάθε ίδρυμα, που εφαρμόζεται σε όλα τα πιστωτικά ιδρύματα και επιχειρήσεις επενδύσεων («ιδρύματα») που έχουν εγκατασταθεί στην Ένωση, καθώς και σε κάθε άλλη οντότητα, όπως ορίζεται στην οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (4) («οντότητες»). Καθώς το πρότυπο TLAC και οι MREL επιδιώκουν τον ίδιο στόχο της εξασφάλισης ότι τα ιδρύματα και οι οντότητες που έχουν εγκατασταθεί στην Ένωση έχουν επαρκή ικανότητα απορρόφησης ζημιών και ανακεφαλαιοποίησης, οι δύο απαιτήσεις θα πρέπει να αποτελούν συμπληρωματικά στοιχεία ενός κοινού πλαισίου.
                     Από λειτουργικής πλευράς, το εναρμονισμένο ελάχιστο επίπεδο του προτύπου TLAC των G-SII («ελάχιστη απαίτηση TLAC») θα πρέπει να εισαχθεί στη νομοθεσία της Ένωσης μέσω τροποποιήσεων του κανονισμού (ΕΕ) αριθ. 575/2013 (5), ενώ η ειδική προσαύξηση ανά ίδρυμα για τα G-SII και η ειδική απαίτηση ανά ίδρυμα για τα μη G-SII, η οποία αναφέρεται ως MREL, θα πρέπει να αντιμετωπιστεί με στοχευμένες τροποποιήσεις της οδηγίας 2014/59/ΕΕ και του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (6). Οι διατάξεις της οδηγίας 2014/59/ΕΕ όπως τροποποιούνται με την παρούσα οδηγία περί της ικανότητας απορρόφησης ζημιών και ανακεφαλαιοποίησης των ιδρυμάτων και οντοτήτων, θα πρέπει να κατά τρόπο σύμφωνο με τις διατάξεις των κανονισμών (ΕΕ) αριθ. 575/2013 και (ΕΕ) αριθ. 806/2014 και της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (7).
                  
               
                     (3)
                  
                  
                     Η απουσία εναρμονισμένων ενωσιακών κανόνων όσον αφορά την εφαρμογή του προτύπου TLAC στην Ένωση δημιουργεί πρόσθετες δαπάνες και έλλειψη ασφάλειας δικαίου για τα ιδρύματα και καθιστά δυσκολότερη την εφαρμογή του εργαλείου διάσωσης με ίδια μέσα για τα διασυνοριακά ιδρύματα και οντότητες. Η έλλειψη εναρμονισμένων κανόνων της Ένωσης οδηγεί, επίσης, σε στρεβλώσεις του ανταγωνισμού στην εσωτερική αγορά, δεδομένου ότι τα έξοδα συμμόρφωσης με τις ισχύουσες απαιτήσεις και το πρότυπο TLAC για τα ιδρύματα και τις οντότητες μπορεί να διαφέρουν σημαντικά μεταξύ των κρατών μελών της Ένωσης. Είναι συνεπώς απαραίτητο να απομακρυνθούν αυτά τα εμπόδια στη λειτουργία της εσωτερικής αγοράς και να αποφευχθούν στρεβλώσεις του ανταγωνισμού που απορρέουν από την απουσία εναρμονισμένων ενωσιακών κανόνων σε σχέση με την εφαρμογή του προτύπου TLAC. Κατά συνέπεια, η κατάλληλη νομική βάση για την παρούσα οδηγία είναι το άρθρο 114 της Συνθήκης για τη λειτουργία της Ευρωπαϊκής Ένωσης.
                  
               
                     (4)
                  
                  
                     Σύμφωνα με το πρότυπο TLAC, η οδηγία 2014/59/ΕΕ θα πρέπει να συνεχίσει να αναγνωρίζει τόσο τη στρατηγική εξυγίανσης μοναδικού σημείου έναρξης (SPE), όσο και τη στρατηγική εξυγίανσης πολλαπλών σημείων έναρξης (MPE). Στο πλαίσιο της στρατηγικής εξυγίανσης SPE, μόνο μια οντότητα του ομίλου, συνήθως η μητρική, εξυγιαίνεται, ενώ άλλες οντότητες του ομίλου, συνήθως οι λειτουργικές θυγατρικές, δεν τίθενται σε καθεστώς εξυγίανσης, αλλά μεταφέρουν τις ζημιές και τις ανάγκες ανακεφαλαιοποίησής τους στην υπό εξυγίανση οντότητα. Στο πλαίσιο της στρατηγικής εξυγίανσης MPE, ενδέχεται να εξυγιαίνονται περισσότερες από μία οντότητες του ομίλου. Ο σαφής προσδιορισμός των προς εξυγίανση οντοτήτων («οντότητες εξυγίανσης»), δηλαδή των οντοτήτων στις οποίες θα μπορούσαν να εφαρμοστούν δράσεις εξυγίανσης, καθώς και των θυγατρικών που ανήκουν σε αυτές («όμιλοι εξυγίανσης») είναι σημαντικός για την αποτελεσματική εφαρμογή της επιθυμητής στρατηγικής εξυγίανσης. Ο εν λόγω προσδιορισμός έχει, επίσης, σημασία για τον καθορισμό του επιπέδου της εφαρμογής των κανόνων σχετικά με την ικανότητα απορρόφησης ζημιών που πρέπει να εφαρμόζουν τα ιδρύματα και οι οντότητες. Κατά συνέπεια, είναι απαραίτητο να εισαχθούν οι έννοιες «οντότητα εξυγίανσης» και «όμιλος εξυγίανσης» και να τροποποιηθεί η οδηγία 2014/59/ΕΕ σχετικά με τον σχεδιασμό της εξυγίανσης ομίλου, προκειμένου να απαιτείται ρητά από τις αρχές εξυγίανσης να προσδιορίζουν τις οντότητες εξυγίανσης και τους ομίλους εξυγίανσης εντός ενός ομίλου και να λαμβάνουν υπόψη, με τον κατάλληλο τρόπο, τις συνέπειες κάθε σχεδιαζόμενης δράσης εντός του ομίλου, ώστε να εξασφαλιστεί την αποτελεσματική εξυγίανση του ομίλου.
                  
               
                     (5)
                  
                  
                     Τα κράτη μέλη θα πρέπει να διασφαλίζουν ότι τα ιδρύματα και οι οντότητες διαθέτουν επαρκή ικανότητα απορρόφησης ζημιών και ανακεφαλαιοποίησης, ώστε να διασφαλίζουν την ομαλή και ταχεία απορρόφηση των ζημιών και την ανακεφαλαιοποίηση, με ελάχιστο αντίκτυπο στους φορολογούμενους και στη χρηματοπιστωτική σταθερότητα. Αυτό θα πρέπει να επιτυγχάνεται μέσω της συμμόρφωσης των ιδρυμάτων με την ειδική για κάθε ίδρυμα MREL, όπως ορίζεται στην οδηγία 2014/59/ΕΕ.
                  
               
                     (6)
                  
                  
                     Προκειμένου να εναρμονίζονται οι παρονομαστές που μετρούν την ικανότητα των ιδρυμάτων και οντοτήτων για απορρόφηση ζημιών και ανακεφαλαιοποίηση με εκείνους που προβλέπονται στο πρότυπο TLAC, οι MREL θα πρέπει να εκφράζονται ως ποσοστό του συνολικού ποσού έκθεσης σε κίνδυνο και του μέτρου συνολικού ανοίγματος του σχετικού ιδρύματος ή οντότητας και τα ιδρύματα ή οι οντότητες θα πρέπει να πληρούν ταυτόχρονα τα επίπεδα που προκύπτουν από τις δύο μετρήσεις.
                  
               
                     (7)
                  
                  
                     Προκειμένου να διευκολυνθεί ο μακροπρόθεσμος σχεδιασμός για την έκδοση των μέσων και να δημιουργηθεί βεβαιότητα όσον αφορά τα αναγκαία αποθέματα ασφαλείας, είναι απαραίτητο για τις αγορές να καταστεί εγκαίρως σαφές ποια κριτήρια επιλεξιμότητας απαιτούνται για την αναγνώριση των μέσων ως επιλέξιμων υποχρεώσεων TLAC ή MREL.
                  
               
                     (8)
                  
                  
                     Προκειμένου να εξασφαλισθούν ίσοι όροι ανταγωνισμού για τα ιδρύματα και τις οντότητες που έχουν εγκατασταθεί στην Ένωση, μεταξύ άλλων σε παγκόσμιο επίπεδο, τα κριτήρια επιλεξιμότητας για τις υποκείμενες σε αναδιάρθρωση παθητικού υποχρεώσεις για την απαίτηση MREL θα πρέπει να ευθυγραμμίζονται στενά με αυτά που καθορίζονται στον κανονισμό (ΕΕ) αριθ. 575/2013 για την ελάχιστη απαίτηση TLAC, με την επιφύλαξη ωστόσο των συμπληρωματικών προσαρμογών και των απαιτήσεων που θεσπίζονται με την παρούσα οδηγία. Ειδικότερα, ορισμένοι χρεωστικοί τίτλοι με ενσωματωμένο παράγωγο στοιχείο, όπως ορισμένα δομημένα αξιόγραφα, θα πρέπει να είναι επιλέξιμοι, υπό ορισμένες προϋποθέσεις, για τις MREL στον βαθμό που διαθέτουν προκαθορισμένο ή αυξανόμενο ποσό κεφαλαίου πληρωτέο κατά τη λήξη που είναι γνωστό εκ των προτέρων, ενώ μόνο ένα συμπληρωματικό ποσοστό κέρδους συνδέεται με το εν λόγω παράγωγο στοιχείο και εξαρτάται από την απόδοση περιουσιακού στοιχείου αναφοράς. Με βάση αυτές τις προϋποθέσεις, οι εν λόγω χρεωστικοί τίτλοι αναμένεται να παρουσιάζουν υψηλό βαθμό απορρόφησης ζημιών και δυνατότητα εύκολης αναδιάρθρωσης παθητικού κατά την εξυγίανση. Όταν ιδρύματα ή οντότητες κατέχουν ίδια κεφάλαια που υπερβαίνουν τις απαιτήσεις ιδίων κεφαλαίων, το γεγονός αυτό δεν θα πρέπει καθ' εαυτό να επηρεάζει τις αποφάσεις που αφορούν τον καθορισμό των MREL. Επιπλέον, τα ιδρύματα και οι οντότητες θα πρέπει να είναι σε θέση να καλύπτουν οποιοδήποτε μέρος των MREL με ίδια κεφάλαια.
                  
               
                     (9)
                  
                  
                     Το φάσμα των υποχρεώσεων (στοιχείων παθητικού) που χρησιμοποιείται για την κάλυψη των MREL περιλαμβάνει, καταρχήν, όλες τις υποχρεώσεις που προκύπτουν από απαιτήσεις κοινών μη εξασφαλισμένων πιστωτών (υποχρεώσεις μη μειωμένης εξασφάλισης), εκτός εάν δεν πληρούν τα ειδικά κριτήρια επιλεξιμότητας που θεσπίζονται στην παρούσα οδηγία. Για τη βελτίωση της δυνατότητας εξυγίανσης των ιδρυμάτων και οντοτήτων με την αποτελεσματική χρήση του εργαλείου διάσωσης με ίδια μέσα, οι αρχές εξυγίανσης θα πρέπει να μπορούν να απαιτούν να πληρούνται οι MREL με ίδια κεφάλαια και άλλες υποχρεώσεις μειωμένης εξασφάλισης, ιδίως όπου υπάρχουν σαφείς ενδείξεις ότι οι πιστωτές σε περίπτωση διάσωσης με ίδια μέσα ενδέχεται να υποστούν ζημίες κατά την εξυγίανση που θα υπερβαίνουν τις απώλειες που θα υφίσταντο υπό κανονικές διαδικασίες αφερεγγυότητας. Οι αρχές εξυγίανσης θα πρέπει να αξιολογούν την ανάγκη να υποχρεούνται τα ιδρύματα και οι οντότητες να καλύπτουν τις MREL με ίδια κεφάλαια και άλλες υποχρεώσεις μειωμένης εξασφάλισης όταν το ύψος των υποχρεώσεων που εξαιρούνται από την εφαρμογή του εργαλείου διάσωσης με ίδια μέσα φτάνει ένα συγκεκριμένο όριο εντός κατηγορίας υποχρεώσεων η οποία περιλαμβάνει υποχρεώσεις επιλέξιμες για MREL. Τα ιδρύματα και οι οντότητες θα πρέπει να καλύπτουν τις MREL με ίδια κεφάλαια και άλλες υποχρεώσεις μειωμένης εξασφάλισης στον βαθμό που απαιτείται προκειμένου να αποφεύγεται το ενδεχόμενο οι πιστωτές τους να υφίστανται ζημίες μεγαλύτερες εκείνων που θα υφίσταντο υπό κανονικές διαδικασίες αφερεγγυότητας.
                  
               
                     (10)
                  
                  
                     Κάθε μειωμένη εξοφλητική προτεραιότητα χρεωστικών τίτλων που απαιτείται από τις αρχές εξυγίανσης για τις MREL δεν θα πρέπει να θίγει τη δυνατότητα κάλυψης, εν μέρει, της ελάχιστης απαίτησης TLAC με χρεωστικούς τίτλους μη μειωμένης εξασφάλισης, σύμφωνα με τον κανονισμό (ΕΕ) αριθ. 575/2013 και σύμφωνα με το πρότυπο TLAC. Για τις οντότητες εξυγίανσης των G-SII ή τις οντότητες εξυγίανσης ομίλων εξυγίανσης με στοιχεία ενεργητικού άνω των 100 δισεκατομμυρίων EUR (τράπεζες ανώτατου επιπέδου) και για οντότητες εξυγίανσης ορισμένων μικρότερων ομίλων εξυγίανσης που θεωρείται πιθανό να προκαλέσουν συστημικό κίνδυνο σε ενδεχόμενο πτώχευσης, λαμβανομένων υπόψη της επικράτησης των καταθέσεων και της απουσίας χρεωστικών τίτλων στο μοντέλο χρηματοδότησης, της περιορισμένης πρόσβασης στις κεφαλαιαγορές για τις επιλέξιμες υποχρεώσεις και της χρήσης κεφαλαίου κοινών μετοχών της κατηγορίας 1 για την κάλυψη των MREL, οι αρχές εξυγίανσης θα πρέπει να μπορούν να απαιτούν να καλύπτεται τμήμα των MREL ίσο με το επίπεδο της απορρόφησης ζημιών και της ανακεφαλαιοποίησης που αναφέρεται στο άρθρο 37 παράγραφος 10 και στο άρθρο 44 παράγραφος 5 της οδηγίας 2014/59/ΕΕ όπως τροποποιείται με την παρούσα οδηγία με ίδια κεφάλαια και άλλες υποχρεώσεις μειωμένης εξασφάλισης, συμπεριλαμβανομένων των ιδίων κεφαλαίων που χρησιμοποιούνται για τη συμμόρφωση με τη συνδυασμένη απαίτηση αποθέματος ασφαλείας που θεσπίζεται στην οδηγία 2013/36/ΕΕ.
                  
               
                     (11)
                  
                  
                     Κατόπιν αιτήματος οντότητας εξυγίανσης, οι αρχές εξυγίανσης θα πρέπει να μπορούν να μειώνουν το τμήμα των MREL που απαιτείται να καλύπτει με ίδια κεφάλαια και άλλες υποχρεώσεις μειωμένης εξασφάλισης έως ορίου που αντιστοιχεί στην αναλογία της μείωσης που είναι δυνατή δυνάμει του άρθρου 72β παράγραφος 3 του κανονισμού (ΕΕ) αριθ. 575/2013 προς την ελάχιστη απαίτηση TLAC όπως προβλέπεται στον εν λόγω κανονισμό. Σύμφωνα με την αρχή της αναλογικότητας, οι αρχές εξυγίανσης θα πρέπει να μπορούν να απαιτούν την κάλυψη των MREL με ίδια κεφάλαια και άλλες υποχρεώσεις μειωμένης εξασφάλισης στον βαθμό που το συνολικό επίπεδο της απαιτούμενης μειωμένης εξοφλητικής προτεραιότητας με τη μορφή ιδίων κεφαλαίων και επιλέξιμων υποχρεώσεων λόγω της υποχρέωσης των ιδρυμάτων και των οντοτήτων να συμμορφωθούν με τις ελάχιστες απαιτήσεις των TLAC, τις MREL και, κατά περίπτωση, τη συνδυασμένη απαίτηση αποθέματος ασφαλείας δυνάμει της οδηγίας 2013/36/ΕΕ δεν υπερβαίνει το μεγαλύτερο από τα ακόλουθα: είτε το επίπεδο της απορρόφησης ζημιών και της ανακεφαλαιοποίησης που αναφέρεται στο άρθρο 37 παράγραφος 10 και στο άρθρο 44 παράγραφος 5 της οδηγίας 2014/59/ΕΕ όπως τροποποιείται με την παρούσα οδηγία είτε στην τυποποιημένη μέθοδο που ορίζεται στην εν λόγω οδηγία που βασίζεται στις απαιτήσεις προληπτικής εποπτείας βάσει του Πυλώνα 1 και του Πυλώνα 2 και τη συνδυασμένη απαίτηση αποθέματος ασφαλείας.
                  
               
                     (12)
                  
                  
                     Για συγκεκριμένες τράπεζες ανώτατου επιπέδου, οι αρχές εξυγίανσης θα πρέπει, με την επιφύλαξη προϋποθέσεων που θα αξιολογούνται από την αρχή εξυγίανσης, να περιορίζουν το ύψος της ελάχιστης απαίτησης μειωμένης εξοφλητικής προτεραιότητας σε ορισμένο κατώτατο όριο, λαμβάνοντας επίσης υπόψη τον ενδεχόμενο κίνδυνο να επηρεαστεί δυσανάλογα το επιχειρηματικό μοντέλο αυτών των ιδρυμάτων. Ο περιορισμός αυτός δεν θα πρέπει να θίγει τη δυνατότητα να επιβάλλεται απαίτηση μειωμένης εξοφλητικής προτεραιότητας πέραν του ορίου αυτού μέσω της απαίτησης μειωμένης εξοφλητικής προτεραιότητας του πυλώνα 2, με την επιφύλαξη επίσης των προϋποθέσεων που ισχύουν για τον πυλώνα 2, βάσει εναλλακτικών κριτηρίων και συγκεκριμένα των εμποδίων στη δυνατότητα εξυγίανσης, του εφικτού και της αξιοπιστίας της στρατηγικής εξυγίανσης, ή της επικινδυνότητας του ιδρύματος.
                  
               
                     (13)
                  
                  
                     Οι MREL θα πρέπει να επιτρέπουν την απορρόφηση από τα ιδρύματα και τις οντότητες των ζημιών που αναμένονται κατά την εξυγίανση ή στο σημείο της μη βιωσιμότητας, κατά περίπτωση, και την ανακεφαλαιοποίηση μετά την εφαρμογή των δράσεων που προβλέπονται στο σχέδιο εξυγίανσης ή μετά την εξυγίανση του ομίλου εξυγίανσης. Οι αρχές εξυγίανσης θα πρέπει, με βάση τη στρατηγική εξυγίανσης που έχουν επιλέξει, να αιτιολογούν δεόντως το επιβαλλόμενο επίπεδο των MREL και θα πρέπει να αναθεωρούν το επίπεδο αυτό χωρίς αδικαιολόγητη καθυστέρηση ώστε να αντικατοπτρίζονται τυχόν αλλαγές στο ύψος της απαίτησης που αναφέρεται στο άρθρο 104α της οδηγίας 2013/36/ΕΕ. Ως εκ τούτου, το επιβαλλόμενο επίπεδο των MREL θα πρέπει να είναι το άθροισμα του ποσού των ζημιών που αναμένονται κατά την εξυγίανση, οι οποίες αντιστοιχούν στις απαιτήσεις ιδίων κεφαλαίων του ιδρύματος ή της οντότητας, και του ποσού της ανακεφαλαιοποίησης που επιτρέπει στην οντότητα να ανταποκριθεί, μετά την εξυγίανση ή μετά την άσκηση των εξουσιών απομείωσης ή μετατροπής, στις απαιτήσεις ιδίων κεφαλαίων που είναι αναγκαίες ώστε να της χορηγηθεί άδεια να ασκεί τις δραστηριότητές της σύμφωνα με την επιλεγείσα στρατηγική εξυγίανσης. Η αρχή εξυγίανσης θα πρέπει να προσαρμόζει προς τα κάτω ή προς τα πάνω τα ποσά της ανακεφαλαιοποίησης για κάθε αλλαγή που προκύπτει από τις δράσεις που προβλέπονται στο σχέδιο εξυγίανσης.
                  
               
                     (14)
                  
                  
                     Η αρχή εξυγίανσης θα πρέπει να είναι σε θέση να αυξάνει το ποσό της ανακεφαλαιοποίησης για να εξασφαλίζεται επαρκής εμπιστοσύνη της αγοράς στο ίδρυμα ή την οντότητα μετά την εκτέλεση των ενεργειών που ορίζονται στο σχέδιο εξυγίανσης. Το αιτούμενο επίπεδο αποθέματος ασφάλειας της εμπιστοσύνης της αγοράς θα πρέπει να επιτρέπει στο ίδρυμα ή την οντότητα να εξακολουθεί να πληροί τις προϋποθέσεις για τη χορήγηση άδειας για επαρκές χρονικό διάστημα, μεταξύ άλλων, επιτρέποντας στο ίδρυμα ή την οντότητα να καλύπτει τις δαπάνες που συνδέονται με την αναδιάρθρωση των δραστηριοτήτων του μετά την εξυγίανση και να διατηρεί επαρκή εμπιστοσύνη της αγοράς. Το απόθεμα ασφαλείας της εμπιστοσύνης της αγοράς θα πρέπει να καθορίζεται λαμβανομένης υπόψη της συνδυασμένης απαίτησης αποθέματος ασφαλείας δυνάμει της οδηγίας 2013/36/ΕΕ. Οι αρχές εξυγίανσης θα πρέπει να προσαρμόζουν προς τα κάτω το επίπεδο του αποθέματος ασφαλείας της εμπιστοσύνης της αγοράς αν ένα χαμηλότερο επίπεδο αρκεί για να διασφαλιστεί επαρκής εμπιστοσύνη της αγοράς ή προς τα πάνω στις περιπτώσεις που απαιτείται υψηλότερο επίπεδο για να διασφαλιστεί ότι, μετά τις δράσεις που ορίζονται στο σχέδιο εξυγίανσης, η οντότητα εξακολουθεί να πληροί τις προϋποθέσεις για την απόκτηση άδειας για επαρκές χρονικό διάστημα, και διατηρεί επαρκή εμπιστοσύνη της αγοράς.
                  
               
                     (15)
                  
                  
                     Σύμφωνα με τον κατ' εξουσιοδότηση κανονισμό (ΕΕ) 2016/1075 της Επιτροπής (8), οι αρχές εξυγίανσης θα πρέπει να εξετάζουν τη βάση επενδυτών των μέσων MREL των επιμέρους ιδρυμάτων ή οντοτήτων. Εάν σημαντικό μέρος των μέσων MREL ενός ιδρύματος ή οντότητας κατέχεται από ιδιώτες επενδυτές που ενδέχεται να μην έχουν λάβει κατάλληλη επισήμανση των σχετικών κινδύνων, το εν λόγω στοιχείο μπορεί να συνιστά αυτό καθ' εαυτό εμπόδιο στη δυνατότητα εξυγίανσης. Επιπροσθέτως, εάν μεγάλο μέρος των μέσων MREL ενός ιδρύματος ή οντότητας κατέχεται από άλλα ιδρύματα ή οντότητες, οι συστημικές επιπλοκές μιας απομείωσης ή μετατροπής θα μπορούσαν να αποτελέσουν επίσης εμπόδιο στη δυνατότητα εξυγίανσης. Στις περιπτώσεις στις οποίες μια αρχή εξυγίανσης διαπιστώσει εμπόδιο στη δυνατότητα εξυγίανσης λόγω του μεγέθους και της φύσης συγκεκριμένης βάσης επενδυτών, θα πρέπει να είναι σε θέση να συστήσει σε ένα ίδρυμα ή οντότητα να αντιμετωπίσει το εν λόγω εμπόδιο.
                  
               
                     (16)
                  
                  
                     Προκειμένου να διασφαλιστεί ότι οι ιδιώτες επενδυτές δεν επενδύουν υπερβολικά σε συγκεκριμένους χρεωστικούς τίτλους που είναι επιλέξιμοι για τις MREL, τα κράτη μέλη θα πρέπει να διασφαλίζουν ότι το ελάχιστο ονομαστικό ποσό αυτών των μέσων είναι σχετικά υψηλό ή ότι η επένδυση στα μέσα αυτά δεν αντιπροσωπεύει υπερβολικό ποσοστό του χαρτοφυλακίου του επενδυτή. Η απαίτηση αυτή θα πρέπει να εφαρμόζεται μόνο σε μέσα που εκδίδονται μετά την ημερομηνία μεταφοράς της παρούσας οδηγίας στο εθνικό δίκαιο. Η απαίτηση αυτή δεν καλύπτεται επαρκώς στην οδηγία 2014/65/ΕΕ και θα πρέπει, συνεπώς, να είναι εκτελεστή στο πλαίσιο της οδηγίας 2014/59/ΕΕ και δεν θα πρέπει να θίγει τους κανόνες προστασίας των επενδυτών που προβλέπονται στην οδηγία 2014/65/ΕΕ. Όταν κατά την άσκηση των καθηκόντων τους, οι αρχές εξυγίανσης εντοπίσουν στοιχεία σχετικά με πιθανές παραβάσεις της οδηγίας 2014/65/ΕΕ, θα πρέπει να είναι σε θέση να ανταλλάσσουν εμπιστευτικές πληροφορίες με τις αρχές δεοντολογίας της αγοράς για τους σκοπούς της εφαρμογής της εν λόγω οδηγίας. Επιπροσθέτως, θα πρέπει επίσης να υπάρχει η δυνατότητα για τα κράτη μέλη να περιορίζουν περαιτέρω την εμπορία και πώληση ορισμένων μέσων σε ορισμένους επενδυτές.
                  
               
                     (17)
                  
                  
                     Με σκοπό να ενισχύσουν τη δυνατότητα εξυγίανσης, οι αρχές εξυγίανσης πρέπει να είναι σε θέση να επιβάλουν ειδικές για κάθε ίδρυμα MREL για τα G-SII πέραν της ελάχιστης απαίτησης TLAC που θεσπίζεται στον κανονισμό (ΕΕ) αριθ. 575/2013. Οι εν λόγω ειδικές MREL ανά ίδρυμα θα πρέπει να επιβάλλονται όταν η ελάχιστη απαίτηση TLAC δεν επαρκεί για την απορρόφηση ζημιών και την ανακεφαλαιοποίηση του G-SII σύμφωνα με την επιλεγείσα στρατηγική εξυγίανσης.
                  
               
                     (18)
                  
                  
                     Κατά τον καθορισμό του επιπέδου των MREL, οι αρχές εξυγίανσης θα πρέπει να λαμβάνουν υπόψη τον βαθμό της συστημικής σημασίας ενός ιδρύματος ή οντότητας και τις πιθανές δυσμενείς επιπτώσεις της χρεοκοπίας του στη χρηματοπιστωτική σταθερότητα. Οι αρχές εξυγίανσης θα πρέπει να λαμβάνουν υπόψη την ανάγκη για ίσους όρους ανταγωνισμού μεταξύ των G-SII και άλλων συγκρίσιμων ιδρυμάτων ή οντοτήτων με συστημική σημασία εντός της Ένωσης. Κατά συνέπεια, οι MREL των ιδρυμάτων ή οντοτήτων που δεν είναι G-SII αλλά των οποίων η συστημική σημασία εντός της Ένωσης είναι συγκρίσιμη με τη συστημική σημασία των G-SII, δεν θα πρέπει να αποκλίνουν δυσανάλογα από το επίπεδο και τη σύνθεση των MREL που κατά κανόνα καθορίζονται για τα G-SII.
                  
               
                     (19)
                  
                  
                     Σύμφωνα με τον κανονισμό (ΕΕ) αριθ. 575/2013, τα ιδρύματα ή οι οντότητες που χαρακτηρίζονται ως οντότητες εξυγίανσης θα πρέπει να υπόκεινται στις MREL μόνο σε ενοποιημένο επίπεδο ομίλου εξυγίανσης. Αυτό σημαίνει ότι οι οντότητες εξυγίανσης θα πρέπει, για την κάλυψη των MREL, να υποχρεούνται να εκδίδουν επιλέξιμους τίτλους και στοιχεία σε εξωτερικούς τρίτους δανειστές, που θα αποτελέσουν αντικείμενο διάσωσης με ίδια μέσα, στο ενδεχόμενο που η οντότητα εξυγίανσης τεθεί σε εξυγίανση.
                  
               
                     (20)
                  
                  
                     Τα ιδρύματα ή οι οντότητες που δεν αποτελούν οντότητες εξυγίανσης θα πρέπει να συμμορφώνονται με τις MREL σε ατομικό επίπεδο. Οι ανάγκες για απορρόφηση ζημιών και ανακεφαλαιοποίηση των εν λόγω ιδρυμάτων ή οντοτήτων θα πρέπει κατά κανόνα να καλύπτονται από τις αντίστοιχες οντότητες εξυγίανσης μέσω της άμεσης ή έμμεσης απόκτησης από τις εν λόγω οντότητες εξυγίανσης μέσων ιδίων κεφαλαίων και μέσων επιλέξιμων υποχρεώσεων που εκδίδονται από τα εν λόγω ιδρύματα ή οντότητες, και μέσω της απομείωσης ή μετατροπής τους σε τίτλους ιδιοκτησίας όταν τα εν λόγω ιδρύματα ή οντότητες δεν είναι πλέον βιώσιμα. Ως εκ τούτου, οι MREL που ισχύουν για τα ιδρύματα που δεν αποτελούν οντότητες εξυγίανσης θα πρέπει να εφαρμόζονται από κοινού και με συνέπεια προς τις απαιτήσεις που ισχύουν για τις οντότητες εξυγίανσης. Αυτό θα πρέπει να επιτρέπει στις αρχές εξυγίανσης να εξυγιαίνουν έναν όμιλο εξυγίανσης χωρίς να υπάγουν ορισμένες από τις θυγατρικές του οντότητες σε εξυγίανση, αποφεύγοντας έτσι δυνητικές διαταραχές στην αγορά. Η εφαρμογή των MREL σε ιδρύματα ή οντότητες που δεν αποτελούν οντότητες εξυγίανσης θα πρέπει να συμμορφώνεται με την επιλεγείσα στρατηγική εξυγίανσης και κυρίως δεν θα πρέπει να αλλοιώνει τη σχέση ιδιοκτησίας μεταξύ των ιδρυμάτων ή οντοτήτων και του ομίλου εξυγίανσής τους, αφότου τα εν λόγω ιδρύματα έχουν ανακεφαλαιοποιηθεί.
                  
               
                     (21)
                  
                  
                     Αν αμφότερες η οντότητα εξυγίανσης ή η μητρική επιχείρηση και οι θυγατρικές της είναι εγκατεστημένες στο ίδιο κράτος μέλος και ανήκουν στον ίδιο όμιλο εξυγίανσης, η αρχή εξυγίανσης θα πρέπει να είναι σε θέση να απαλλάσσει από την εφαρμογή των MREL που ισχύουν για θυγατρικές που δεν είναι οντότητες εξυγίανσης ή να τους επιτρέπει να καλύπτουν τις MREL με εξασφαλισμένες εγγυήσεις μεταξύ της μητρικής επιχείρησης και των θυγατρικών της, επιλογή που ενεργοποιείται όταν πληρούνται οι χρονικές προϋποθέσεις, που είναι αντίστοιχες με εκείνες που επιτρέπουν την απομείωση ή τη μετατροπή των επιλέξιμων υποχρεώσεων. Οι εξασφαλίσεις που καλύπτουν την εγγύηση θα πρέπει να είναι άκρως ρευστοποιήσιμες και να έχουν ελάχιστο κίνδυνο αγοράς και πιστωτικό κίνδυνο.
                  
               
                     (22)
                  
                  
                     Ο κανονισμός (ΕΕ) αριθ. 575/2013 προβλέπει ότι οι αρμόδιες αρχές είναι σε θέση να προβλέπουν απαλλαγή από την εφαρμογή ορισμένων απαιτήσεων φερεγγυότητας και ρευστότητας για πιστωτικά ιδρύματα που είναι μόνιμα συνδεδεμένα με κεντρικό οργανισμό («συνεταιριστικών δικτύων»), εφόσον πληρούνται ορισμένες προϋποθέσεις. Προκειμένου να λαμβάνονται υπόψη οι ιδιαιτερότητες τέτοιων συνεταιριστικών δικτύων, οι αρχές εξυγίανσης θα πρέπει επίσης να είναι σε θέση να απαλλάσσουν τα εν λόγω πιστωτικά ιδρύματα και τον κεντρικό οργανισμό από την εφαρμογή των MREL, που εφαρμόζεται υπό παρόμοιες προϋποθέσεις με εκείνες που ορίζονται στον κανονισμό (ΕΕ) αριθ. 575/2013, στην περίπτωση που τα πιστωτικά ιδρύματα είναι εγκατεστημένα στο ίδιο κράτος μέλος με τον κεντρικό οργανισμό. Οι αρχές εξυγίανσης θα πρέπει επίσης να είναι σε θέση να αντιμετωπίζουν τα πιστωτικά ιδρύματα και τον κεντρικό οργανισμό ως σύνολο κατά την εκτίμηση των προϋποθέσεων για εξυγίανση, ανάλογα με τα χαρακτηριστικά του μηχανισμού αλληλεγγύης. Οι αρχές εξυγίανσης θα πρέπει επίσης να είναι σε θέση να διασφαλίσουν τη συμμόρφωση με την απαίτηση εξωτερικών MREL του ομίλου εξυγίανσης ως συνόλου, με διάφορους τρόπους, ανάλογα με τα χαρακτηριστικά του μηχανισμού αλληλεγγύης κάθε ομίλου, υπολογίζοντας τις επιλέξιμες υποχρεώσεις των οντοτήτων από τις οποίες, σύμφωνα με το σχέδιο εξυγίανσης, απαιτούν οι αρχές εξυγίανσης να εκδώσουν επιλέξιμα μέσα για τις MREL εκτός του ομίλου εξυγίανσης.
                  
               
                     (23)
                  
                  
                     Για να εξασφαλιστεί κατάλληλο επίπεδο MREL για τους σκοπούς της εξυγίανσης, οι αρχές που είναι αρμόδιες για τον καθορισμό του επιπέδου των MREL θα πρέπει να είναι η αρχή εξυγίανσης της οντότητας εξυγίανσης, η αρχή εξυγίανσης σε επίπεδο ομίλου, ήτοι η αρχή εξυγίανσης της επικεφαλής μητρικής επιχείρησης, και οι αρχές εξυγίανσης άλλων οντοτήτων του ομίλου εξυγίανσης. Τυχόν διαφορές μεταξύ των αρχών θα πρέπει να υπόκεινται στις εξουσίες της Ευρωπαϊκής Αρχής Τραπεζών (ΕΑΤ) σύμφωνα με τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (9), υπό την επιφύλαξη των όρων και περιορισμών που θεσπίζονται στην παρούσα οδηγία.
                  
               
                     (24)
                  
                  
                     Οι αρμόδιες αρχές και οι αρχές εξυγίανσης θα πρέπει να αντιμετωπίζουν δεόντως τυχόν παραβιάσεις της ελάχιστης απαίτησης TLAC και των MREL. Δεδομένου ότι η παραβίαση των εν λόγω απαιτήσεων, θα μπορούσε να αποτελεί εμπόδιο στη δυνατότητα εξυγίανσης ιδρύματος ή ομίλου, οι υφιστάμενες διαδικασίες για την εξάλειψη των εμποδίων στη δυνατότητα εξυγίανσης πρέπει να συντομευθούν προκειμένου να αντιμετωπιστούν αποτελεσματικά τυχόν παραβιάσεις των απαιτήσεων. Οι αρχές εξυγίανσης θα πρέπει επίσης να μπορούν να απαιτούν από τα ιδρύματα να τροποποιούν το προφίλ ληκτότητας των επιλέξιμων μέσων και στοιχείων, καθώς και να καταρτίζουν και να εφαρμόζουν σχέδια, ώστε να αποκαθίσταται το επίπεδο των εν λόγω απαιτήσεων. Οι αρχές εξυγίανσης θα πρέπει επίσης να είναι σε θέση να απαγορεύουν ορισμένες διανομές, όταν εκτιμούν ότι ένα ίδρυμα ή μία οντότητα δεν πληροί τις συνδυασμένες απαιτήσεις αποθέματος ασφαλείας δυνάμει της οδηγίας 2013/36/ΕΕ όταν εξετάζονται επιπλέον των MREL.
                  
               
                     (25)
                  
                  
                     Για να εξασφαλιστεί η διαφανής εφαρμογή των MREL, τα ιδρύματα και οι οντότητες θα πρέπει να υποβάλλουν εκθέσεις στις αρμόδιες αρχές και στις αρχές εξυγίανσης και να γνωστοποιούν τακτικά στο κοινό τις οικείες MREL, τα επίπεδα των επιλέξιμων υποχρεώσεων και υποχρεώσεων υποκείμενων σε αναδιάρθρωση παθητικού και τη σύνθεση των εν λόγω υποχρεώσεων, συμπεριλαμβανομένων των προφίλ ληκτότητας και κατάταξης σε κανονικές διαδικασίες αφερεγγυότητας. Για ιδρύματα ή οντότητες που υπόκεινται στην ελάχιστη απαίτηση TLAC, θα πρέπει να υπάρχει συνοχή όσον αφορά τη συχνότητα της υποβολής εποπτικών εκθέσεων και δημοσιοποίηση των ειδικών MREL ανά ίδρυμα όπως προβλέπεται στην παρούσα οδηγία με εκείνες που προβλέπονται στον κανονισμό (ΕΕ) αριθ. 575/2013 για την ελάχιστη απαίτηση TLAC. Ενώ οι συνολικές ή μερικές απαλλαγές από τις υποχρεώσεις υποβολής εκθέσεων και δημοσιοποίησης για συγκεκριμένες οντότητες ή ιδρύματα θα πρέπει να επιτρέπονται σε ορισμένες περιπτώσεις που ορίζονται στην παρούσα οδηγία, οι εν λόγω απαλλαγές δεν θα πρέπει να περιορίζουν τις εξουσίες των αρχών εξυγίανσης να ζητούν πληροφορίες για τους σκοπούς της άσκησης των καθηκόντων τους δυνάμει της οδηγίας 2014/59/ΕΕ όπως τροποποιείται με την παρούσα οδηγία.
                  
               
                     (26)
                  
                  
                     Η απαίτηση να συμπεριληφθεί μια συμβατική αναγνώριση των αποτελεσμάτων του εργαλείου διάσωσης με ίδια μέσα σε συμφωνίες ή σε μέσα που δημιουργούν υποχρεώσεις οι οποίες διέπονται από το δίκαιο τρίτης χώρας, θα πρέπει να διευκολύνει και να βελτιώνει τη διαδικασία διάσωσης με ίδια μέσα για τις εν λόγω υποχρεώσεις σε περίπτωση εξυγίανσης. Οι συμβατικές ρυθμίσεις, αν είναι ορθώς διατυπωμένες και ευρέως αποδεκτές, μπορούν να προσφέρουν μια πρακτική λύση σε περιπτώσεις διασυνοριακής εξυγίανσης μέχρι να εκπονηθεί κανονιστική προσέγγιση βάσει ενωσιακού δικαίου ή να αναπτυχθούν κίνητρα για την επιλογή δικαίου ενός κράτους μέλους για τη σύναψη συμβάσεων ή να εγκριθούν σε όλες τις δικαιοδοσίες τρίτων χωρών πλαίσια νομοθετικής αναγνώρισης για να καταστεί δυνατή η αποτελεσματική διασυνοριακή εξυγίανση. Ακόμη και μετά τη θέσπιση πλαισίων νομοθετικής αναγνώρισης, οι συμβατικές ρυθμίσεις για την αναγνώριση θα πρέπει να συμβάλουν στην ενίσχυση της ενημέρωσης των πιστωτών με συμβατικές ρυθμίσεις που δεν διέπονται από το δίκαιο ενός κράτους μέλους σχετικά με πιθανή δράση εξυγίανσης όσον αφορά τα ιδρύματα ή τις οντότητες που διέπονται από το δίκαιο της Ένωσης. Ενδέχεται να υπάρχουν περιπτώσεις, ωστόσο, όπου δεν είναι εφικτό για τα ιδρύματα ή οι οντότητες να περιλαμβάνουν τους εν λόγω συμβατικούς όρους σε συμφωνίες ή σε μέσα που δημιουργούν ορισμένες υποχρεώσεις, και ιδίως υποχρεώσεις που δεν εξαιρούνται από το εργαλείο διάσωσης με ίδια μέσα δυνάμει της οδηγίας 2014/59/ΕΕ, καλυπτόμενες καταθέσεις ή μέσα ιδίων κεφαλαίων.
                     Για παράδειγμα, υπό ορισμένες περιστάσεις, είναι δυνατόν να θεωρηθεί ανέφικτη η συμπερίληψη ρητρών συμβατικής αναγνώρισης σε συμβάσεις δημιουργίας υποχρεώσεων σε περιπτώσεις που είναι παράνομη βάσει του δικαίου της τρίτης χώρας η συμπερίληψη από ίδρυμα ή οντότητα τέτοιων ρητρών σε συμφωνίες ή μέσα που δημιουργούν υποχρεώσεις οι οποίες διέπονται από το δίκαιο της εν λόγω τρίτης χώρας, όταν ένα ίδρυμα ή οντότητα δεν έχει καμία εξουσία σε ατομικό επίπεδο να τροποποιήσει τους συμβατικούς όρους που επιβάλλονται από διεθνή πρωτόκολλα ή βασίζονται σε διεθνώς συμφωνημένους τυποποιημένους όρους ή όταν η υποχρέωση που θα υπόκειται στην απαίτηση συμβατικής αναγνώρισης εξαρτάται από την ύπαρξη παραβίασης της σύμβασης ή απορρέει από εγγυήσεις, αντεγγυήσεις ή άλλα μέσα που χρησιμοποιούνται στο πλαίσιο των δραστηριοτήτων χρηματοδότησης του εμπορίου. Ωστόσο, η άρνηση του αντισυμβαλλομένου να συμφωνήσει να δεσμευτεί από συμβατική ρήτρα αναγνώρισης της διάσωσης με ίδια μέσα δεν θα πρέπει να θεωρείται αφεαυτής ως αιτία αδυναμίας εφαρμογής. Η ΕΑΤ θα πρέπει να αναπτύξει σχέδιο ρυθμιστικών τεχνικών προτύπων προς έγκριση από την Επιτροπή σύμφωνα με τα άρθρα 10 έως 14 του κανονισμού (ΕΕ) αριθ. 1093/2010 για τον ακριβέστερο εντοπισμό των περιπτώσεων αδυναμίας εφαρμογής. Εφαρμόζοντας τα εν λόγω τεχνικά πρότυπα και λαμβάνοντας υπόψη τις ιδιαιτερότητες της οικείας αγοράς, η αρχή εξυγίανσης θα πρέπει να προσδιορίζει, εφόσον το κρίνει αναγκαίο, κατηγορίες υποχρεώσεων, όπου ενδέχεται να υπάρχουν λόγοι αδυναμίας εφαρμογής. Στο εν λόγω πλαίσιο, θα πρέπει να εναπόκειται σε ένα ίδρυμα ή μία οντότητα να αποφασίσει εάν η προσθήκη ρήτρας αναγνώρισης της διάσωσης με ίδια μέσα σε σύμβαση ή κατηγορία συμβάσεων δεν είναι εφικτή. Τα ιδρύματα και οι οντότητες θα πρέπει να παρέχουν τακτική ενημέρωση στις αρχές εξυγίανσης, να τις τηρούν ενήμερες σχετικά με την πρόοδο που σημειώνεται ως προς την εφαρμογή των συμβατικών όρων αναγνώρισης.
                     Στο πλαίσιο αυτό, τα ιδρύματα και οι οντότητες θα πρέπει να αναφέρουν τις συμβάσεις ή κατηγορίες συμβάσεων για τις οποίες η προσθήκη ρήτρας αναγνώρισης της διάσωσης με ίδια μέσα είναι ανέφικτη και να παραθέτουν σχετική αιτιολόγηση. Οι αρχές εξυγίανσης θα πρέπει να αξιολογούν σε εύλογο χρονικό διάστημα την διαπίστωση ενός ιδρύματος ή μιας οντότητας ότι είναι ανέφικτο να συμπεριληφθούν ρήτρες συμβατικής αναγνώρισης σε συμβάσεις δημιουργίας υποχρεώσεων και να ενεργούν για την αντιμετώπιση τυχόν εσφαλμένων εκτιμήσεων και εμποδίων στην εξυγίανση ως αποτέλεσμα της μη συμπερίληψης ρητρών συμβατικής αναγνώρισης. Τα ιδρύματα και οι οντότητες θα πρέπει να μπορούν να αιτιολογήσουν την διαπίστωσή τους εφόσον τους ζητήσει σχετικά η αρχή εξυγίανσης. Επιπλέον, προκειμένου να διασφαλιστεί ότι δεν επηρεάζεται η δυνατότητα εξυγίανσης των ιδρυμάτων και οντοτήτων, οι υποχρεώσεις, για τις οποίες δεν περιλαμβάνονται οι σχετικές συμβατικές διατάξεις, δεν θα πρέπει να είναι επιλέξιμες για τις MREL.
                  
               
                     (27)
                  
                  
                     Είναι χρήσιμο και αναγκαίο να ρυθμιστεί η εξουσία των αρχών εξυγίανσης να αναστέλλουν, για περιορισμένο χρονικό διάστημα, ορισμένες συμβατικές υποχρεώσεις των ιδρυμάτων και οντοτήτων. Ειδικότερα, θα πρέπει να είναι δυνατή η άσκηση από μια αρχή εξυγίανσης της εξουσίας αυτής πριν ένα ίδρυμα ή μία οντότητα τεθεί υπό καθεστώς εξυγίανσης, από τη στιγμή κατά την οποία διαπιστώνεται ότι το ίδρυμα ή η οντότητα βρίσκεται σε σημείο πτώχευσης ή είναι πιθανό να πτωχεύσει, αν δεν είναι άμεσα διαθέσιμο κανένα μέτρο του ιδιωτικού τομέα το οποίο, κατά την άποψη της αρχής εξυγίανσης, θα απέτρεπε την πτώχευση του ιδρύματος ή της οντότητας εντός εύλογου χρονικού διαστήματος και η άσκηση της εν λόγω εξουσίας κρίνεται αναγκαία προκειμένου να αποφευχθεί περαιτέρω επιδείνωση της χρηματοοικονομικής κατάστασης του ιδρύματος ή της οντότητας. Σε αυτό το πλαίσιο, οι αρχές εξυγίανσης θα πρέπει να είναι σε θέση να ασκούν την εξουσία αυτή, αν δεν κρίνουν ικανοποιητικό ένα προτεινόμενο μέτρο του ιδιωτικού τομέα που είναι άμεσα διαθέσιμο. Η εξουσία αναστολής ορισμένων συμβατικών υποχρεώσεων θα δώσει επίσης τη δυνατότητα στις αρχές εξυγίανσης να διαπιστώσουν κατά πόσον μια δράση εξυγίανσης εξυπηρετεί το δημόσιο συμφέρον, να επιλέξουν τα πλέον ενδεδειγμένα εργαλεία εξυγίανσης ή να διασφαλίσουν την αποτελεσματική εφαρμογή ενός ή περισσοτέρων εργαλείων εξυγίανσης. Η διάρκεια της αναστολής θα πρέπει να περιορίζεται σε δύο εργάσιμες ημέρες κατ' ανώτατο όριο. Μέχρι το ανώτατο αυτό όριο, η αναστολή μπορεί να εξακολουθήσει να ισχύει και μετά τη λήψη απόφασης περί εξυγίανσης.
                  
               
                     (28)
                  
                  
                     Προκειμένου να χρησιμοποιηθεί η εξουσία αναστολής ορισμένων συμβατικών υποχρεώσεων κατά τρόπο αναλογικό, οι αρχές εξυγίανσης θα πρέπει να διαθέτουν τη δυνατότητα να λαμβάνουν υπόψη τις συνθήκες κάθε συγκεκριμένης περίπτωσης και να προσδιορίζουν το πεδίο εφαρμογής της αναστολής. Περαιτέρω, θα πρέπει να είναι σε θέση να εγκρίνουν ορισμένες πληρωμές – ιδίως, αλλά όχι αποκλειστικά, τις διοικητικές δαπάνες του σχετικού ιδρύματος ή οντότητας – κρίνοντας κατά περίπτωση. Θα πρέπει επίσης να είναι δυνατή η εφαρμογή της εξουσίας αναστολής για τις επιλέξιμες καταθέσεις. Ωστόσο, οι αρχές εξυγίανσης θα πρέπει να αξιολογούν προσεκτικά τη σκοπιμότητα της εφαρμογής της εν λόγω εξουσίας επί ορισμένων επιλέξιμων καταθέσεων, ιδίως καλυπτόμενων καταθέσεων φυσικών προσώπων και πολύ μικρών, μικρών και μεσαίων επιχειρήσεων, και να αξιολογούν τον κίνδυνο η εφαρμογή της αναστολής ως προς τις καταθέσεις αυτές να παρεμποδίσει σοβαρά τη λειτουργία των χρηματοπιστωτικών αγορών. Όταν η εξουσία αναστολής ορισμένων συμβατικών υποχρεώσεων ασκείται σε σχέση με καλυπτόμενες καταθέσεις, οι καταθέσεις αυτές δεν θα πρέπει θεωρούνται μη διαθέσιμες για τους σκοπούς της οδηγίας 2014/49/ΕΕ του Ευρωπαϊκού Κοινοβουλίου και του Συμβουλίου (10). Προκειμένου να εξασφαλιστεί ότι, κατά τη διάρκεια της περιόδου αναστολής, οι καταθέτες δεν θα αντιμετωπίσουν οικονομικές δυσκολίες, τα κράτη μέλη θα πρέπει να είναι σε θέση να ορίσουν ότι τους επιτρέπεται συγκεκριμένο ποσό αναλήψεων ανά ημέρα.
                  
               
                     (29)
                  
                  
                     Κατά τη διάρκεια της περιόδου αναστολής, οι αρχές εξυγίανσης θα πρέπει επίσης να εξετάσουν, με βάση μεταξύ άλλων το σχέδιο εξυγίανσης για το ίδρυμα ή την οντότητα, τη δυνατότητα το ίδρυμα ή η οντότητα να μην τεθεί εν τέλει σε εξυγίανση αλλά να τεθεί υπό εκκαθάριση σύμφωνα με την εθνική νομοθεσία. Σε αυτές τις περιπτώσεις, οι αρχές εξυγίανσης θα πρέπει να θεσπίσουν τις ρυθμίσεις που κρίνουν κατάλληλες, ώστε να επιτύχουν επαρκή συντονισμό μεταξύ των σχετικών εθνικών αρχών και να διασφαλίσουν ότι η αναστολή δεν θίγει την αποτελεσματικότητα της διαδικασίας εκκαθάρισης.
                  
               
                     (30)
                  
                  
                     Η εξουσία αναστολής υποχρεώσεων πληρωμής ή παράδοσης δεν θα πρέπει να εφαρμόζεται επί υποχρεώσεων έναντι συστημάτων ή φορέων εκμετάλλευσης συστημάτων που ορίζονται σύμφωνα με την οδηγία 98/26/ΕΚ, έναντι κεντρικών τραπεζών, έναντι αδειοδοτημένων κεντρικών αντισυμβαλλομένων ή έναντι κεντρικών αντισυμβαλλομένων τρίτων χωρών που αναγνωρίζονται από την Ευρωπαϊκή Εποπτική Αρχή (Ευρωπαϊκή Αρχή Κινητών Αξιών και Αγορών) (ΕΑΚΑΑ). Η οδηγία 98/26/ΕΚ περιορίζει τον κίνδυνο που συνδέεται με τη συμμετοχή σε συστήματα πληρωμών και συστήματα διακανονισμού αξιογράφων, ιδίως μέσω της μείωσης της διαταραχής σε περίπτωση αφερεγγυότητας ενός συμμετέχοντος σε τέτοιο σύστημα. Προκειμένου να εξασφαλιστεί ότι τα εν λόγω μέσα προστασίας εφαρμόζονται κατάλληλα σε καταστάσεις κρίσης, ενώ παράλληλα διατηρείται η προσήκουσα βεβαιότητα για διαχειριστές των συστημάτων πληρωμών και των συστημάτων διακανονισμού αξιογράφων και άλλων συμμετεχόντων στην αγορά, η οδηγία 2014/59/ΕΕ θα πρέπει να τροποποιηθεί, ώστε να προβλέπει ότι ένα μέτρο πρόληψης κρίσεων, αναστολή υποχρέωσης βάσει του άρθρου 33α, ή ένα μέτρο διαχείρισης κρίσεων δεν θα πρέπει καθαυτό να θεωρείται ότι αποτελεί διαδικασία αφερεγγυότητας κατά την έννοια της οδηγία 98/26/ΕΚ, υπό την προϋπόθεση ότι οι δυνάμει της σύμβασης ουσιαστικές υποχρεώσεις συνεχίζουν να εκπληρούνται. Ωστόσο, καμία διάταξη της οδηγίας 2014/59/ΕΕ δεν θα πρέπει να θίγει τη λειτουργία ενός συστήματος που καθορίζεται στην οδηγία 98/26/ΕΚ ούτε το δικαίωμα επί της πρόσθετης ασφάλειας που κατοχυρώνεται από την εν λόγω οδηγία.
                  
               
                     (31)
                  
                  
                     Μια βασική πτυχή της αποτελεσματικής εξυγίανσης είναι να διασφαλιστεί ότι, όταν τα ιδρύματα ή οντότητες που αναφέρονται στο άρθρο 1 παράγραφος 1 στοιχείο β), γ) ή δ) της οδηγίας 2014/59/ΕΕ εισέρχονται σε διαδικασία εξυγίανσης, οι αντισυμβαλλόμενοι των χρηματοπιστωτικών συμβάσεων δεν μπορούν να τερματίζουν τις θέσεις τους αποκλειστικά λόγω της έναρξης της διαδικασίας εξυγίανσης των εν λόγω ιδρυμάτων ή οντοτήτων. Επιπλέον, οι αρχές εξυγίανσης θα πρέπει να έχουν την εξουσία να αναστέλλουν υποχρεώσεις πληρωμής ή παράδοσης βάσει σύμβασης με ίδρυμα υπό εξυγίανση και θα πρέπει να περιορίζουν, για περιορισμένο χρονικό διάστημα, τα δικαιώματα των αντισυμβαλλομένων για εκκαθάριση, επίσπευση ή καταγγελία με άλλον τρόπο των χρηματοπιστωτικών συμβάσεων. Οι απαιτήσεις αυτές δεν εφαρμόζονται άμεσα στις συμβάσεις δικαίου τρίτης χώρας. Ελλείψει νομοθετικού πλαισίου διασυνοριακής αναγνώρισης, τα κράτη μέλη θα πρέπει να απαιτούν από τα ιδρύματα και τις οντότητες που αναφέρονται στο άρθρο 1 παράγραφος 1 στοιχεία β), γ) και δ) της οδηγίας 2014/59/ΕΕ να περιλαμβάνουν συμβατική ρήτρα στις σχετικές χρηματοπιστωτικές συμβάσεις με την οποία θα αναγνωρίζεται ότι η σύμβαση μπορεί να υπόκειται στην άσκηση των εξουσιών των αρχών εξυγίανσης να αναστέλλουν συγκεκριμένες υποχρεώσεις πληρωμής και παράδοσης, να περιορίζουν την αναγκαστική εκτέλεση συμφωνιών παροχής ασφάλειας ή να προβαίνουν σε προσωρινή αναστολή δικαιωμάτων καταγγελίας και ότι δεσμεύονται από τις απαιτήσεις του άρθρου 68 ωσάν η χρηματοπιστωτική σύμβαση να διεπόταν από το δίκαιο του οικείου κράτους μέλους. Η υποχρέωση αυτή θα πρέπει να προβλέπεται, στο βαθμό που η σύμβαση εμπίπτει στο πεδίο εφαρμογής των διατάξεων αυτών. Ως εκ τούτου, η υποχρέωση να προστεθεί η συμβατική ρήτρα δεν ανακύπτει σε σχέση με τα άρθρα 33α, 69, 70 και 71 της οδηγίας 2014/59/ΕΕ όπως τροποποιείται με την παρούσα οδηγία, για παράδειγμα, στις συμβάσεις με τους κεντρικούς αντισυμβαλλομένους ή φορείς εκμετάλλευσης συστημάτων που ορίζονται για τους σκοπούς της οδηγίας 98/26/ΕΚ, δεδομένου ότι, όσον αφορά τις εν λόγω συμβάσεις, ακόμη και όταν αυτές διέπονται από το δίκαιο του οικείου κράτους μέλους, οι αρχές εξυγίανσης δεν έχουν τις εξουσίες που προβλέπονται στα εν λόγω άρθρα.
                  
               
                     (32)
                  
                  
                     Η εξαίρεση συγκεκριμένων υποχρεώσεων των ιδρυμάτων ή των οντοτήτων από την εφαρμογή του εργαλείου διάσωσης με ίδια μέσα ή από τις εξουσίες αναστολής ορισμένων υποχρεώσεων πληρωμής και παράδοσης, περιορισμού της αναγκαστικής εκτέλεσης συμφωνιών παροχής ασφάλειας ή προσωρινής αναστολής των δικαιωμάτων καταγγελίας όπως προβλέπεται στην οδηγία 2014/59/ΕΕ θα πρέπει να καλύπτει επίσης τις ευθύνες όσον αφορά τους κεντρικούς αντισυμβαλλομένους που είναι εγκατεστημένοι στην Ένωση και τους κεντρικούς αντισυμβαλλομένους τρίτων χωρών που αναγνωρίζονται από την ΕΑΚΑΑ.
                  
               
                     (33)
                  
                  
                     Προκειμένου να διασφαλίζεται η συναντίληψη των όρων που χρησιμοποιούνται στις διάφορες νομικές πράξεις, είναι σκόπιμο να ενσωματωθούν στην οδηγία 98/26/ΕΚ οι ορισμοί και οι έννοιες που εισήχθησαν με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (11), όσον αφορά τις έννοιες «κεντρικός αντισυμβαλλόμενος» ή «CCP» και «συμμετέχων».
                  
               
                     (34)
                  
                  
                     Η οδηγία 98/26/ΕΚ περιορίζει τον κίνδυνο που συνδέεται με τη συμμετοχή ιδρυμάτων και άλλων οντοτήτων σε συστήματα πληρωμών και συστήματα διακανονισμού αξιογράφων, ιδίως μέσω της μείωσης της διαταραχής σε περίπτωση αφερεγγυότητας συμμετέχοντος σε τέτοιο σύστημα. Η αιτιολογική σκέψη (7) της εν λόγω οδηγίας διευκρινίζει ότι τα κράτη μέλη έχουν την ευχέρεια να εφαρμόζουν τις διατάξεις της εν λόγω οδηγίας στα ιδρύματα της χώρας τους που συμμετέχουν άμεσα σε συστήματα που διέπονται από το δίκαιο τρίτης χώρας, αλλά και στην πρόσθετη ασφάλεια που παρέχεται σε συνάρτηση με τη συμμετοχή στα εν λόγω συστήματα. Λαμβάνοντας υπόψη το μέγεθος και τις δραστηριότητες παγκοσμίου επιπέδου ορισμένων συστημάτων που διέπονται από το δίκαιο τρίτης χώρας, καθώς και την αυξημένη συμμετοχή οντοτήτων που είναι εγκατεστημένες στην Ένωση σε συστήματα τέτοιου είδους, η Επιτροπή θα πρέπει να εξετάσει τον τρόπο με τον οποίο τα κράτη μέλη εφαρμόζουν τη δυνατότητα επιλογής που προβλέπεται στην αιτιολογική σκέψη (7) της εν λόγω οδηγίας και να εκτιμήσει την ανάγκη για περαιτέρω τροποποιήσεις της εν λόγω οδηγίας όσον αφορά τα εν λόγω συστήματα.
                  
               
                     (35)
                  
                  
                     Προκειμένου να καταστεί δυνατή η αποτελεσματική εφαρμογή των εξουσιών μείωσης, απομείωσης ή μετατροπής στοιχείων ιδίων κεφαλαίων χωρίς να πληγούν οι εγγυήσεις των πιστωτών στο πλαίσιο της παρούσας οδηγίας, τα κράτη μέλη θα πρέπει να διασφαλίζουν ότι οι απαιτήσεις που απορρέουν από στοιχεία ιδίων κεφαλαίων κατατάσσονται στις κανονικές διαδικασίες αφερεγγυότητας κάτω από οποιεσδήποτε άλλες απαιτήσεις μειωμένης εξασφάλισης. Τα μέσα που έχουν μόνο εν μέρει αναγνωριστεί ως ίδια κεφάλαια θα πρέπει μολοντούτο να αντιμετωπίζονται ως απαιτήσεις που προκύπτουν από τα ίδια κεφάλαια για ολόκληρο το ποσό τους. Η μερική αναγνώριση μπορεί να προκύπτει, για παράδειγμα, από την εφαρμογή διατάξεων περί αποδοχής του προϋφιστάμενου καθεστώτος, οι οποίες αίρουν εν μέρει την αναγνώριση ενός μέσου ή αποτελέσματος λόγω της εφαρμογής του χρονοδιαγράμματος εξόφλησης που προβλέπεται για τα μέσα της κατηγορίας 2 στον κανονισμό (ΕΕ) αριθ. 575/2013.
                  
               
                     (36)
                  
                  
                     Δεδομένου ότι οι στόχοι της παρούσας οδηγίας, δηλαδή η θέσπιση ομοιόμορφων κανόνων όσον αφορά το πλαίσιο ανάκαμψης και εξυγίανσης για τα ιδρύματα και τις οντότητες, δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας της δράσης, να επιτευχθούν καλύτερα σε ενωσιακό επίπεδο, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει το μέτρο που είναι αναγκαίο για την επίτευξη του εν λόγω στόχου.
                  
               
                     (37)
                  
                  
                     Προκειμένου να δοθεί στα κράτη μέλη ο κατάλληλος χρόνος για τη μεταφορά στο εθνικό δίκαιο και την εφαρμογή της παρούσας οδηγίας, θα πρέπει να έχουν δεκαοκτώ μήνες από την ημερομηνία έναρξης ς ισχύος της ώστε να το πράξουν. Ωστόσο, οι διατάξεις της παρούσας οδηγίας που αφορούν τη δημοσιοποίηση θα πρέπει να εφαρμόζονται από την 1η Ιανουαρίου 2024, προκειμένου να διασφαλιστεί ότι τα ιδρύματα και οι οντότητες σε ολόκληρη την Ένωση διαθέτουν κατάλληλο χρονικό διάστημα για να επιτύχουν το απαιτούμενο επίπεδο των MREL με ομαλό τρόπο,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποιήσεις της οδηγίας 2014/59/ΕΕ
            Η οδηγία 2014/59/ΕΕ τροποποιείται ως εξής:
            
                        1)
                     
                     
                        Το άρθρο 2 παράγραφος 1 τροποποιείται ως εξής:
                        
                                    α)
                                 
                                 
                                    το σημείο 5) αντικαθίσταται από το ακόλουθο κείμενο:
                                    
                                                «5)
                                             
                                             
                                                ως “θυγατρική” νοείται μία θυγατρική επιχείρηση όπως ορίζεται στο άρθρο 4 παράγραφος 1 σημείο 16 του κανονισμού (ΕΕ) αριθ. 575/2013 και για τους σκοπούς της εφαρμογής των άρθρων 7, 12, 17, 18, 45 έως 45ιγ, 59 έως 62, 91 και 92 της παρούσας οδηγίας στους ομίλους εξυγίανσης που αναφέρονται στο άρθρο 2 παράγραφος 1 σημείο 83β) στοιχείο β) της παρούσας παραγράφου, περιλαμβάνει, όπου και όπως αρμόζει, πιστωτικά ιδρύματα που είναι μόνιμα συνδεδεμένα με κεντρικό οργανισμό, τον ίδιο τον κεντρικό οργανισμό και τις αντίστοιχες θυγατρικές τους, λαμβάνοντας υπόψη τον τρόπο με τον οποίο οι εν λόγω όμιλοι εξυγίανσης συμμορφώνονται με το άρθρου 45ε παράγραφος 3 της παρούσας οδηγίας·
                                             
                                          
                                                5α)
                                             
                                             
                                                ως “σημαντική θυγατρική” νοείται μία σημαντική θυγατρική όπως ορίζεται στο άρθρο 4 παράγραφος 1 σημείο 135 του κανονισμού (ΕΕ) αριθ. 575/2013·»·
                                             
                                          
                              
                                    β)
                                 
                                 
                                    προστίθενται το ακόλουθο σημείο:
                                    «68α)   “κεφάλαιο κοινών μετοχών της κατηγορίας 1”: το κεφάλαιο κοινών μετοχών της κατηγορίας 1, όπως υπολογίζεται σύμφωνα με το άρθρο 50 του κανονισμού (ΕΕ) αριθ. 575/2013·»·
                                 
                              
                                    γ)
                                 
                                 
                                    στο σημείο 70, ο όρος «επιλέξιμες υποχρεώσεις» αντικαθίσταται από τον όρο «υποχρεώσεις υποκείμενες σε αναδιάρθρωση παθητικού»·
                                 
                              
                                    δ)
                                 
                                 
                                    το σημείο 71) αντικαθίσταται από το ακόλουθο κείμενο:
                                    «71)   “υποχρεώσεις υποκείμενες σε αναδιάρθρωση παθητικού”: οι υποχρεώσεις και τα κεφαλαιακά μέσα που δεν χαρακτηρίζονται ως μέσα κοινών μετοχών της κατηγορίας 1, πρόσθετα μέσα της κατηγορίας 1 ή μέσα της κατηγορίας 2 ενός ιδρύματος ή μιας οντότητας που αναφέρεται στο άρθρο 1 παράγραφος 1 στοιχείο β), γ) ή δ), οι οποίες δεν εξαιρούνται από το πεδίο εφαρμογής του εργαλείου διάσωσης με ίδια μέσα, δυνάμει του άρθρου 44 παράγραφος 2·
                                    71α)   “επιλέξιμες υποχρεώσεις”: υποχρεώσεις υποκείμενες σε αναδιάρθρωση παθητικού που πληρούν, ανάλογα με την περίπτωση, τους όρους του άρθρου 45β ή του άρθρου 45στ παράγραφος 2 στοιχείο α) της παρούσας οδηγίας, και τα μέσα της κατηγορίας 2 που πληρούν τους όρους του άρθρου 72α παράγραφος 1 στοιχείο β) του κανονισμού (ΕΕ) αριθ. 575/2013·
                                    71β)   “μέσα επιλέξιμων υποχρεώσεων”: τα μέσα που πληρούν όλους τους όρους που αναφέρονται στο άρθρο 72α του κανονισμού (ΕΕ) αριθ. 575/2013 εκτός από το άρθρο 72β παράγραφοι 3 έως 5 του εν λόγω κανονισμού·»·
                                 
                              
                                    ε)
                                 
                                 
                                    προστίθενται τα ακόλουθα σημεία:
                                    «83α)   “οντότητα εξυγίανσης”: 
                                    
                                                α)
                                             
                                             
                                                νομικό πρόσωπο εγκατεστημένο στην Ένωση, το οποίο, σύμφωνα με το άρθρο 12, προσδιορίζεται από την αρχή εξυγίανσης ως οντότητα σε σχέση με την οποία το σχέδιο εξυγίανσης προβλέπει μέτρα εξυγίανσης· ή
                                             
                                          
                                                β)
                                             
                                             
                                                ίδρυμα που δεν αποτελεί μέρος ομίλου που υπόκειται σε ενοποιημένη εποπτεία σύμφωνα με τα άρθρα 111 και 112 της οδηγίας 2013/36/ΕΕ, για τον οποίο το σχέδιο εξυγίανσης που καταρτίστηκε βάσει του άρθρου 10 της παρούσας οδηγίας προβλέπει δράση εξυγίανσης·
                                             
                                          83β)   “όμιλος εξυγίανσης”: 
                                    
                                                α)
                                             
                                             
                                                οντότητα εξυγίανσης και οι θυγατρικές της που δεν αποτελούν:
                                                
                                                            i)
                                                         
                                                         
                                                            οντότητες εξυγίανσης οι ίδιες ·
                                                         
                                                      
                                                            ii)
                                                         
                                                         
                                                            θυγατρικές άλλων οντοτήτων εξυγίανσης· ή
                                                         
                                                      
                                                            iii)
                                                         
                                                         
                                                            οντότητες εγκατεστημένες σε τρίτη χώρα που δεν περιλαμβάνονται στον όμιλο εξυγίανσης σύμφωνα με το σχέδιο εξυγίανσης και οι θυγατρικές τους· ή
                                                         
                                                      
                                          
                                                β)
                                             
                                             
                                                πιστωτικά ιδρύματα μόνιμα συνδεδεμένα με κεντρικό οργανισμό και ο ίδιος ο κεντρικός οργανισμός όταν τουλάχιστον ένα από αυτά τα πιστωτικά ιδρύματα ή ο κεντρικός οργανισμός είναι οντότητα εξυγίανσης, καθώς και οι αντίστοιχες θυγατρικές τους·
                                             
                                          83γ)   “παγκόσμιο συστημικώς σημαντικό ίδρυμα” ή G-SII: ίδρυμα G-SII όπως ορίζεται στο σημείο 133) του άρθρου 4 παράγραφος 1 του κανονισμού (ΕΕ) αριθ. 575/2013·»·
                                 
                              
                                    στ)
                                 
                                 
                                    προστίθεται το ακόλουθο σημείο:
                                    «109)   “συνδυασμένη απαίτηση ασφάλειας αποθέματος”: η συνδυασμένη απαίτηση ασφάλειας αποθέματος όπως ορίζεται στο σημείο 6 του άρθρου 128 της οδηγίας 2013/36/ΕΕ.».
                                 
                              
                  
                        2)
                     
                     
                        Το άρθρο 10 τροποποιείται ως εξής:
                        
                                    α)
                                 
                                 
                                    στην παράγραφο 6 προστίθενται τα εξής εδάφια:
                                    «Η επανεξέταση του πρώτου εδαφίου της παρούσας παραγράφου διενεργείται μετά την υλοποίηση των δράσεων εξυγίανσης ή την άσκηση των εξουσιών που αναφέρονται στο άρθρο 59.
                                    Κατά τον ορισμό των προθεσμιών που αναφέρονται στα στοιχεία ιε) και ιστ) της παραγράφου 7 του παρόντος άρθρου, όταν συντρέχουν οι περιστάσεις που αναφέρονται στο τρίτο εδάφιο της παρούσας παραγράφου, η αρχή εξυγίανσης λαμβάνει υπόψη την προθεσμία συμμόρφωσης με την απαίτηση που αναφέρεται στο άρθρο 104β της οδηγίας 2013/36/ΕΕ.»·
                                 
                              
                                    β)
                                 
                                 
                                    στην παράγραφο 7, τα στοιχεία ιε) και ιστ) αντικαθίστανται από το ακόλουθο κείμενο:
                                    
                                                «ιε)
                                             
                                             
                                                τις απαιτήσεις που αναφέρονται στο άρθρο 45ε και 45στ, καθώς και προθεσμία επίτευξης του εν λόγω επιπέδου, σύμφωνα με το άρθρο 45ιγ·
                                             
                                          
                                                ιστ)
                                             
                                             
                                                στις περιπτώσεις που η αρχή εξυγίανσης εφαρμόζει το άρθρο 45β παράγραφος 4, 5 ή 7, χρονοδιάγραμμα για συμμόρφωση της οντότητας εξυγίανσης σύμφωνα με το άρθρο 45ιγ.».
                                             
                                          
                              
                  
                        3)
                     
                     
                        Το άρθρο 12 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Τα κράτη μέλη εξασφαλίζουν ότι οι αρχές εξυγίανσης σε επίπεδο ομίλου, από κοινού με τις αρχές εξυγίανσης των θυγατρικών και μετά από διαβούλευση με τις αρχές εξυγίανσης των σημαντικών υποκαταστημάτων, στον βαθμό που αυτό έχει σημασία για το σημαντικό υποκατάστημα, καταρτίζουν σχέδια εξυγίανσης ομίλων. Το σχέδιο εξυγίανσης ομίλου προσδιορίζει μέτρα που πρέπει να ληφθούν όσον αφορά:
                                       
                                                   α)
                                                
                                                
                                                   τη μητρική επιχείρηση της Ένωσης·
                                                
                                             
                                                   β)
                                                
                                                
                                                   τις θυγατρικές που αποτελούν μέρος του ομίλου και που είναι εγκατεστημένες στην Ένωση·
                                                
                                             
                                                   γ)
                                                
                                                
                                                   τις οντότητες που αναφέρονται στο άρθρο 1 παράγραφος 1 στοιχεία γ) και δ)· και
                                                
                                             
                                                   δ)
                                                
                                                
                                                   με την επιφύλαξη των διατάξεων του τίτλου VΙ, τις θυγατρικές που αποτελούν μέρος του ομίλου και είναι εγκατεστημένες εκτός της Ένωσης.
                                                
                                             Σύμφωνα με τα μέτρα που αναφέρονται στο πρώτο εδάφιο, το σχέδιο εξυγίανσης προσδιορίζει για κάθε όμιλο τις οντότητες εξυγίανσης και τους ομίλους εξυγίανσης.»·
                                    
                                 
                              
                                    β)
                                 
                                 
                                    η παράγραφος 3 τροποποιείται ως εξής:
                                    
                                                i)
                                             
                                             
                                                τα στοιχεία α) και β) αντικαθίστανται από το ακόλουθο κείμενο:
                                                
                                                            «α)
                                                         
                                                         
                                                            παρουσιάζει τις δράσεις εξυγίανσης που πρόκειται να αναληφθούν για τις οντότητες εξυγίανσης στις περιπτώσεις που αναφέρονται στο άρθρο 10 παράγραφος 3, και τις επιπτώσεις των εν λόγω δράσεων εξυγίανσης σε σχέση με τις άλλες οντότητες του ομίλου που αναφέρονται στα στοιχεία β), γ) και δ) του άρθρου 1 παράγραφος 1, τη μητρική επιχείρηση και τα θυγατρικά ιδρύματα·
                                                         
                                                      
                                                            αα)
                                                         
                                                         
                                                            όταν ένας όμιλος περιλαμβάνει περισσότερους του ενός ομίλους εξυγίανσης, παρουσιάζει δράσεις εξυγίανσης που πρόκειται να αναληφθούν όσον αφορά τις οντότητες εξυγίανσης κάθε ομίλου εξυγίανσης και τις επιπτώσεις των εν λόγω δράσεων ως προς αμφότερα τα ακόλουθα:
                                                            
                                                                        i)
                                                                     
                                                                     
                                                                        τις άλλες οντότητες του ομίλου που ανήκουν στον ίδιο όμιλο εξυγίανσης·
                                                                     
                                                                  
                                                                        ii)
                                                                     
                                                                     
                                                                        άλλους ομίλους εξυγίανσης·
                                                                     
                                                                  
                                                      
                                                            β)
                                                         
                                                         
                                                            εξετάζει τον βαθμό στον οποίο τα εργαλεία εξυγίανσης μπορούν να εφαρμοστούν και οι εξουσίες εξυγίανσης να ασκηθούν κατά συντονισμένο τρόπο σε οντότητες εξυγίανσης εγκατεστημένες στην Ένωση, συμπεριλαμβανομένων των μέτρων για τη διευκόλυνση της αγοράς ολόκληρου του ομίλου από τρίτο μέρος, ή της αγοράς χωριστών επιχειρηματικών τομέων ή δραστηριοτήτων που παρέχονται από μια σειρά οντοτήτων του ομίλου, ή συγκεκριμένων οντοτήτων του ομίλου, ή ομίλων εξυγίανσης, και προσδιορίζει οποιαδήποτε δυνητικά εμπόδια σε μια συντονισμένη εξυγίανση·»·
                                                         
                                                      
                                          
                                                ii)
                                             
                                             
                                                το στοιχείο ε) αντικαθίσταται από το ακόλουθο κείμενο:
                                                
                                                            «ε)
                                                         
                                                         
                                                            προσδιορίζει οποιεσδήποτε επιπλέον δράσεις δεν αναφέρονται στην παρούσα οδηγία και τις οποίες οι σχετικές αρχές εξυγίανσης σκοπεύουν να αναλάβουν, σε σχέση με τις οντότητες εντός κάθε ομίλου εξυγίανσης·».
                                                         
                                                      
                                          
                              
                  
                        4)
                     
                     
                        Το άρθρο 13 τροποποιείται ως εξής:
                        
                                    α)
                                 
                                 
                                    στην παράγραφο 4, παρεμβάλλεται το εξής εδάφιο μετά το πρώτο εδάφιο:
                                    «Όταν ένας όμιλος αποτελείται από περισσότερους του ενός ομίλους εξυγίανσης, ο προγραμματισμός των δράσεων εξυγίανσης που αναφέρονται στο σημείο αα) του άρθρου 12 παράγραφος 3 συμπεριλαμβάνεται σε κοινή απόφαση, όπως αναφέρεται στο πρώτο εδάφιο της παρούσας παραγράφου.»·
                                 
                              
                                    β)
                                 
                                 
                                    στην παράγραφο 6, το πρώτο εδάφιο αντικαθίσταται από το ακόλουθο κείμενο:
                                    «Ελλείψει κοινής απόφασης των αρχών εξυγίανσης εντός τεσσάρων μηνών, κάθε αρχή εξυγίανσης που είναι υπεύθυνη για μια θυγατρική και που διαφωνεί με το σχέδιο εξυγίανσης του ομίλου λαμβάνει τη δική της απόφαση και, όπου αρμόζει, προσδιορίζει την οντότητα εξυγίανσης και καταρτίζει και διατηρεί σχέδιο εξυγίανσης για τον όμιλο εξυγίανσης, ο οποίος αποτελείται από οντότητες υπό τη δικαιοδοσία της. Καθεμία από τις μεμονωμένες αποφάσεις των αρχών εξυγίανσης που διαφωνούν είναι πλήρως αιτιολογημένη, αναφέρει τους λόγους της διαφωνίας με το προτεινόμενο σχέδιο εξυγίανσης του ομίλου και λαμβάνει υπόψη τις απόψεις και επιφυλάξεις των άλλων αρχών εξυγίανσης και αρμόδιων αρχών. Κάθε αρχή εξυγίανσης κοινοποιεί την απόφασή της στα λοιπά μέλη του σώματος εξυγίανσης.».
                                 
                              
                  
                        5)
                     
                     
                        Το άρθρο 16 τροποποιείται ως εξής:
                        
                                    α)
                                 
                                 
                                    στην παράγραφο 1, το δεύτερο εδάφιο αντικαθίσταται από το ακόλουθο κείμενο:
                                    «Ένας όμιλος θεωρείται ότι είναι δυνατόν να εξυγιανθεί αν είναι εφικτό και αξιόπιστο για τις αρχές εξυγίανσης είτε να προβούν στην εκκαθάριση οντοτήτων του ομίλου υπό κανονικές διαδικασίες αφερεγγυότητας είτε να εξυγιάνουν τον εν λόγω όμιλο με την εφαρμογή εργαλείων και εξουσιών εξυγίανσης που αφορά οντότητες εξυγίανσης του εν λόγω ομίλου, αποφεύγοντας παράλληλα στον μέγιστο δυνατό βαθμό οποιεσδήποτε σημαντικές δυσμενείς συνέπειες για τα χρηματοπιστωτικά συστήματα των κρατών μελών στα οποία βρίσκονται οι οντότητες του ομίλου ή τα υποκαταστήματα, ή άλλων κρατών μελών ή της Ένωσης, ακόμη και σε ευρύτερη χρηματοπιστωτική αστάθεια ή γεγονότα που αφορούν το σύνολο του συστήματος, με προοπτική να διασφαλιστεί η συνέχιση των κρίσιμων λειτουργιών που εκτελούνται από τις εν λόγω οντότητες του ομίλου, στην περίπτωση που αυτές μπορούν να διαχωριστούν εύκολα εγκαίρως είτε με άλλα μέσα.
                                    Οι αρχές εξυγίανσης σε επίπεδο ομίλου ενημερώνουν εγκαίρως την ΕΑΤ κάθε φορά που ένας όμιλος θεωρείται ότι δεν είναι δυνατόν να εξυγιανθεί.»·
                                 
                              
                                    β)
                                 
                                 
                                    προστίθεται η ακόλουθη παράγραφος:
                                    
                                       «4.   Τα κράτη μέλη διασφαλίζουν ότι, όταν ένας όμιλος αποτελείται από περισσότερους του ενός ομίλους εξυγίανσης, οι αρχές εξυγίανσης, που αναφέρονται στην παράγραφο 1, αξιολογούν τη δυνατότητα εξυγίανσης του κάθε ομίλου εξυγίανσης σύμφωνα με το παρόν άρθρο.
                                       Η αξιολόγηση που αναφέρεται στο πρώτο εδάφιο της παρούσας παραγράφου πραγματοποιείται παράλληλα με την αξιολόγηση της δυνατότητας εξυγίανσης ολόκληρου του ομίλου και διενεργείται στο πλαίσιο της διαδικασίας λήψης αποφάσεων του άρθρου 13.».
                                    
                                 
                              
                  
                        6)
                     
                     
                        Παρεμβάλλεται το ακόλουθο άρθρο:
                        
                           «Άρθρο 16α
                           Εξουσία απαγόρευσης ορισμένων διανομών
                           
                              1.   Όταν μια οντότητα είναι σε κατάσταση κατά την οποία πληροί τη συνδυασμένη απαίτηση αποθέματος ασφαλείας, όταν αυτή εξετάζεται επιπλέον της κάθε μίας από τις προϋποθέσεις που αναφέρονται στα στοιχεία α), β) και γ) της παραγράφου 1 του άρθρου 141α της οδηγίας 2013/36/ΕΕ, αλλά δεν πληροί τη συνδυασμένη απαίτηση αποθέματος ασφαλείας όταν εξετάζεται επιπλέον των προϋποθέσεων που αναφέρονται στα άρθρα 45γ και 45δ της παρούσας οδηγίας, κατά τον υπολογισμό σύμφωνα με το στοιχείο α) του άρθρου 45 παράγραφος 2 της παρούσας οδηγίας, η αρχή εξυγίανσης της οντότητας αυτής έχει την εξουσία, σύμφωνα τις παραγράφους 2 και 3 του παρόντος άρθρου, να απαγορεύσει σε μια οντότητα να διανέμει μεγαλύτερο ποσό από το μέγιστο διανεμητέο ποσό που συνδέεται με την ελάχιστη απαίτηση για ίδια κεφάλαια και επιλέξιμες υποχρεώσεις (“M-MDA”) που υπολογίζεται σύμφωνα με την παράγραφο 4 του παρόντος άρθρου μέσω οποιασδήποτε από τις ακόλουθες ενέργειες:
                              
                                          α)
                                       
                                       
                                          προβαίνει σε διανομή σε σχέση με κεφάλαιο κοινών μετοχών της κατηγορίας 1·
                                       
                                    
                                          β)
                                       
                                       
                                          δημιουργεί υποχρέωση καταβολής κυμαινόμενης αμοιβής ή προαιρετικών συνταξιοδοτικών παροχών ή καταβολής κυμαινόμενης αμοιβής αν η υποχρέωση καταβολής δημιουργήθηκε σε μια χρονική στιγμή κατά την οποία η οντότητα δεν ικανοποιούσε τη συνδυασμένη απαίτηση αποθέματος ασφαλείας· ή
                                       
                                    
                                          γ)
                                       
                                       
                                          προβαίνει σε πληρωμές σε πρόσθετα μέσα της κατηγορίας 1.
                                       
                                    Όταν μια οντότητα βρίσκεται στην κατάσταση που αναφέρεται στο πρώτο εδάφιο, ενημερώνει αμέσως την αρχή εξυγίανσης σχετικά.
                           
                           
                              2.   Όταν συντρέχει η κατάσταση που αναφέρεται στην παράγραφο 1, η αρχή εξυγίανσης της οντότητας, κατόπιν διαβούλευσης με την αρμόδια αρχή, εκτιμά, χωρίς αδικαιολόγητη καθυστέρηση, αν θα ασκήσει την εξουσία που αναφέρεται στην παράγραφο 1, λαμβάνοντας υπόψη όλα τα ακόλουθα στοιχεία:
                              
                                          α)
                                       
                                       
                                          την αιτία, τη διάρκεια και την έκταση της μη εκπλήρωσης και τον αντίκτυπό της στη δυνατότητα εξυγίανσης·
                                       
                                    
                                          β)
                                       
                                       
                                          την εξέλιξη της οικονομικής κατάστασης της οντότητας και την πιθανότητα, στο εγγύς μέλλον, να πληροί την προϋπόθεση που αναφέρεται στο άρθρο 32 παράγραφος 1 στοιχείο α)·
                                       
                                    
                                          γ)
                                       
                                       
                                          την προοπτική ότι η οντότητα θα είναι σε θέση να εξασφαλίσει τη συμμόρφωση με τις απαιτήσεις που αναφέρονται στην παράγραφο 1 σε εύλογο χρονικό διάστημα·
                                       
                                    
                                          δ)
                                       
                                       
                                          όταν η οντότητα αδυνατεί να αντικαταστήσει υποχρεώσεις που δεν πληρούν πλέον τα κριτήρια επιλεξιμότητας ή ληκτότητας που προβλέπονται στα άρθρα 72β και 72γ του κανονισμού (ΕΕ) αριθ. 575/2013 ή στο άρθρο 45β ή στο άρθρο 45στ παράγραφος 2 της παρούσας οδηγίας, εάν η αδυναμία είναι ιδιοσυγκρασιακής φύσεως ή οφείλεται σε διατάραξη στο σύνολο της αγοράς·
                                       
                                    
                                          ε)
                                       
                                       
                                          αν η άσκηση της εξουσίας που αναφέρεται στην παράγραφο 1 είναι το πλέον κατάλληλο και αναλογικό μέσο για την αντιμετώπιση της κατάστασης της οντότητας λαμβάνοντας υπόψη τις πιθανές επιπτώσεις της τόσο στους όρους χρηματοδότησης όσο και στη δυνατότητα εξυγίανσης της οικείας οντότητας.
                                       
                                    Η αρχή εξυγίανσης προβαίνει σε επανεκτίμηση για το εάν θα ασκήσει την αναφερόμενη στην παράγραφο 1 εξουσία τουλάχιστον κάθε μήνα, εφόσον η οντότητα εξακολουθεί να βρίσκεται στην κατάσταση που αναφέρεται στην παράγραφο 1.
                           
                           
                              3.   Εάν η αρχή εξυγίανσης διαπιστώνει ότι η οντότητα εξακολουθεί να βρίσκεται στην αναφερόμενη στην παράγραφο 1 κατάσταση εννέα μήνες μετά την κοινοποίησή της από την οντότητα, η αρχή εξυγίανσης, μετά από διαβούλευση με την αρμόδια αρχή, ασκεί την εξουσία που αναφέρεται στην παράγραφο 1, εκτός εάν η αρχή εξυγίανσης διαπιστώνει, μετά από αξιολόγηση, ότι πληρούνται τουλάχιστον δύο από τις ακόλουθες προϋποθέσεις:
                              
                                          α)
                                       
                                       
                                          η μη εκπλήρωση οφείλεται σε σοβαρή διαταραχή της λειτουργίας των χρηματοπιστωτικών αγορών, η οποία οδηγεί σε εκτεταμένες πιέσεις που ασκούνται στη χρηματοπιστωτική αγορά σε διάφορα τμήματά της·
                                       
                                    
                                          β)
                                       
                                       
                                          η διαταραχή του στοιχείου α) δεν επιφέρει μόνο την αυξημένη μεταβλητότητα των τιμών των μέσων ιδίων κεφαλαίων και των μέσων επιλέξιμων υποχρεώσεων της οντότητας ή αυξημένο κόστος για την οικονομική οντότητα, αλλά οδηγεί επίσης σε πλήρες ή μερικό κλείσιμο των αγορών που εμποδίζει την οντότητα να εκδώσει μέσα ιδίων κεφαλαίων και επιλέξιμων υποχρεώσεων στις εν λόγω αγορές·
                                       
                                    
                                          γ)
                                       
                                       
                                          το κλείσιμο της αγοράς που αναφέρεται στο στοιχείο β) δεν παρατηρείται μόνο για την οικεία οντότητα, αλλά και για διάφορες άλλες οντότητες·
                                       
                                    
                                          δ)
                                       
                                       
                                          η διατάραξη του στοιχείου α) εμποδίζει την οικεία οντότητα από την έκδοση μέσων ιδίων κεφαλαίων και επιλέξιμων υποχρεώσεων επαρκών για την αποκατάσταση της παράλειψης· ή
                                       
                                    
                                          ε)
                                       
                                       
                                          η άσκηση της εξουσίας που αναφέρεται στην παράγραφο 1 οδηγεί σε αρνητικές δευτερογενείς συνέπειες για μέρος του τραπεζικού τομέα, ως εκ τούτου υπονομεύοντας δυνητικά τη χρηματοπιστωτική σταθερότητα.
                                       
                                    Όταν εφαρμόζεται η εξαίρεση που αναφέρεται στο πρώτο εδάφιο, η αρχή εξυγίανσης ενημερώνει την αρμόδια αρχή για την απόφασή της και επεξηγεί γραπτώς την εκτίμησή της.
                              Κάθε μήνα η αρχή εξυγίανσης προβαίνει σε επανεκτίμηση κατά πόσον εφαρμόζεται η εξαίρεση που αναφέρεται στο πρώτο εδάφιο.
                           
                           
                              4.   Το 'M-MDA' υπολογίζεται πολλαπλασιάζοντας το ποσό που υπολογίζεται σύμφωνα με την παράγραφο 5 με τον συντελεστή που καθορίζεται σύμφωνα με την παράγραφο 6. Το 'M-MDA' μειώνεται κατά οποιοδήποτε ποσό που προκύπτει από οποιαδήποτε από τις ενέργειες που αναφέρονται στο στοιχείο α), β) ή γ) της παραγράφου 1.
                           
                           
                              5.   Το ποσό που πρέπει να πολλαπλασιαστεί σύμφωνα με την παράγραφο 4 αποτελείται από:
                              
                                          α)
                                       
                                       
                                          τυχόν ενδιάμεσα κέρδη που δεν έχουν συμπεριληφθεί στο κεφάλαιο κοινών μετοχών της κατηγορίας 1 σύμφωνα με το άρθρο 26 παράγραφος 2 του κανονισμού (ΕΕ) αριθ. 575/2013, μετά την αφαίρεση τυχόν διανομής των κερδών ή οποιασδήποτε πληρωμής ως αποτέλεσμα των ενεργειών που αναφέρονται στο στοιχείο α), β) ή γ) της παραγράφου 1 του παρόντος άρθρου·
                                          συν
                                       
                                    
                                          β)
                                       
                                       
                                          τυχόν κέρδη τέλους χρήσεως που δεν έχουν συμπεριληφθεί στο κεφάλαιο κοινών μετοχών της κατηγορίας 1 σύμφωνα με το άρθρο 26 παράγραφος 2 του κανονισμού (ΕΕ) αριθ. 575/2013 μετά την αφαίρεση τυχόν διανομής των κερδών ή οποιασδήποτε πληρωμής ως αποτέλεσμα των ενεργειών που αναφέρονται στο στοιχείο α), β) ή γ) της παραγράφου 1 του παρόντος άρθρου·
                                          μείον
                                       
                                    
                                          γ)
                                       
                                       
                                          τα ποσά που θα ήταν πληρωτέα ως φόρος εάν διατηρούνταν τα στοιχεία των στοιχείων α) και β) της παρούσας παραγράφου.
                                       
                                    
                           
                              6.   Ο συντελεστής που αναφέρεται στην παράγραφο 4 καθορίζεται ως εξής:
                              
                                          α)
                                       
                                       
                                          όταν το κεφάλαιο κοινών μετοχών της κατηγορίας 1 που τηρεί η οντότητα και το οποίο δεν χρησιμοποιείται για τις απαιτήσεις που θεσπίζονται στο άρθρο 92α του κανονισμού (ΕΕ) αριθ. 575/2013 και στα άρθρα 45γ και 45δ της παρούσας οδηγίας, εκπεφρασμένο ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013, είναι εντός του πρώτου (δηλαδή του χαμηλότερου) τεταρτημορίου της συνδυασμένης απαίτησης αποθέματος ασφαλείας, ο συντελεστής είναι 0·
                                       
                                    
                                          β)
                                       
                                       
                                          όταν το κεφάλαιο κοινών μετοχών της κατηγορίας 1 που τηρεί η οντότητα και το οποίο δεν χρησιμοποιείται για τις απαιτήσεις που θεσπίζονται στο άρθρο 92α του κανονισμού (ΕΕ) αριθ. 575/2013 και στα άρθρα 45γ και 45δ της παρούσας οδηγίας, εκπεφρασμένο ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013, είναι εντός του δεύτερου τεταρτημορίου της συνδυασμένης απαίτησης αποθέματος ασφαλείας, ο συντελεστής είναι 0,2·
                                       
                                    
                                          γ)
                                       
                                       
                                          όταν το κεφάλαιο κοινών μετοχών της κατηγορίας 1 που τηρεί η οντότητα και το οποίο δεν χρησιμοποιείται για τις απαιτήσεις που θεσπίζονται στο άρθρο 92α του κανονισμού (ΕΕ) αριθ. 575/2013 και στα άρθρα 45γ και 45δ της παρούσας οδηγίας, εκπεφρασμένο ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013, είναι εντός του τρίτου τεταρτημορίου της συνδυασμένης απαίτησης αποθέματος ασφαλείας, ο συντελεστής είναι 0,4·
                                       
                                    
                                          δ)
                                       
                                       
                                          όταν το κεφάλαιο κοινών μετοχών της κατηγορίας 1 που τηρεί η οντότητα και το οποίο δεν χρησιμοποιείται για τις απαιτήσεις που θεσπίζονται στο άρθρο 92α του κανονισμού (ΕΕ) αριθ. 575/2013 και στα άρθρα 45γ και 45δ της παρούσας οδηγίας, εκπεφρασμένο ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013, είναι εντός του τέταρτου (δηλαδή του υψηλότερου) τεταρτημορίου της συνδυασμένης απαίτησης αποθέματος ασφαλείας, ο συντελεστής είναι 0,6·
                                       
                                    Το κατώτατο και το ανώτατο όριο του κάθε τεταρτημορίου της συνδυασμένης απαίτησης αποθέματος ασφαλείας υπολογίζονται ως εξής:
                              
                                 
                              
                                 
                              όπου Qn = ο αριθμός του σχετικού τεταρτημορίου.».
                           
                        
                     
                  
                        7)
                     
                     
                        Το άρθρο 17 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Τα κράτη μέλη διασφαλίζουν ότι όταν, σύμφωνα με μια εκτίμηση της δυνατότητας εξυγίανσης οντότητας που διενεργείται σύμφωνα με τα άρθρα 15 και 16, μια αρχή εξυγίανσης, μετά από διαβούλευση με την αρμόδια αρχή, διαπιστώνει ότι υπάρχουν ουσιαστικά εμπόδια στη δυνατότητα εξυγίανσης της εν λόγω οντότητας, η εν λόγω αρχή εξυγίανσης κοινοποιεί εγγράφως τη διαπίστωση αυτή στη σχετική οντότητα, στην αρμόδια αρχή και στις αρχές εξυγίανσης της περιοχής δικαιοδοσίας στην οποία είναι εγκατεστημένα σημαντικά υποκαταστήματα.»·
                                    
                                 
                              
                                    β)
                                 
                                 
                                    οι παράγραφοι 3 και 4 αντικαθίσταται από το ακόλουθο κείμενο:
                                    
                                       «3.   Εντός τεσσάρων μηνών από την ημερομηνία παραλαβής της κοινοποίησης που πραγματοποιήθηκε σύμφωνα με την παράγραφο 1, η οντότητα προτείνει στην αρχή εξυγίανσης ενδεχόμενα μέτρα για την αντιμετώπιση ή την εξάλειψη των ουσιαστικών εμποδίων που προσδιορίζονται στην κοινοποίηση.
                                       Η οντότητα, εντός δύο εβδομάδων από την ημερομηνία παραλαβής της κοινοποίησης που πραγματοποιήθηκε σύμφωνα με την παράγραφο 1 του παρόντος άρθρου, προτείνει στην αρχή εξυγίανσης ενδεχόμενα μέτρα και το χρονοδιάγραμμα για την εφαρμογή τους, προκειμένου να εξασφαλιστεί ότι η οντότητα συμμορφώνεται με το άρθρο 45ε ή 45στ της παρούσας οδηγίας και τη συνδυασμένη απαίτηση αποθέματος ασφαλείας, όταν ένα ουσιαστικό εμπόδιο στη δυνατότητα εξυγίανσης οφείλεται σε μία από τις ακόλουθες καταστάσεις:
                                       
                                                   α)
                                                
                                                
                                                   η οντότητα πληροί τη συνδυασμένη απαίτηση αποθέματος ασφαλείας όταν αυτή εξετάζεται επιπρόσθετα σε κάθε μία από τις προϋποθέσεις που αναφέρονται στα στοιχεία α), β) και γ) του άρθρου 141α παράγραφος 1 της οδηγίας 2013/36/ΕΕ, αλλά δεν πληροί τη συνδυασμένη απαίτηση αποθέματος ασφαλείας όταν αυτή εξετάζεται επιπρόσθετα στις απαιτήσεις που αναφέρονται στα άρθρα 45γ και 45δ της παρούσας οδηγίας, εφόσον υπολογίζονται σύμφωνα με το στοιχείο α) του άρθρου 45 παράγραφος 2 της παρούσας οδηγίας· ή
                                                
                                             
                                                   β)
                                                
                                                
                                                   η οντότητα δεν πληροί τις απαιτήσεις που αναφέρονται στα άρθρα 92α και 494 του κανονισμού (ΕΕ) αριθ. 575/2013 ή τις απαιτήσεις που αναφέρονται στα άρθρα 45γ και 45δ της παρούσας οδηγίας.
                                                
                                             Στο χρονοδιάγραμμα για την εφαρμογή των μέτρων που προτείνονται σύμφωνα με το δεύτερο εδάφιο λαμβάνονται υπόψη οι λόγοι στους οποίους οφείλεται το ουσιαστικό εμπόδιο.
                                       Η αρχή εξυγίανσης, μετά από διαβούλευση με την αρμόδια αρχή, αξιολογεί κατά πόσον με τα μέτρα που προτείνονται στο πρώτο και στο δεύτερο εδάφιο αντιμετωπίζεται αποτελεσματικά ή εξαλείφεται το εν λόγω ουσιαστικό εμπόδιο.
                                    
                                    
                                       4.   Σε περίπτωση που η αρχή εξυγίανσης διαπιστώνει ότι τα μέτρα που προτείνει μια οντότητα σύμφωνα με την παράγραφο 3 δεν περιορίζουν ούτε εξαλείφουν αποτελεσματικά τα εν λόγω εμπόδια, ζητά από την οντότητα, είτε άμεσα είτε έμμεσα μέσω της αρμόδιας αρχής, να λάβει εναλλακτικά μέτρα για την επίτευξη του στόχου και κοινοποιεί εγγράφως τα εν λόγω μέτρα στην οντότητα, η οποία εντός ενός μηνός προτείνει σχέδιο συμμόρφωσης προς τα μέτρα αυτά.
                                       Κατά τον προσδιορισμό εναλλακτικών μέτρων, η αρχή εξυγίανσης τεκμηριώνει με ποιον τρόπο τα μέτρα που πρότεινε η οντότητα δεν θα μπορούσαν να εξαλείψουν τα εμπόδια στην εξυγίανση και ότι τα προταθέντα εναλλακτικά μέτρα είναι αναλογικά για την εξάλειψη των εμποδίων αυτών. Η αρχή εξυγίανσης λαμβάνει υπόψη την απειλή που παρουσιάζουν τα εν λόγω εμπόδια στη δυνατότητα εξυγίανσης για τη χρηματοπιστωτική σταθερότητα, καθώς και τον αντίκτυπο των μέτρων στις επιχειρηματικές δραστηριότητες της οντότητας, στη σταθερότητά της και στην ικανότητά της να συμβάλλει στην οικονομία.»·
                                    
                                 
                              
                                    γ)
                                 
                                 
                                    η παράγραφος 5 τροποποιείται ως εξής:
                                    
                                                i)
                                             
                                             
                                                στα στοιχεία α), β), δ), ε) ζ) και η) η λέξη «ίδρυμα» αντικαθίστανται από τη λέξη «οντότητα»·
                                             
                                          
                                                ii)
                                             
                                             
                                                προστίθεται το ακόλουθο στοιχείο:
                                                
                                                            «ηα)
                                                         
                                                         
                                                            να απαιτούν από ένα ίδρυμα ή μια οντότητα που αναφέρεται στο άρθρο 1 παράγραφος 1 στοιχείο β), γ) ή δ) της παρούσας οδηγίας να υποβάλει σχέδιο για την αποκατάσταση της συμμόρφωσης με τις απαιτήσεις του άρθρου 45ε ή 45στ της παρούσας οδηγίας εκφραζόμενη ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013 και, κατά περίπτωση, με τη συνδυασμένη απαίτηση αποθέματος ασφαλείας και με τις απαιτήσεις που αναφέρονται στο άρθρο 45ε ή 45στ της παρούσας οδηγίας εκφραζόμενες ως ποσοστό του μέτρου του συνολικού ανοίγματος που αναφέρεται στα άρθρα 429 και 429α του κανονισμού (ΕΕ) αριθ. 575/2013·»·
                                                         
                                                      
                                          
                                                iii)
                                             
                                             
                                                τα στοιχεία θ), ι) και ια) αντικαθίστανται από τα ακόλουθα:
                                                
                                                            «θ)
                                                         
                                                         
                                                            να απαιτούν από ένα ίδρυμα ή μια οντότητα που αναφέρεται στο άρθρο 1 παράγραφος 1 στοιχείο β), γ) ή δ) να εκδώσει επιλέξιμες υποχρεώσεις προκειμένου να εκπληρώσει τις απαιτήσεις του άρθρου 45ε ή του άρθρου 45στ·
                                                         
                                                      
                                                            ι)
                                                         
                                                         
                                                            να απαιτούν από ένα ίδρυμα ή μια οντότητα που αναφέρεται στο άρθρο 1 παράγραφος 1 στοιχείο β), γ) ή δ) να λάβει άλλα μέτρα για την τήρηση της ελάχιστης απαίτησης για ίδια κεφάλαια και επιλέξιμες υποχρεώσεις βάσει του άρθρου 45ε ή του άρθρου 45στ, και ειδικότερα να επιχειρήσει, μεταξύ άλλων, να επαναδιαπραγματευθεί οποιαδήποτε επιλέξιμη υποχρέωση, πρόσθετο μέσο της κατηγορίας 1 ή μέσο της κατηγορίας 2 που έχει εκδώσει, προκειμένου να εξασφαλιστεί ότι κάθε απόφαση της αρχής εξυγίανσης για απομείωση ή μετατροπή της εν λόγω υποχρέωσης ή του εν λόγω μέσου θα είναι εφαρμοστέα σύμφωνα με το δίκαιο της περιοχής δικαιοδοσίας που διέπει αυτή την υποχρέωση ή το μέσο·
                                                         
                                                      
                                                            ι α)
                                                         
                                                         
                                                            για τον σκοπό της εξασφάλισης της διαρκούς συμμόρφωσης με το άρθρο 45ε ή το άρθρο 45στ, να απαιτούν από ένα ίδρυμα ή μια οντότητα που αναφέρεται στο άρθρο 1 παράγραφος 1 στοιχείο β), γ) ή δ), να αλλάξει το προφίλ ληκτότητας:
                                                            
                                                                        i)
                                                                     
                                                                     
                                                                        των μέσων ιδίων κεφαλαίων, αφού λάβει τη σύμφωνη γνώμη της αρμόδιας αρχής, και
                                                                     
                                                                  
                                                                        ii)
                                                                     
                                                                     
                                                                        των επιλέξιμων υποχρεώσεων που αναφέρονται στο άρθρο 45β και στο άρθρο 45στ παράγραφος 2 στοιχείο α)·
                                                                     
                                                                  
                                                      
                                                            ια)
                                                         
                                                         
                                                            στην περίπτωση που μια οντότητα είναι η θυγατρική μιας μεικτής εταιρείας συμμετοχών, να απαιτήσει από τη μεικτή εταιρεία συμμετοχών να ιδρύσει χωριστή χρηματοοικονομική εταιρεία συμμετοχών για τον έλεγχο της οντότητας, εάν είναι αναγκαίο προκειμένου να διευκολυνθεί η εξυγίανση της οντότητας και να αποφευχθεί η περίπτωση να υπάρξουν δυσμενείς επιπτώσεις στο μη χρηματοπιστωτικό τμήμα του ομίλου από την εφαρμογή των εργαλείων και την άσκηση των εξουσιών εξυγίανσης που καθορίζονται στον τίτλο IV.»·
                                                         
                                                      
                                          
                              
                                    δ)
                                 
                                 
                                    η παράγραφος 7 αντικαθίσταται από το ακόλουθο κείμενο:
                                    
                                       «7.   Πριν από τον προσδιορισμό οποιουδήποτε μέτρου που αναφέρεται στην παράγραφο 4, η αρχή εξυγίανσης, μετά από διαβούλευση με την αρμόδια αρχή και, κατά περίπτωση, την ορισθείσα εθνική αρχή μακροπροληπτικής εποπτείας, λαμβάνει δεόντως υπόψη τις πιθανές επιπτώσεις των εν λόγω μέτρων στη συγκεκριμένη οντότητα, στην εσωτερική αγορά χρηματοπιστωτικών υπηρεσιών, καθώς και στη χρηματοπιστωτική σταθερότητα άλλων κρατών μελών και της Ένωσης στο σύνολό της.».
                                    
                                 
                              
                  
                        8)
                     
                     
                        Στο άρθρο 18, οι παράγραφοι 1 έως 7 αντικαθίστανται ως ακολούθως:
                        
                           «1.   Η αρχή εξυγίανσης σε επίπεδο ομίλου, από κοινού με τις αρχές εξυγίανσης των θυγατρικών, κατόπιν διαβούλευσης με το σώμα εποπτείας και τις αρχές εξυγίανσης των περιοχών δικαιοδοσίας στις οποίες βρίσκονται σημαντικά υποκαταστήματα, στον βαθμό που αυτό έχει σημασία για το σημαντικό υποκατάστημα, εξετάζουν την εκτίμηση που απαιτείται βάσει του άρθρου 16 στο πλαίσιο του σώματος εξυγίανσης και προβαίνουν σε κάθε εύλογη ενέργεια, προκειμένου να καταλήξουν σε κοινή απόφαση όσον αφορά την εφαρμογή των μέτρων που προσδιορίζονται σύμφωνα με το άρθρο 17 παράγραφος 4 σε σχέση με όλες τις οντότητες εξυγίανσης και τις θυγατρικές τους, οι οποίες είναι οντότητες που αναφέρονται στο άρθρο 1 παράγραφος 1 και αποτελούν μέρος του ομίλου.
                        
                        
                           2.   Η αρχή εξυγίανσης σε επίπεδο ομίλου, σε συνεργασία με την αρχή ενοποιημένης εποπτείας και την ΕΑΤ, σύμφωνα με το άρθρο 25 παράγραφος 1 του κανονισμού (ΕΕ) αριθ. 1093/2010, συντάσσει και υποβάλλει έκθεση στη μητρική επιχείρηση της Ένωσης, στις αρχές εξυγίανσης των θυγατρικών, οι οποίες τη διαβιβάζουν στις θυγατρικές που τελούν υπό την εποπτεία τους, και στις αρχές εξυγίανσης των περιοχών δικαιοδοσίας, στις οποίες βρίσκονται σημαντικά υποκαταστήματα. Η έκθεση συντάσσεται μετά από διαβούλευση με τις αρμόδιες αρχές και αναλύει τα ουσιαστικά εμπόδια που παρεμβάλλονται στην αποτελεσματική εφαρμογή των εργαλείων εξυγίανσης και στην άσκηση των εξουσιών εξυγίανσης όσον αφορά τον όμιλο, και επίσης όσον αφορά ομίλους εξυγίανσης όποτε ένας όμιλος αποτελείται από περισσότερους του ενός ομίλους εξυγίανσης. Η έκθεση εξετάζει τον αντίκτυπο στο επιχειρηματικό μοντέλο του ομίλου και προτείνει αναλογικά και στοχοθετημένα μέτρα τα οποία, κατά την άποψη της αρχής εξυγίανσης σε επίπεδο ομίλου, είναι αναγκαία ή ενδεδειγμένα για την εξάλειψη των εν λόγω εμποδίων.
                           Όταν ένα εμπόδιο στη δυνατότητα εξυγίανσης του ομίλου οφείλεται στην κατάσταση οντότητας του ομίλου που αναφέρεται στο άρθρο 17 παράγραφος 3 δεύτερο εδάφιο, η αρχή εξυγίανσης σε επίπεδο ομίλου κοινοποιεί την εκτίμηση του εν λόγω εμποδίου στην μητρική επιχείρηση της Ένωσης, μετά από διαβούλευση με την αρχή εξυγίανσης της οντότητας εξυγίανσης και τις αρχές εξυγίανσης των θυγατρικών ιδρυμάτων της.
                        
                        
                           3.   Εντός τεσσάρων μηνών από την ημερομηνία παραλαβής της έκθεσης, η μητρική επιχείρηση της Ένωσης μπορεί να υποβάλει παρατηρήσεις και να προτείνει στην αρχή εξυγίανσης σε επίπεδο ομίλου εναλλακτικά μέτρα για την αντιμετώπιση των εμποδίων που προσδιορίζονται στην έκθεση.
                           Όταν τα εμπόδια που προσδιορίζονται στην έκθεση οφείλονται στην κατάσταση οντότητας ομίλου που αναφέρεται στο άρθρο 17 παράγραφος 3 δεύτερο εδάφιο της παρούσας οδηγίας, η μητρική επιχείρηση της Ένωσης, εντός δύο εβδομάδων από την ημερομηνία παραλαβής της κοινοποίησης που πραγματοποιήθηκε σύμφωνα με την παράγραφο 2 δεύτερο εδάφιο του παρόντος άρθρου, προτείνει στην αρχή εξυγίανσης σε επίπεδο ομίλου ενδεχόμενα μέτρα και το χρονοδιάγραμμα για την εφαρμογή τους, προκειμένου να εξασφαλιστεί η συμμόρφωση της οντότητας ομίλου με τις απαιτήσεις του άρθρου 45ε ή 45στ της παρούσας οδηγίας εκφραζόμενες ως ποσοστό του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013 και, κατά περίπτωση, με τη συνδυασμένη απαίτηση αποθέματος ασφαλείας και με τις απαιτήσεις που αναφέρονται στα άρθρα 45ε και 45στ της παρούσας οδηγίας εκφραζόμενες ως ποσοστό του μέτρου του συνολικού ανοίγματος που αναφέρεται στα άρθρα 429 και 429α του κανονισμού (ΕΕ) αριθ. 575/2013.
                           Στο χρονοδιάγραμμα για την εφαρμογή των μέτρων που προτείνονται σύμφωνα με το δεύτερο εδάφιο λαμβάνονται υπόψη οι λόγοι στους οποίους οφείλεται το ουσιαστικό εμπόδιο. Η αρχή εξυγίανσης, μετά από διαβούλευση με την αρμόδια αρχή, αξιολογεί κατά πόσον με τα μέτρα αυτά αντιμετωπίζεται αποτελεσματικά ή εξαλείφεται το ουσιαστικό εμπόδιο.
                        
                        
                           4.   Η αρχή εξυγίανσης σε επίπεδο ομίλου γνωστοποιεί κάθε μέτρο που προτείνεται από τη μητρική επιχείρηση της Ένωσης στην αρχή ενοποιημένης εποπτείας, την ΕΑΤ, τις αρχές εξυγίανσης των θυγατρικών και τις αρχές εξυγίανσης των περιοχών δικαιοδοσίας, στις οποίες είναι εγκατεστημένα σημαντικά υποκαταστήματα, στον βαθμό που αυτό έχει σημασία για το σημαντικό υποκατάστημα. Οι αρχές εξυγίανσης σε επίπεδο ομίλου και οι αρχές εξυγίανσης των θυγατρικών, μετά από διαβούλευση με τις αρμόδιες αρχές και τις αρχές εξυγίανσης των περιοχών δικαιοδοσίας, στις οποίες είναι εγκατεστημένα σημαντικά υποκαταστήματα, καταβάλλουν κάθε δυνατή προσπάθεια, ώστε να καταλήξουν σε κοινή απόφαση στο πλαίσιο του σώματος εξυγίανσης όσον αφορά τον προσδιορισμό των ουσιαστικών εμποδίων και, εφόσον κρίνεται αναγκαίο, την εκτίμηση των μέτρων που προτείνονται από τη μητρική επιχείρηση της Ένωσης, καθώς και τα μέτρα που απαιτούνται από τις αρχές, προκειμένου να αντιμετωπιστούν ή να εξαλειφθούν τα εμπόδια, καθώς και λαμβάνουν υπόψη τον ενδεχόμενο αντίκτυπο των μέτρων σε όλα τα κράτη μέλη όπου λειτουργεί ο όμιλος.
                        
                        
                           5.   Η κοινή απόφαση λαμβάνεται εντός τεσσάρων μηνών από την υποβολή παρατηρήσεων από τη μητρική επιχείρηση της Ένωσης. Εάν η μητρική επιχείρηση της Ένωσης δεν έχει υποβάλει παρατηρήσεις, η κοινή απόφαση λαμβάνεται εντός μηνός από την παρέλευση της τετράμηνης προθεσμίας που αναφέρεται στην παράγραφο 3 πρώτο εδάφιο.
                           Η κοινή απόφαση σχετικά με το εμπόδιο στη δυνατότητα εξυγίανσης που οφείλεται σε κατάσταση η οποία αναφέρεται στο άρθρο 17 παράγραφος 3 δεύτερο εδάφιο λαμβάνεται εντός δύο εβδομάδων από την υποβολή παρατηρήσεων από τη μητρική επιχείρηση της Ένωσης σύμφωνα με την παράγραφο 3 του παρόντος άρθρου.
                           Η κοινή απόφαση είναι αιτιολογημένη και παρουσιάζεται σε έγγραφο το οποίο διαβιβάζεται από την αρχή εξυγίανσης σε επίπεδο ομίλου στη μητρική επιχείρηση της Ένωσης.
                           Η ΕΑΤ μπορεί, κατόπιν αιτήματος μιας αρχής εξυγίανσης, να βοηθήσει τις αρχές εξυγίανσης να καταλήξουν σε κοινή απόφαση, βάσει του άρθρου 31 δεύτερη παράγραφος στοιχείο γ) του κανονισμού (ΕΕ) αριθ. 1093/2010.
                        
                        
                           6.   Ελλείψει κοινής απόφασης εντός της σχετικής περιόδου που αναφέρεται στην παράγραφο 5, η αρχή εξυγίανσης σε επίπεδο ομίλου λαμβάνει η ίδια την απόφαση σχετικά με τη λήψη των ενδεδειγμένων μέτρων σύμφωνα με το άρθρο 17 παράγραφος 4 σε επίπεδο ομίλου.
                           Η απόφαση αυτή είναι πλήρως αιτιολογημένη και λαμβάνει υπόψη τις απόψεις και τις επιφυλάξεις των άλλων αρχών εξυγίανσης. Η απόφαση διαβιβάζεται στη μητρική επιχείρηση της Ένωσης από την αρχή εξυγίανσης σε επίπεδο ομίλου.
                           Εάν, κατά τη λήξη της σχετικής περιόδου που αναφέρεται στην παράγραφο 5 του παρόντος άρθρου, κάποια αρχή εξυγίανσης έχει παραπέμψει ζήτημα που αναφέρεται στην παράγραφο 9 του παρόντος άρθρου στην ΕΑΤ, σύμφωνα με το άρθρο 19 του κανονισμού (ΕΕ) αριθ. 1093/2010, η αρχή εξυγίανσης σε επίπεδο ομίλου αναβάλλει την απόφασή της και αναμένει την όποια απόφαση μπορεί να λάβει η ΕΑΤ σύμφωνα με το άρθρο 19 παράγραφος 3 του εν λόγω κανονισμού, και λαμβάνει την απόφασή της σύμφωνα με την απόφαση της ΕΑΤ. Η περίοδος που αναφέρεται στην παράγραφο 5 του παρόντος άρθρου θεωρείται ως η περίοδος συμβιβασμού κατά την έννοια του κανονισμού (ΕΕ) αριθ. 1093/2010. Η ΕΑΤ λαμβάνει την απόφασή της εντός ενός μηνός. Το θέμα δεν παραπέμπεται στην ΕΑΤ μετά τη λήξη της σχετικής περιόδου που αναφέρεται στην παράγραφο 5 του παρόντος άρθρου ή αφού ληφθεί κοινή απόφαση. Ελλείψει απόφασης της ΕΑΤ, εφαρμόζεται η απόφαση της αρχής εξυγίανσης σε επίπεδο ομίλου.
                        
                        
                           6α.   Ελλείψει κοινής απόφασης εντός της σχετικής περιόδου που αναφέρεται στην παράγραφο 5 του παρόντος άρθρου, η αρχή εξυγίανσης της οικείας οντότητας εξυγίανσης λαμβάνει η ίδια την απόφαση σχετικά με τη λήψη των ενδεδειγμένων μέτρων σύμφωνα με το άρθρο 17 παράγραφος 4 σε επίπεδο ομίλου εξυγίανσης.
                           Η απόφαση που αναφέρεται στην πρώτη παράγραφο είναι πλήρως αιτιολογημένη και λαμβάνει υπόψη τις απόψεις και τις επιφυλάξεις των αρχών εξυγίανσης άλλων οντοτήτων του ιδίου ομίλου εξυγίανσης και της αρχής εξυγίανσης σε επίπεδο ομίλου. Η απόφαση διαβιβάζεται στην οντότητα εξυγίανσης από τη σχετική αρχή εξυγίανσης.
                           Εάν, κατά τη λήξη της σχετικής περιόδου που αναφέρεται στην παράγραφο 5 του παρόντος άρθρου, μια αρχή εξυγίανσης έχει παραπέμψει ζήτημα που αναφέρεται στην παράγραφο 9 του παρόντος άρθρου στην ΕΑΤ, σύμφωνα με το άρθρο 19 του κανονισμού (ΕΕ) αριθ. 1093/2010, η αρχή εξυγίανσης της οντότητας εξυγίανσης αναβάλλει την απόφασή της και αναμένει την όποια απόφαση μπορεί να λάβει η ΕΑΤ σύμφωνα με το άρθρο 19 παράγραφος 3 του εν λόγω κανονισμού, και λαμβάνει την απόφασή της σύμφωνα με την απόφαση της ΕΑΤ. Η περίοδος που αναφέρεται στην παράγραφο 5 του παρόντος άρθρου θεωρείται ως η περίοδος συμβιβασμού κατά την έννοια του κανονισμού (ΕΕ) αριθ. 1093/2010. Η ΕΑΤ λαμβάνει την απόφασή της εντός ενός μηνός. Το θέμα δεν παραπέμπεται στην ΕΑΤ μετά τη λήξη της σχετικής περιόδου που αναφέρεται στην παράγραφο 5 ή αφού ληφθεί κοινή απόφαση. Ελλείψει απόφασης της ΕΑΤ, εφαρμόζεται η απόφαση της αρχής εξυγίανσης της οντότητας εξυγίανσης.
                        
                        
                           7.   Ελλείψει κοινής απόφασης, οι αρχές εξυγίανσης των θυγατρικών που δεν είναι οντότητες εξυγίανσης λαμβάνουν οι ίδιες αποφάσεις σχετικά με τα κατάλληλα μέτρα που πρέπει να λάβουν οι θυγατρικές σε ατομικό επίπεδο σύμφωνα με το άρθρο 17 παράγραφος 4.
                           Η απόφαση αυτή είναι πλήρως αιτιολογημένη και λαμβάνει υπόψη τις απόψεις και τις επιφυλάξεις των άλλων αρχών εξυγίανσης. Η απόφαση διαβιβάζεται στη σχετική θυγατρική και στην οντότητα εξυγίανσης της ίδιας ομάδας εξυγίανσης, στην αρχή εξυγίανσης της συγκεκριμένης οντότητας εξυγίανσης και, εάν πρόκειται για διαφορετική αρχή, στην αρχή εξυγίανσης σε επίπεδο ομίλου.
                           Εάν, κατά τη λήξη της περιόδου που αναφέρεται στην παράγραφο 5 του παρόντος άρθρου, κάποια αρχή εξυγίανσης έχει παραπέμψει ζήτημα που αναφέρεται στην παράγραφο 9 του παρόντος άρθρου στην ΕΑΤ, σύμφωνα με το άρθρο 19 του κανονισμού (ΕΕ) αριθ. 1093/2010, η αρχή εξυγίανσης της θυγατρικής αναβάλλει την απόφασή της και αναμένει την όποια απόφαση μπορεί να λάβει η ΕΑΤ σύμφωνα με το άρθρο 19 παράγραφος 3 του εν λόγω κανονισμού, και λαμβάνει την απόφασή της σύμφωνα με την απόφαση της ΕΑΤ. Η περίοδος που αναφέρεται στην παράγραφο 5 του παρόντος άρθρου θεωρείται ως η περίοδος συμβιβασμού κατά την έννοια του κανονισμού (ΕΕ) αριθ. 1093/2010. Η ΕΑΤ λαμβάνει την απόφασή της εντός ενός μηνός. Το θέμα δεν παραπέμπεται στην ΕΑΤ μετά τη λήξη της σχετικής περιόδου που αναφέρεται στην παράγραφο 5 του παρόντος άρθρου ή αφού ληφθεί κοινή απόφαση. Ελλείψει απόφασης της ΕΑΤ, εφαρμόζεται η απόφαση της αρχής εξυγίανσης της θυγατρικής.».
                        
                     
                  
                        9)
                     
                     
                        Στο άρθρο 32 παράγραφος 1, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    λαμβάνοντας υπόψη τη χρονική στιγμή και άλλες σχετικές παραμέτρους, κανένα εναλλακτικό μέτρο του ιδιωτικού τομέα, συμπεριλαμβανομένων μέτρων από θεσμικό σύστημα προστασίας (ΘΣΠ), ή εποπτική δράση, συμπεριλαμβανομένων των μέτρων έγκαιρης παρέμβασης ή της απομείωσης ή της μετατροπής των σχετικών κεφαλαιακών μέσων και των επιλέξιμων υποχρεώσεων που αναφέρονται στο άρθρο 59 παράγραφος 2 που έχει ληφθεί έναντι του ιδρύματος, δεν θα απέτρεπε την πτώχευση του ιδρύματος εντός ευλόγου χρονικού διαστήματος·».
                                 
                              
                  
                        10)
                     
                     
                        Παρεμβάλλονται τα ακόλουθα άρθρα:
                        
                           «Άρθρο 32α
                           Προϋποθέσεις εξυγίανσης για κεντρικό οργανισμό και πιστωτικά ιδρύματα μονίμως συνδεδεμένα με κεντρικό οργανισμό
                           Τα κράτη μέλη διασφαλίζουν ότι οι αρχές εξυγίανσης μπορούν να αναλάβουν δράση εξυγίανσης σε σχέση με κεντρικό οργανισμό και όλα τα πιστωτικά ιδρύματα που είναι μονίμως συνδεδεμένα με αυτόν και ανήκουν στον ίδιο όμιλο εξυγίανσης, όταν ο εν λόγω όμιλος εξυγίανσης, ως σύνολο, πληροί τις προϋποθέσεις που προβλέπονται στο άρθρο 32 παράγραφος 1.
                        
                        
                           Άρθρο 32β
                           Διαδικασίες αφερεγγυότητας για τα ιδρύματα και οντότητες που δεν υπόκεινται σε δράση εξυγίανσης
                           Τα κράτη μέλη εξασφαλίζουν ότι τίθεται υπό κανονική διαδικασία εκκαθάρισης σύμφωνα με την εφαρμοστέα εθνική νομοθεσία το ίδρυμα ή η οντότητα που αναφέρονται στο στοιχείο β), γ) ή δ) του άρθρου 1 παράγραφος 1 για το οποίο ή την οποία η αρχή εξυγίανσης κρίνει μεν ότι πληρούνται οι προϋποθέσεις του άρθρου 32 παράγραφος 1 στοιχεία α) και β), αλλά ότι η ανάληψη δράσης εξυγίανσης δεν θα ήταν προς το δημόσιο συμφέρον σύμφωνα με το στοιχείο γ) του άρθρου 32 παράγραφος 1.».
                        
                     
                  
                        11)
                     
                     
                        Στο άρθρο 33, οι παράγραφοι 2, 3 και 4 αντικαθίστανται από το ακόλουθο κείμενο:
                        
                           «2.   Τα κράτη μέλη διασφαλίζουν ότι οι αρχές εξυγίανσης αναλαμβάνουν δράση εξυγίανσης έναντι μιας οντότητας που αναφέρεται στο άρθρο 1 παράγραφος 1 στοιχείο γ) ή δ), εφόσον αυτή πληροί τις προϋποθέσεις που καθορίζονται στο άρθρο 32 παράγραφος 1.
                        
                        
                           3.   Σε περίπτωση που τα θυγατρικά ιδρύματα μιας μεικτής εταιρείας συμμετοχών ανήκουν άμεσα ή έμμεσα σε ενδιάμεση χρηματοοικονομική εταιρεία συμμετοχών, το σχέδιο εξυγίανσης προβλέπει ότι η ενδιάμεση χρηματοοικονομική εταιρεία συμμετοχών χαρακτηρίζεται ως οντότητα εξυγίανσης και τα κράτη μέλη μεριμνούν ώστε οι δράσεις εξυγίανσης για τους σκοπούς της εξυγίανσης του ομίλου αναλαμβάνονται έναντι της ενδιάμεσης χρηματοοικονομικής εταιρείας συμμετοχών. Τα κράτη μέλη διασφαλίζουν ότι οι αρχές εξυγίανσης δεν αναλαμβάνουν δράσεις εξυγίανσης για τους σκοπούς της εξυγίανσης του ομίλου έναντι της μεικτής εταιρείας συμμετοχών.
                        
                        
                           4.   Με την επιφύλαξη της παραγράφου 3 του παρόντος άρθρου και παρά το γεγονός ότι μια οντότητα που αναφέρεται στο άρθρο 1 παράγραφος 1 στοιχείο γ) ή δ) δεν πληροί τις προϋποθέσεις που καθορίζονται στο άρθρο 32 παράγραφος 1, οι αρχές εξυγίανσης δύνανται να αναλάβουν δράση εξυγίανσης έναντι μιας οντότητας που αναφέρεται στο άρθρο 1 παράγραφος 1 στοιχείο γ) ή δ), εάν πληρούνται όλες οι ακόλουθες προϋποθέσεις:
                           
                                       α)
                                    
                                    
                                       η οντότητα είναι οντότητα εξυγίανσης·
                                    
                                 
                                       β)
                                    
                                    
                                       μία ή περισσότερες από τις θυγατρικές της οντότητας οι οποίες είναι ιδρύματα αλλά όχι οντότητες εξυγίανσης πληρούν τις προϋποθέσεις που καθορίζονται στο άρθρο 32 παράγραφος 1·
                                    
                                 
                                       γ)
                                    
                                    
                                       τα περιουσιακά στοιχεία και οι υποχρεώσεις των θυγατρικών που αναφέρονται στο στοιχείο β) είναι τέτοιου είδους ώστε η πτώχευση των εν λόγω θυγατρικών να απειλεί τον όμιλο εξυγίανσης στο σύνολό του και να είναι αναγκαία δράση εξυγίανσης έναντι της οντότητας είτε για την εξυγίανση τέτοιου είδους θυγατρικών οι οποίες είναι ιδρύματα είτε για την εξυγίανση του σχετικού ομίλου εξυγίανσης ως συνόλου.».
                                    
                                 
                     
                  
                        12)
                     
                     
                        Προστίθεται το ακόλουθο άρθρο:
                        
                           «Άρθρο 33α
                           Εξουσία αναστολής ορισμένων υποχρεώσεων
                           
                              1.   Τα κράτη μέλη διασφαλίζουν ότι οι αρχές εξυγίανσης, μετά από διαβούλευση με τις αρμόδιες αρχές, οι οποίες απαντούν έγκαιρα, διαθέτουν την εξουσία να αναστέλλουν οποιεσδήποτε υποχρεώσεις πληρωμής ή παράδοσης απορρέουν από οποιαδήποτε σύμβαση στην οποία είναι συμβαλλόμενο μέρος ίδρυμα ή οντότητα που αναφέρεται στο άρθρο 1 παράγραφος 1 στοιχείο β), γ) ή δ), εφόσον πληρούνται όλες οι ακόλουθες προϋποθέσεις:
                              
                                          α)
                                       
                                       
                                          έχει διαπιστωθεί ότι το ίδρυμα ή η οντότητα βρίσκεται σε σημείο πτώχευσης ή είναι πιθανό να πτωχεύσει σύμφωνα με το άρθρο 32 παράγραφος 1 στοιχείο α)·
                                       
                                    
                                          β)
                                       
                                       
                                          δεν υφίσταται άμεσα διαθέσιμο μέτρο του ιδιωτικού τομέα που αναφέρεται στο άρθρο 32 παράγραφος 1 στοιχείο β) που θα απέτρεπε την πτώχευση του ιδρύματος·
                                       
                                    
                                          γ)
                                       
                                       
                                          η άσκηση της εξουσίας αναστολής κρίνεται αναγκαία για να αποφευχθεί η περαιτέρω επιδείνωση των οικονομικών συνθηκών του ιδρύματος ή της οντότητας· και
                                       
                                    
                                          δ)
                                       
                                       
                                          η άσκηση της εξουσίας αναστολής είναι είτε:
                                          
                                                      i)
                                                   
                                                   
                                                      αναγκαία προκειμένου να συναχθεί η διαπίστωση που αναφέρεται στο άρθρο 32 παράγραφος 1 στοιχείο γ)· είτε
                                                   
                                                
                                                      ii)
                                                   
                                                   
                                                      αναγκαία για την επιλογή των κατάλληλων δράσεων εξυγίανσης ή τη διασφάλιση της αποτελεσματικής εφαρμογής ενός ή περισσοτέρων εργαλείων εξυγίανσης.
                                                   
                                                
                                    
                           
                              2.   Η εξουσία που αναφέρεται στην παράγραφο 1 του παρόντος άρθρου δεν εφαρμόζεται σε υποχρεώσεις πληρωμής και παράδοσης έναντι των ακόλουθων:
                              
                                          α)
                                       
                                       
                                          συστημάτων ή φορέων εκμετάλλευσης συστημάτων που ορίζονται σύμφωνα με την οδηγία 98/26/ΕΚ·
                                       
                                    
                                          β)
                                       
                                       
                                          Οι κεντρικοί αντισυμβαλλόμενοι που έχουν λάβει άδεια λειτουργίας στην Ένωση σύμφωνα με το άρθρο 14 του κανονισμού (ΕΕ) αριθ. 648/2012 και οι κεντρικοί αντισυμβαλλόμενοι τρίτων χωρών οι οποίοι έχουν αναγνωριστεί από την ΕΑΚΑΑ σύμφωνα με το άρθρο 25 του εν λόγω κανονισμού·
                                       
                                    
                                          γ)
                                       
                                       
                                          Κεντρικών τραπεζών.
                                       
                                    Οι αρχές εξυγίανσης καθορίζουν το πεδίο εφαρμογής της εξουσίας, που αναφέρεται στην παράγραφο 1 του παρόντος άρθρου λαμβάνοντας υπόψη τις περιστάσεις κάθε περίπτωσης. Συγκεκριμένα, οι αρχές εξυγίανσης αξιολογούν προσεκτικά την καταλληλότητα της επέκτασης της αναστολής σε επιλέξιμες καταθέσεις σύμφωνα με τον ορισμό του άρθρου 2 παράγραφος 1 σημείο 4) της οδηγίας 2014/49/ΕΕ, ιδίως σε καλυπτόμενες καταθέσεις τις οποίες κατέχουν φυσικά πρόσωπα και πολύ μικρές, μικρές και μεσαίες επιχειρήσεις.
                           
                        
                        
                           3.   Τα κράτη μέλη μπορούν να προβλέπουν ότι, όταν ασκείται εξουσία αναστολής των υποχρεώσεων πληρωμής ή παράδοσης σε σχέση με επιλέξιμες καταθέσεις, οι αρχές εξυγίανσης διασφαλίζουν ότι οι καταθέτες έχουν πρόσβαση σε κατάλληλο ημερήσιο ποσό από τις καταθέσεις αυτές.
                        
                        
                           4.   Η περίοδος της αναστολής σύμφωνα με την παράγραφο 1 είναι όσο το δυνατόν συντομότερη και δεν υπερβαίνει το ελάχιστο χρονικό διάστημα το οποίο κρίνει αναγκαίο η αρχή εξυγίανσης για τους σκοπούς που αναφέρονται στην παράγραφο 1 στοιχεία γ) και δ), και δεν διαρκεί δε σε καμία περίπτωση περισσότερο από το χρονικό διάστημα που μεσολαβεί από τη στιγμή που δημοσιεύεται η κοινοποίηση αναστολής σύμφωνα με την παράγραφο 8 έως τα μεσάνυκτα της εργάσιμης ημέρας που ακολουθεί μετά τη δημοσίευση αυτή στο κράτος μέλος της αρχής εξυγίανσης του ιδρύματος ή της οντότητας.
                           Κατά τη λήξη της περιόδου αναστολής που αναφέρεται στο πρώτο εδάφιο, η αναστολή παύει να ισχύει.
                        
                        
                           5.   Κατά την άσκηση της εξουσίας που αναφέρεται στην παράγραφο 1 του παρόντος άρθρου, οι αρμόδιες αρχές λαμβάνουν υπόψη τον αντίκτυπο που μπορεί να έχει η άσκηση της εξουσίας αυτής στην εύρυθμη λειτουργία των χρηματοπιστωτικών αγορών, καθώς και τους υφιστάμενους εθνικούς κανόνες και τις εποπτικές και δικαστικές εξουσίες, για τη διασφάλιση των δικαιωμάτων των πιστωτών και της ίσης μεταχείρισης των πιστωτών στο πλαίσιο διαδικασίας αφερεγγυότητας. Οι αρχές εξυγίανσης λαμβάνουν ιδίως υπόψη τους την ενδεχόμενη εφαρμογή των εθνικών διαδικασιών αφερεγγυότητας στο ίδρυμα ή την οντότητα λόγω της διαπίστωσης του άρθρου 32 παράγραφος 1 στοιχείο γ) και προβαίνουν στις ρυθμίσεις που κρίνουν κατάλληλες ώστε να εξασφαλίσουν τον κατάλληλο συντονισμό με τις εθνικές διοικητικές ή δικαστικές αρχές.
                        
                        
                           6.   Όταν οι απορρέουσες από σύμβαση υποχρεώσεις πληρωμής ή παράδοσης αναστέλλονται δυνάμει της παραγράφου 1, οι υποχρεώσεις πληρωμής ή παράδοσης οποιωνδήποτε αντισυμβαλλομένων δυνάμει της σύμβασης αυτής αναστέλλονται για το ίδιο χρονικό διάστημα.
                        
                        
                           7.   Μια υποχρέωση πληρωμής ή παράδοσης που θα ήταν απαιτητή κατά την περίοδο αναστολής είναι απαιτητή αμέσως μετά τη λήξη της περιόδου αυτής.
                        
                        
                           8.   Τα κράτη μέλη διασφαλίζουν ότι οι αρχές εξυγίανσης ενημερώνουν αμελλητί το ίδρυμα ή την οντότητα που αναφέρεται στο άρθρο 1 παράγραφος 1 στοιχείο β), γ) ή δ) και τις αρχές που αναφέρονται στο άρθρο 83 παράγραφος 2 στοιχεία α) έως η) όταν ασκούν την εξουσία που αναφέρεται στην παράγραφο 1 του παρόντος άρθρου μετά τη διαπίστωση ότι το ίδρυμα πτωχεύει ή ενδέχεται να πτωχεύσει σύμφωνα με το άρθρο 32 παράγραφος 1 στοιχείο α) και πριν από τη λήψη της απόφασης για εξυγίανση.
                           Η αρχή εξυγίανσης δημοσιεύει ή μεριμνά για τη δημοσίευση της εντολής ή της πράξης με την οποία αναστέλλονται οι υποχρεώσεις δυνάμει του παρόντος άρθρου, καθώς και των όρων και της χρονικής διάρκειας της αναστολής με τα μέσα που αναφέρονται στο άρθρο 83 παράγραφος 4.
                        
                        
                           9.   Το παρόν άρθρο ισχύει με την επιφύλαξη των διατάξεων που περιέχονται στην εθνική νομοθεσία των κρατών μελών για την ανάθεση εξουσιών αναστολής υποχρεώσεων πληρωμής ή παράδοσης των ιδρυμάτων και των οντοτήτων που αναφέρονται στην παράγραφο 1 του παρόντος άρθρου πριν από τη διαπίστωση ότι τα εν λόγω ιδρύματα ή οντότητες πτωχεύουν ή ενδέχεται να πτωχεύσουν σύμφωνα με το άρθρο 32 παράγραφος 1 στοιχείο α) ή εξουσιών αναστολής υποχρεώσεων πληρωμής ή παράδοσης των ιδρυμάτων και των οντοτήτων τα οποία πρόκειται να εκκαθαριστούν στο πλαίσιο κανονικών διαδικασιών αφερεγγυότητας και υπερβαίνουν το πεδίο εφαρμογής και τη διάρκεια που προβλέπονται στο παρόν άρθρο. Οι εν λόγω εξουσίες ασκούνται σύμφωνα με το πεδίο εφαρμογής, τη διάρκεια και τους όρους που προβλέπονται στη σχετική εθνική νομοθεσία. Οι όροι που προβλέπονται στο παρόν άρθρο δεν θίγουν τους όρους που αφορούν αυτήν την εξουσία αναστολής των υποχρεώσεων πληρωμής ή παράδοσης.
                        
                        
                           10.   Τα κράτη μέλη διασφαλίζουν ότι, όταν μια αρχή εξυγίανσης ασκεί την εξουσία να αναστέλλει υποχρεώσεις πληρωμής ή παράδοσης όσον αφορά ένα ίδρυμα ή μια οντότητα που αναφέρεται στο άρθρο 1 παράγραφος 1 στοιχείο β), γ) ή δ) σύμφωνα με την παράγραφο 1 του παρόντος άρθρου, η αρχή εξυγίανσης μπορεί επίσης, κατά τη διάρκεια της εξαίρεσης, να ασκεί την εξουσία να:
                           
                                       α)
                                    
                                    
                                       περιορίζει τους ενέγγυους πιστωτές του εν λόγω ιδρύματος ή της οντότητας να προβαίνουν σε αναγκαστική εκτέλεση συμφωνιών παροχής ασφάλειας σε σχέση με οποιοδήποτε από τα στοιχεία ενεργητικού του εν λόγω ιδρύματος ή της οντότητας, για το ίδιο χρονικό διάστημα, στην οποία περίπτωση εφαρμόζονται οι διατάξεις του άρθρου 70 παράγραφοι 2, 3 και 4· και
                                    
                                 
                                       β)
                                    
                                    
                                       αναστέλλει τα δικαιώματα καταγγελίας οιουδήποτε συμβαλλόμενου μέρους μιας σύμβασης με το εν λόγω ίδρυμα ή την οντότητα, για το ίδιο χρονικό διάστημα, στην οποία περίπτωση εφαρμόζονται οι διατάξεις του άρθρου 71 παράγραφοι 2 έως 8.
                                    
                                 
                        
                           11.   Σε περίπτωση που, μετά τη διαπίστωση ότι το ίδρυμα ή η οντότητα πτωχεύει ή ενδέχεται να πτωχεύσει σύμφωνα με το άρθρο 32 παράγραφος 1 στοιχείο α), μια αρχή εξυγίανσης έχει ασκήσει την εξουσία αναστολής υποχρεώσεων πληρωμής ή παράδοσης δυνάμει της παραγράφου 1 ή 10 του παρόντος άρθρου, και εφόσον στη συνέχεια αναλαμβάνεται δράση εξυγίανσης έναντι αυτού του ιδρύματος, η αρχή εξυγίανσης δεν ασκεί τις εξουσίες της δυνάμει του άρθρου 69 παράγραφος 1, του άρθρου 70 παράγραφος 1 ή του άρθρου 71 παράγραφος 1 όσον αφορά το εν λόγω ίδρυμα ή την εν λόγω οντότητα.».
                        
                     
                  
                        13)
                     
                     
                        Το άρθρο 36 τροποποιείται ως εξής:
                        
                                    α)
                                 
                                 
                                    στην παράγραφο 1, ο όρος «κεφαλαιακά μέσα» αντικαθίσταται από τον όρο «κεφαλαιακά μέσα και επιλέξιμες υποχρεώσεις σύμφωνα με το άρθρο 59»·
                                 
                              
                                    β)
                                 
                                 
                                    η παράγραφος 4 τροποποιείται ως εξής:
                                    
                                                i)
                                             
                                             
                                                ο όρος «κεφαλαιακά μέσα» αντικαθίσταται από τον όρο «κεφαλαιακά μέσα και επιλέξιμες υποχρεώσεις σύμφωνα με το άρθρο 59»·
                                             
                                          
                                                ii)
                                             
                                             
                                                στο στοιχείο δ) ο όρος «επιλέξιμες υποχρεώσεις» αντικαθίσταται με τον όρο «υποχρεώσεις υποκείμενες σε αναδιάρθρωση παθητικού»·
                                             
                                          
                              
                                    γ)
                                 
                                 
                                    στις παραγράφους 5, 12 και 13, ο όρος «κεφαλαιακά μέσα» αντικαθίσταται από τον όρο «κεφαλαιακά μέσα και επιλέξιμες υποχρεώσεις σύμφωνα με το άρθρο 59».
                                 
                              
                  
                        14)
                     
                     
                        Το άρθρο 37 τροποποιείται ως εξής:
                        
                                    α)
                                 
                                 
                                    στην παράγραφο 2, ο όρος «κεφαλαιακά μέσα» αντικαθίσταται από τον όρο «κεφαλαιακά μέσα και επιλέξιμες υποχρεώσεις σύμφωνα με το άρθρο 59»·
                                 
                              
                                    β)
                                 
                                 
                                    στην παράγραφο 10 στοιχείο α) ο όρος «επιλέξιμες υποχρεώσεις» αντικαθίσταται με τον όρο «υποχρεώσεις υποκείμενες σε αναδιάρθρωση παθητικού».
                                 
                              
                  
                        15)
                     
                     
                        Το άρθρο 44 τροποποιείται ως εξής:
                        
                                    α)
                                 
                                 
                                    η παράγραφος 2 τροποποιείται ως εξής:
                                    
                                                i)
                                             
                                             
                                                το στοιχείο στ) αντικαθίσταται από το ακόλουθο κείμενο:
                                                
                                                            «στ)
                                                         
                                                         
                                                            υποχρεώσεις που έχουν εναπομένουσα διάρκεια μικρότερη των επτά ημερών, έναντι συστημάτων ή φορέων εκμετάλλευσης συστημάτων που ορίζονται σύμφωνα με την οδηγία 98/26/ΕΚ ή των συμμετεχόντων σε αυτά και που προκύπτουν από συμμετοχή στα εν λόγω συστήματα, ή κεντρικών αντισυμβαλλομένων που έχουν λάβει άδεια λειτουργίας εντός της Ένωσης βάσει του άρθρου 14 του κανονισμού (ΕΕ) αριθ. 648/2012 και κεντρικών αντισυμβαλλομένων τρίτης χώρας που έχουν αναγνωριστεί από την ΕΑΚΑΑ βάσει του άρθρου 25 του εν λόγω κανονισμού·»·
                                                         
                                                      
                                          
                                                ii)
                                             
                                             
                                                προστίθεται το ακόλουθο στοιχείο:
                                                
                                                            «η)
                                                         
                                                         
                                                            υποχρεώσεις προς ιδρύματα ή οντότητες του άρθρου 1 παράγραφος 1 στοιχείο β), γ) ή δ) που αποτελούν μέρος του ίδιου ομίλου εξυγίανσης χωρίς να συνιστούν τα ίδια οντότητες εξυγίανσης, ανεξάρτητα από τη διάρκειά τους εκτός από τις περιπτώσεις που αυτές οι υποχρεώσεις κατατάσσονται κάτω από τις κοινές μη εξασφαλισμένες υποχρεώσεις σύμφωνα με τον σχετικό εθνικό νόμο που διέπει τις κανονικές διαδικασίες αφερεγγυότητας ο οποίος ισχύει κατά την ημερομηνία μεταφοράς της παρούσας οδηγίας στο εθνικό δίκαιο· σε περιπτώσεις όπου ισχύει η εν λόγω εξαίρεση, η αρχή εξυγίανσης της σχετικής θυγατρικής που δεν συνιστά οντότητα εξυγίανσης εκτιμά κατά πόσον το ποσό των στοιχείων που πληρούν το άρθρο 45στ παράγραφος 2 είναι επαρκές ώστε να στηριχθεί η εφαρμογή της προτιμώμενης στρατηγικής εξυγίανσης.»·
                                                         
                                                      
                                          
                                                iii)
                                             
                                             
                                                στο πέμπτο εδάφιο, ο όρος «υποχρεώσεις επιλέξιμες για το εργαλείο διάσωσης με ίδια μέσα» αντικαθίσταται από τον όρο «υποχρεώσεις υποκείμενες σε αναδιάρθρωση παθητικού»·
                                             
                                          
                              
                                    β)
                                 
                                 
                                    στην παράγραφο 3 το δεύτερο εδάφιο αντικαθίσταται από το ακόλουθο κείμενο:
                                    «Οι αρχές εξυγίανσης αξιολογούν προσεκτικά αν οι υποχρεώσεις προς ιδρύματα ή οντότητες του άρθρου 1 παράγραφος 1 στοιχεία β), γ) και δ) που αποτελούν μέρος του ίδιου ομίλου εξυγίανσης χωρίς να συνιστούν τα ίδια οντότητες εξυγίανσης και δεν εξαιρούνται από την εφαρμογή των εξουσιών απομείωσης και μετατροπής βάσει της παραγράφου 2 στοιχείο η) του παρόντος άρθρου θα πρέπει να εξαιρεθούν ή να εξαιρεθούν μερικώς δυνάμει των στοιχείων α) έως δ) του πρώτου εδαφίου της παρούσας παραγράφου, προκειμένου να διασφαλιστεί η αποτελεσματική εφαρμογή της στρατηγικής εξυγίανσης.
                                    Όταν μια αρχή εξυγίανσης αποφασίζει να εξαιρέσει ή να εξαιρέσει εν μέρει μια υποχρέωση υποκείμενη σε αναδιάρθρωση παθητικού ή κατηγορία υποχρεώσεων υποκείμενων σε αναδιάρθρωση παθητικού δυνάμει της παρούσας παραγράφου, το επίπεδο απομείωσης ή μετατροπής που εφαρμόζεται σε άλλες υποχρεώσεις υποκείμενες σε αναδιάρθρωση παθητικού μπορεί να αυξηθεί προκειμένου να ληφθούν υπόψη τέτοιες εξαιρέσεις, υπό τον όρο ότι το επίπεδο απομείωσης και μετατροπής που εφαρμόζεται σε άλλες υποχρεώσεις υποκείμενες σε αναδιάρθρωση παθητικού τηρεί την αρχή του άρθρου 34 παράγραφος 1 στοιχείο ζ).»·
                                 
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Όταν μια αρχή εξυγίανσης αποφασίζει να εξαιρέσει ή να εξαιρέσει εν μέρει μια υποχρέωση υποκείμενη σε αναδιάρθρωση παθητικού ή κατηγορία υποχρεώσεων υποκείμενων σε αναδιάρθρωση παθητικού δυνάμει του παρόντος άρθρου και οι ζημίες που θα προέκυπταν για τις εν λόγω υποχρεώσεις δεν έχουν μετακυλιστεί πλήρως σε άλλους πιστωτές, η χρηματοδοτική ρύθμιση εξυγίανσης μπορεί να συνεισφέρει στο υπό εξυγίανση ίδρυμα ώστε να επιτύχει το ένα ή και τα δύο ακόλουθα:
                                       
                                                   α)
                                                
                                                
                                                   να καλυφθούν τυχόν ζημίες που δεν απορροφήθηκαν από τις υποχρεώσεις υποκείμενες σε αναδιάρθρωση παθητικού και να μηδενισθεί η καθαρή αξία των στοιχείων ενεργητικού του υπό εξυγίανση ιδρύματος σύμφωνα με το άρθρο 46 παράγραφος 1 στοιχείο α),
                                                
                                             
                                                   β)
                                                
                                                
                                                   να αγοράσει μετοχές ή άλλα μέσα ιδιοκτησίας ή κεφαλαιακά μέσα του υπό εξυγίανση ιδρύματος, προκειμένου να ανακεφαλαιοποιηθεί το ίδρυμα σύμφωνα με το άρθρο 46 παράγραφος 1 στοιχείο β).»·
                                                
                                             
                                 
                              
                                    δ)
                                 
                                 
                                    στο στοιχείο α) της παραγράφου 5, ο όρος «επιλέξιμες υποχρεώσεις» αντικαθίσταται από τον όρο «υποχρεώσεις υποκείμενες σε αναδιάρθρωση παθητικού».
                                 
                              
                  
                        16)
                     
                     
                        Προστίθεται το ακόλουθο άρθρο:
                        
                           «Άρθρο 44α
                           Πώληση επιλέξιμων υποχρεώσεων μειωμένης εξασφάλισης σε ιδιώτες πελάτες
                           
                              1.   Τα κράτη μέλη εξασφαλίζουν ότι ο πωλητής των επιλέξιμων υποχρεώσεων που πληρούν όλες τις προϋποθέσεις που αναφέρονται στο άρθρο 72α του κανονισμού (ΕΕ) αριθ. 575/2013, με εξαίρεση το στοιχείο β) του άρθρου 72α παράγραφος 1 και τις παραγράφους 3 έως 5 του άρθρου 72β του εν λόγω κανονισμού, μπορεί να πωλεί μόνο τις εν λόγω υποχρεώσεις σε ιδιώτη πελάτη, όπως ορίζεται στο άρθρο 4 παράγραφος 1 σημείο 11) της οδηγίας 2014/65/ΕΕ, εφόσον πληρούνται όλες οι ακόλουθες προϋποθέσεις:
                              
                                          α)
                                       
                                       
                                          ο πωλητής έχει προβεί σε έλεγχο καταλληλότητας σύμφωνα με το άρθρο 25 παράγραφος 2 της οδηγίας 2014/65/ΕΕ·
                                       
                                    
                                          β)
                                       
                                       
                                          ο πωλητής έχει πεισθεί, με βάση τον έλεγχο που αναφέρεται στο στοιχείο α), ότι οι επιλέξιμες υποχρεώσεις είναι κατάλληλες για τον εν λόγω ιδιώτη πελάτη·
                                       
                                    
                                          γ)
                                       
                                       
                                          ο πωλητής τεκμηριώνει την καταλληλότητα σύμφωνα με το άρθρο 25 παράγραφος 6 της οδηγίας 2014/65/ΕΕ.
                                       
                                    Κατά παρέκκλιση από το πρώτο εδάφιο, τα κράτη μέλη μπορούν να προβλέπουν ότι οι όροι που προβλέπονται στα στοιχεία α) έως γ) του εν λόγω εδαφίου εφαρμόζονται σε πωλητές άλλων μέσων που χαρακτηρίζονται ως ίδια κεφάλαια ή υποχρεώσεις υποκείμενες σε αναδιάρθρωση παθητικού.
                           
                           
                              2.   Όταν πληρούνται οι προϋποθέσεις που καθορίζονται στην παράγραφο 1 και το χαρτοφυλάκιο χρηματοπιστωτικών μέσων του εν λόγω ιδιώτη πελάτη δεν υπερβαίνει, κατά τον χρόνο της αγοράς, τις 500 000 EUR, ο πωλητής διασφαλίζει, με βάση τις πληροφορίες που παρέχονται από τον ιδιώτη πελάτη σύμφωνα με την παράγραφο 3, ότι κατά τη στιγμή της αγοράς πληρούνται και οι δύο ακόλουθες προϋποθέσεις:
                              
                                          α)
                                       
                                       
                                          το συνολικό ποσό που επενδύει ο ιδιώτης πελάτης δεν υπερβαίνει το 10 % του χαρτοφυλακίου χρηματοπιστωτικών μέσων του εν λόγω πελάτη σε υποχρεώσεις που αναφέρονται στην παράγραφο 1·
                                       
                                    
                                          β)
                                       
                                       
                                          το ποσό της αρχικής επένδυσης που επενδύθηκε σε ένα ή περισσότερα μέσα υποχρεώσεων που αναφέρονται στην παράγραφο 1 ανέρχεται σε τουλάχιστον 10 000 EUR.
                                       
                                    
                           
                              3.   Ο ιδιώτης πελάτης παρέχει στον πωλητή ακριβείς πληροφορίες σχετικά με το χαρτοφυλάκιο χρηματοπιστωτικών μέσων του ιδιώτη πελάτη, περιλαμβανομένων τυχόν επενδύσεων σε υποχρεώσεις, όπως αναφέρονται στην παράγραφο 1.
                           
                           
                              4.   Για τους σκοπούς των παραγράφων 2 και 3, το χαρτοφυλάκιο χρηματοπιστωτικών μέσων του ιδιώτη πελάτη περιλαμβάνει καταθέσεις μετρητών και χρηματοπιστωτικά μέσα, αποκλειομένων όμως των τυχόν χρηματοπιστωτικών μέσων που έχουν δοθεί ως ασφάλεια.
                           
                           
                              5.   Με την επιφύλαξη του άρθρου 25 της οδηγίας 2014/65/ΕΕ και κατά παρέκκλιση από τις απαιτήσεις που ορίζονται στις παραγράφους 1 έως 4 του παρόντος άρθρου, τα κράτη μέλη μπορούν να καθορίζουν ελάχιστο ονομαστικό ποσό τουλάχιστον 50 000 EUR για τις υποχρεώσεις που αναφέρονται στην παράγραφο 1, λαμβάνοντας υπόψη τις συνθήκες της αγοράς και τις πρακτικές του οικείου κράτους μέλους, καθώς και τα υφιστάμενα μέτρα προστασίας των καταναλωτών εντός της δικαιοδοσίας του εν λόγω κράτους μέλους.
                           
                           
                              6.   Όταν η αξία των συνολικών στοιχείων ενεργητικού των οντοτήτων που αναφέρονται στο άρθρο 1 παράγραφος 1, οι οποίες είναι εγκατεστημένες σε κράτος μέλος και υπόκεινται στην απαίτηση που αναφέρεται στο άρθρο 45ε δεν υπερβαίνει τα 50 δισεκατομμύρια EUR, το εν λόγω κράτος μέλος μπορεί, κατά παρέκκλιση από τις απαιτήσεις που ορίζονται στις παραγράφους 1 έως 5 του παρόντος άρθρου να εφαρμόζει μόνο την απαίτηση που ορίζεται στην παράγραφο 2 στοιχείο β) του παρόντος άρθρου.
                           
                           
                              7.   Τα κράτη μέλη δεν υποχρεούνται να εφαρμόζουν το παρόν άρθρο σε υποχρεώσεις που αναφέρονται στην παράγραφο 1 που έχουν εκδοθεί πριν από τις 28 Δεκεμβρίου 2020.».
                           
                        
                     
                  
                        17)
                     
                     
                        Το άρθρο 45 αντικαθίσταται από τα ακόλουθα άρθρα:
                        
                           «Άρθρο 45
                           Εφαρμογή και υπολογισμός της ελάχιστης απαίτησης για ίδια κεφάλαια και επιλέξιμες υποχρεώσεις
                           
                              1.   Τα κράτη μέλη διασφαλίζουν ότι τα ιδρύματα και οι οντότητες που αναφέρονται στο άρθρο 1 παράγραφος 1 στοιχεία β), γ) και δ) πληρούν ανά πάσα στιγμή τις απαιτήσεις ιδίων κεφαλαίων και επιλέξιμων υποχρεώσεων όταν απαιτείται από το παρόν άρθρο και από τα άρθρα 45α έως 45θ και σύμφωνα με τα άρθρα αυτά.
                           
                           
                              2.   Η υποχρέωση που αναφέρεται στην παράγραφο 1 του παρόντος άρθρου υπολογίζεται σύμφωνα με το άρθρο 45γ παράγραφος 3, 5 ή 7, ανάλογα με την περίπτωση, ως το ποσό των ιδίων κεφαλαίων και επιλέξιμων υποχρεώσεων και εκφράζεται ως ποσοστό:
                              
                                          α)
                                       
                                       
                                          του συνολικού ποσού έκθεσης σε κίνδυνο της σχετικής οντότητας που αναφέρεται στην παράγραφο 1 του παρόντος άρθρου, υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013· και
                                       
                                    
                                          β)
                                       
                                       
                                          του μέτρου συνολικού ανοίγματος της σχετικής οντότητας που αναφέρεται στην παράγραφο 1 του παρόντος άρθρου, υπολογίζεται σύμφωνα με τα άρθρα 429 και 429α του κανονισμού (ΕΕ) αριθ. 575/2013.
                                       
                                    
                        
                        
                           Άρθρο 45α
                           Απαλλαγή από την ελάχιστη απαίτηση για ίδια κεφάλαια και επιλέξιμες υποχρεώσεις
                           
                              1.   Παρά το άρθρο 45, οι αρχές εξυγίανσης εξαιρούν από την απαίτηση του άρθρου 45 παράγραφος 1 τα ιδρύματα ενυπόθηκης πίστης που χρηματοδοτούνται από καλυμμένα ομόλογα τα οποία, σύμφωνα με το εθνικό δίκαιο, δεν επιτρέπεται να δέχονται καταθέσεις, όταν πληρούνται όλες οι ακόλουθες προϋποθέσεις:
                              
                                          α)
                                       
                                       
                                          τα ιδρύματα αυτά εκκαθαρίζονται μέσω εθνικών διαδικασιών αφερεγγυότητας, ή μέσω άλλων διαδικασιών που προορίζονται για τα εν λόγω ιδρύματα και εφαρμόζονται σύμφωνα με το άρθρο 38, 40 ή 42, και
                                       
                                    
                                          β)
                                       
                                       
                                          οι εθνικές διαδικασίες που αναφέρονται στο στοιχείο α) εξασφαλίζουν ότι οι πιστωτές των εν λόγω ιδρυμάτων, συμπεριλαμβανομένων κατά περίπτωση όσων κατέχουν καλυμμένα ομόλογα, υφίστανται ζημίες κατά τρόπο που ανταποκρίνεται στους στόχους της εξυγίανσης.
                                       
                                    
                           
                              2.   Τα ιδρύματα που απαλλάσσονται από την υποχρέωση που προβλέπεται από το άρθρο 45 παράγραφος 1 δεν συμπεριλαμβάνονται στην ενοποίηση που αναφέρεται στο άρθρο 45ε παράγραφος 1.
                           
                        
                        
                           Άρθρο 45β
                           Επιλέξιμες υποχρεώσεις για οντότητες εξυγίανσης
                           
                              1.   Οι υποχρεώσεις συμπεριλαμβάνονται στο ποσό των ιδίων κεφαλαίων και επιλέξιμων υποχρεώσεων οντοτήτων εξυγίανσης μόνον όταν πληρούνται οι όροι που αναφέρονται στα ακόλουθα άρθρα του κανονισμού (ΕΕ) αριθ. 575/2013:
                              
                                          α)
                                       
                                       
                                          άρθρο 72α·
                                       
                                    
                                          β)
                                       
                                       
                                          άρθρο 72β, με εξαίρεση το στοιχείο δ) της παραγράφου 2· και
                                       
                                    
                                          γ)
                                       
                                       
                                          άρθρο 72γ.
                                       
                                    Κατά παρέκκλιση από το πρώτο εδάφιο της παρούσας παραγράφου, όποτε η παρούσα οδηγία αναφέρεται στις απαιτήσεις του άρθρου 92α ή του άρθρου 92β του κανονισμού (ΕΕ) αριθ. 575/2013, ως επιλέξιμες υποχρεώσεις για τον σκοπό των εν λόγω άρθρων νοούνται οι επιλέξιμες υποχρεώσεις όπως ορίζονται στο άρθρο 72ια του εν λόγω κανονισμού και προσδιορίζονται σύμφωνα με το κεφάλαιο 5α του δεύτερου μέρους, τίτλος Ι του εν λόγω κανονισμού.
                           
                           
                              2.   Οι υποχρεώσεις που προκύπτουν από χρεωστικά μέσα με ενσωματωμένα παράγωγα, όπως δομημένα αξιόγραφα, που πληρούν τις προϋποθέσεις του πρώτου εδαφίου της παραγράφου 1, με εξαίρεση το άρθρο 72α παράγραφος 2 στοιχείο ιβ) του κανονισμού (ΕΕ) αριθ. 575/2013, περιλαμβάνονται στο ποσό των ιδίων κεφαλαίων και επιλέξιμων υποχρεώσεων μόνον εφόσον πληρούται μία από τις ακόλουθες προϋποθέσεις:
                              
                                          α)
                                       
                                       
                                          το βασικό ποσό της υποχρέωσης που προκύπτει από τον χρεωστικό τίτλο είναι γνωστό κατά τον χρόνο έκδοσης, είναι σταθερό ή αυξανόμενο και δεν επηρεάζεται από ένα ενσωματωμένο παράγωγο στοιχείο και το συνολικό ποσό της υποχρέωσης που προκύπτει από το χρεωστικό μέσο, συμπεριλαμβανομένου του ενσωματωμένου παραγώγου, μπορεί να αποτιμάται καθημερινά με αναφορά σε μια ενεργή, ρευστή αγορά διπλής κατεύθυνσης για ισοδύναμο μέσο χωρίς πιστωτικό κίνδυνο, σύμφωνα με τα άρθρα 104 και 105 του κανονισμού (ΕΕ) αριθ. 575/2013· ή
                                       
                                    
                                          β)
                                       
                                       
                                          το χρεωστικό μέσο περιλαμβάνει συμβατική ρήτρα που ορίζει ότι η αξία της απαίτησης σε περίπτωση αφερεγγυότητας του εκδότη και εξυγίανσης του εκδότη είναι σταθερή ή αυξανόμενη, και δεν υπερβαίνει το αρχικά καταβληθέν ποσό της υποχρέωσης.
                                       
                                    Τα χρεωστικά μέσα που αναφέρονται στο πρώτο εδάφιο, συμπεριλαμβανομένων των ενσωματωμένων παραγώγων τους, δεν υπόκεινται σε οιαδήποτε συμφωνία συμψηφισμού και η αποτίμησή τους δεν υπόκειται στις διατάξεις του άρθρου 49 παράγραφος 3.
                              Οι υποχρεώσεις που αναφέρονται στο πρώτο εδάφιο περιλαμβάνονται στο ποσό των ιδίων κεφαλαίων και επιλέξιμων υποχρεώσεων μόνο για το τμήμα της υποχρέωσης που αντιστοιχεί στο βασικό ποσό που αναφέρεται στο στοιχείο α) του εν λόγω εδαφίου ή στο σταθερό ή αυξανόμενο ποσό που αναφέρεται στο στοιχείο β) του εν λόγω εδαφίου.
                           
                           
                              3.   Όταν οι υποχρεώσεις εκδίδονται από θυγατρική εγκατεστημένη στην Ένωση, η οποία ανήκει στον ίδιο όμιλο εξυγίανσης με την οντότητα εξυγίανσης σε υφιστάμενο μέτοχο που δεν αποτελεί μέρος του ίδιου ομίλου εξυγίανσης, οι υποχρεώσεις αυτές συμπεριλαμβάνονται στο ποσό των ιδίων κεφαλαίων και επιλέξιμων υποχρεώσεων της εν λόγω οντότητας εξυγίανσης, υπό την προϋπόθεση ότι πληρούν όλες τις ακόλουθες προϋποθέσεις:
                              
                                          α)
                                       
                                       
                                          εκδίδονται σύμφωνα με το άρθρο 45στ παράγραφος 2 στοιχείο α)·
                                       
                                    
                                          β)
                                       
                                       
                                          η άσκηση της εξουσίας απομείωσης ή μετατροπής έναντι των εν λόγω υποχρεώσεων σύμφωνα με το άρθρο 59 ή το άρθρο 62 δεν επηρεάζει τον έλεγχο της θυγατρικής από την οντότητα εξυγίανσης·
                                       
                                    
                                          γ)
                                       
                                       
                                          οι εν λόγω υποχρεώσεις δεν υπερβαίνουν ποσό το οποίο ισούται με το ποσό που αναφέρεται στο σημείο ii) μείον το ποσό που αναφέρεται στο σημείο i):
                                          
                                                      i)
                                                   
                                                   
                                                      το άθροισμα των υποχρεώσεων που εκδίδονται στην οντότητα εξυγίανσης και αγοράζονται από αυτήν, είτε άμεσα είτε έμμεσα μέσω άλλων οντοτήτων του ίδιου ομίλου εξυγίανσης και του ποσού των ιδίων κεφαλαίων που έχουν εκδοθεί σύμφωνα με το άρθρο 45στ παράγραφος 2 στοιχείο β)·
                                                   
                                                
                                                      ii)
                                                   
                                                   
                                                      το ποσό που απαιτείται σύμφωνα με το άρθρο 45στ παράγραφος 1.
                                                   
                                                
                                    
                           
                              4.   Με την επιφύλαξη της ελάχιστης απαίτησης του άρθρου 45γ παράγραφος 5 και του άρθρου 45δ παράγραφος 1 στοιχείο α), οι αρχές εξυγίανσης μεριμνούν ώστε τμήμα της απαίτησης του άρθρου 45ε ίσο με το 8 % των συνολικών υποχρεώσεων, συμπεριλαμβανομένων των ιδίων κεφαλαίων, καλύπτεται από οντότητες εξυγίανσης που είναι G-SII ή οντότητες εξυγίανσης υποκείμενες στο άρθρο 45γ παράγραφος 5 ή 6 με ίδια κεφάλαια και επιλέξιμα μέσα μειωμένης εξασφάλισης ή υποχρεώσεις όπως αναφέρονται στην παράγραφο 3 του παρόντος άρθρου. Η αρχή εξυγίανσης μπορεί να επιτρέψει την κάλυψη επιπέδου χαμηλότερου από το 8 % των συνολικών υποχρεώσεων, συμπεριλαμβανομένων των ιδίων κεφαλαίων, αλλά υψηλότερου από το ποσό που προκύπτει από την εφαρμογή του τύπου (1-(X1/X2)) x 8 % των συνολικών υποχρεώσεων, συμπεριλαμβανομένων των ιδίων κεφαλαίων, από οντότητες εξυγίανσης που είναι G-SII ή οντότητες εξυγίανσης υποκείμενες στο άρθρο 45γ παράγραφος 5 ή 6, με ίδια κεφάλαια και επιλέξιμα μέσα μειωμένης εξασφάλισης, ή υποχρεώσεις όπως αναφέρονται στην παράγραφο 3 του παρόντος άρθρου, εφόσον πληρούνται όλες οι προϋποθέσεις του άρθρου 72β παράγραφος 3 του κανονισμού (ΕΕ) αριθ. 575/2013, όπου, τηρουμένου του ορίου της αναλογίας της μείωσης που είναι δυνατή δυνάμει του άρθρου 72β παράγραφος 3 του εν λόγω κανονισμού:
                              
                                           
                                       
                                       
                                          X1 = 3,5 % του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013· και
                                       
                                    
                                           
                                       
                                       
                                          X2 = το ποσό που προκύπτει από το άθροισμα του 18 % του συνολικού ποσού έκθεσης σε κίνδυνο που υπολογίζεται σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013· και του ποσού της συνδυασμένης απαίτησης αποθέματος ασφαλείας.
                                       
                                    Όταν, για τις οντότητες εξυγίανσης που υπόκεινται στο άρθρο 45γ παράγραφος 5, η εφαρμογή του πρώτου εδαφίου της παρούσας παραγράφου οδηγεί σε απαίτηση άνω του 27 % του συνολικού ποσού έκθεσης σε κίνδυνο, η αρχή εξυγίανσης περιορίζει, για την οικεία οντότητα εξυγίανσης, το μέρος της απαίτησης που αναφέρεται στο άρθρο 45ε, η οποία καλύπτεται από ίδια κεφάλαια, επιλέξιμα μέσα μειωμένης εξασφάλισης ή τις υποχρεώσεις που αναφέρονται στην παράγραφο 3 του παρόντος άρθρου σε ποσό ίσο προς το 27 % του συνολικού ποσού έκθεσης σε κίνδυνο, εάν η αρχή εξυγίανσης έχει αξιολογήσει ότι:
                              
                                          α)
                                       
                                       
                                          η πρόσβαση στις χρηματοδοτικές ρυθμίσεις εξυγίανσης δεν λαμβάνεται υπόψη στο σχέδιο εξυγίανσης ως επιλογή για την εξυγίανση της εν λόγω οντότητας εξυγίανσης, και
                                       
                                    
                                          β)
                                       
                                       
                                          όταν δεν εφαρμόζεται το στοιχείο α), η απαίτηση που αναφέρεται στο άρθρο 45ε επιτρέπει στην εν λόγω οντότητα εξυγίανσης να πληροί τις απαιτήσεις του άρθρου 44 παράγραφος 5 ή παράγραφος 8, κατά περίπτωση.
                                       
                                    Κατά την αξιολόγηση που αναφέρεται στο δεύτερο εδάφιο, η αρχή εξυγίανσης λαμβάνει επίσης υπόψη τον κίνδυνο δυσανάλογης επίπτωσης στο επιχειρηματικό μοντέλο της οικείας οντότητα εξυγίανσης.
                              Για τις οντότητες εξυγίανσης που υπόκεινται στο άρθρο 45γ παράγραφος 6, το δεύτερο εδάφιο της παρούσας παραγράφου δεν εφαρμόζεται.
                           
                           
                              5.   Για τις οντότητες εξυγίανσης που δεν είναι ούτε G-SII ούτε οντότητες εξυγίανσης υποκείμενες στο άρθρο 45γ παράγραφος 5 ή 6 της παρούσας οδηγίας, η αρχή εξυγίανσης μπορεί να αποφασίσει ότι τμήμα της απαίτησης του άρθρου 45ε της παρούσας οδηγίας είτε έως το 8 % των συνολικών υποχρεώσεων, συμπεριλαμβανομένων των ιδίων κεφαλαίων, της οντότητας είτε έως το ποσό που προκύπτει από τον τύπο της παραγράφου 7, ανάλογα με το ποιο είναι υψηλότερο, καλύπτεται με ίδια κεφάλαια και επιλέξιμα μέσα μειωμένης εξασφάλισης, ή υποχρεώσεις που αναφέρονται στην παράγραφο 3 του παρόντος άρθρου, εφόσον πληρούνται οι ακόλουθες προϋποθέσεις:
                              
                                          α)
                                       
                                       
                                          υποχρεώσεις μη μειωμένης εξασφάλισης που αναφέρονται στις παραγράφους 1 και 2 του παρόντος άρθρου έχουν την ίδια εξοφλητική προτεραιότητα στην εθνική διαδικασία αφερεγγυότητας με ορισμένες υποχρεώσεις που εξαιρούνται από την άσκηση των εξουσιών απομείωσης και μετατροπής σύμφωνα με το άρθρο 44 παράγραφος 2 ή το άρθρο 44 παράγραφος 3·
                                       
                                    
                                          β)
                                       
                                       
                                          υπάρχει κίνδυνος, μετά τη σχεδιαζόμενη εφαρμογή των εξουσιών απομείωσης και μετατροπής σε υποχρεώσεις μη μειωμένης εξασφάλισης που δεν εξαιρούνται από την άσκηση των εξουσιών απομείωσης και μετατροπής σύμφωνα με το άρθρο 44 παράγραφος 2 ή το άρθρο 44 παράγραφος 3, οι πιστωτές απαιτήσεων που απορρέουν από τις εν λόγω υποχρεώσεις να υφίστανται μεγαλύτερες ζημίες από όσες θα υφίσταντο κατά την εκκαθάριση υπό κανονικές διαδικασίες αφερεγγυότητας.
                                       
                                    
                                          γ)
                                       
                                       
                                          το ποσό των ιδίων κεφαλαίων και άλλων υποχρεώσεων μειωμένης εξασφάλισης δεν υπερβαίνει το ποσό που απαιτείται για να εξασφαλιστεί ότι οι πιστωτές που αναφέρονται στο στοιχείο β) δεν υφίστανται ζημίες πάνω από το επίπεδο των ζημιών τις οποίες θα είχαν διαφορετικά υποστεί σε περίπτωση εκκαθάρισης υπό κανονικές διαδικασίες αφερεγγυότητας.
                                       
                                    Εάν η αρχή εξυγίανσης διαπιστώσει ότι, εντός μιας κατηγορίας υποχρεώσεων η οποία περιλαμβάνει επιλέξιμες υποχρεώσεις, το ποσό των υποχρεώσεων που εξαιρούνται ή είναι ευλόγως πιθανό ότι θα εξαιρεθούν από την εφαρμογή των εξουσιών απομείωσης και μετατροπής σύμφωνα με το άρθρο 44 παράγραφος 2 ή το άρθρο 44 παράγραφος 3 ανέρχεται σε άνω του 10 % της εν λόγω κατηγορίας, η αρχή εξυγίανσης αξιολογεί τον κίνδυνο που αναφέρεται στο στοιχείο β) του πρώτου εδαφίου της παρούσας παραγράφου.
                           
                           
                              6.   Για τους σκοπούς των παραγράφων 4, 5 και 7, οι υποχρεώσεις που προκύπτουν από παράγωγα περιλαμβάνονται στις συνολικές υποχρεώσεις εφόσον αναγνωρίζονται πλήρως τα δικαιώματα συμψηφισμού του αντισυμβαλλομένου.
                              Τα ίδια κεφάλαια της οντότητας εξυγίανσης που χρησιμοποιούνται για τη συμμόρφωση με την συνδυασμένη απαίτηση αποθέματος ασφαλείας είναι επιλέξιμα για τη συμμόρφωση με την απαίτηση των παραγράφων 4, 5 και 7.
                           
                           
                              7.   Κατά παρέκκλιση από την παράγραφο 4 του παρόντος άρθρου, η αρχή εξυγίανσης μπορεί να αποφασίσει ότι η απαίτηση που αναφέρεται στο άρθρο 45ε της παρούσας οδηγίας ικανοποιείται από οντότητες εξυγίανσης που είναι G-SII ή που υπόκεινται στο άρθρο 45γ παράγραφος 5 ή 6 της παρούσας οδηγίας με ίδια κεφάλαια, επιλέξιμα μέσα μειωμένης εξασφάλισης ή τις υποχρεώσεις που αναφέρονται στην παράγραφο 3 του παρόντος άρθρου, στον βαθμό που το άθροισμα των εν λόγω ιδίων κεφαλαίων, μέσων και υποχρεώσεων, λόγω της υποχρέωσης της οντότητας εξυγίανσης να συμμορφώνεται με συνδυασμένη απαίτηση αποθέματος ασφαλείας και τις απαιτήσεις που αναφέρονται στο άρθρο 92α του κανονισμού (ΕΕ) αριθ. 575/2013, στο άρθρο 45γ παράγραφος 5 και στο άρθρο 45ε της παρούσας οδηγίας, δεν υπερβαίνει το υψηλότερο μεταξύ:
                              
                                          α)
                                       
                                       
                                          8 % του συνόλου των υποχρεώσεων της οντότητας, συμπεριλαμβανομένων των ιδίων κεφαλαίων, ή,
                                       
                                    
                                          β)
                                       
                                       
                                          του ποσού που προκύπτει από την εφαρμογή του τύπου Ax2 +Bx2 +C, όπου A, B και C είναι τα ακόλουθα ποσά:
                                          
                                                       
                                                   
                                                   
                                                      A = το ποσό που προκύπτει από την απαίτηση που αναφέρεται στο άρθρο 92 παράγραφος 1 στοιχείο γ) του κανονισμού (ΕΕ) αριθ. 575/2013·
                                                   
                                                
                                                       
                                                   
                                                   
                                                      B = το ποσό που προκύπτει από την απαίτηση που αναφέρεται στο άρθρο 104α της οδηγίας 2013/36/ΕΕ·
                                                   
                                                
                                                       
                                                   
                                                   
                                                      C = το ποσό που προκύπτει από την συνδυασμένη απαίτηση αποθέματος ασφαλείας.
                                                   
                                                
                                    
                           
                              8.   Οι αρχές εξυγίανσης μπορεί να ασκεί την εξουσία της παραγράφου 7 του παρόντος άρθρου όσον αφορά τις οντότητες εξυγίανσης που είναι G-SII ή υπόκεινται στο άρθρο 45γ παράγραφος 5 ή 6 και πληρούν μία από τις προϋποθέσεις των στοιχείων α), β) ή γ) του δευτέρου εδαφίου της παρούσας παραγράφου έως το όριο του 30 % του συνόλου των οντοτήτων εξυγίανσης που είναι G-SII ή υπόκεινται στο άρθρο 45γ παράγραφος 5 ή 6 και για τις οποίες η αρχή εξυγίανσης καθορίζει την απαίτηση που αναφέρεται στο άρθρο 45ε:
                              Οι προϋποθέσεις θεωρούνται από τις αρχές εξυγίανσης ως εξής:
                              
                                          α)
                                       
                                       
                                          έχουν διαπιστωθεί ουσιαστικά εμπόδια στη δυνατότητα εξυγίανσης στην προηγούμενη εκτίμηση της δυνατότητας εξυγίανσης, και:
                                          
                                                      i)
                                                   
                                                   
                                                      δεν έχουν ληφθεί διορθωτικά μέτρα μετά την εφαρμογή των μέτρων που αναφέρονται στο άρθρο 17 παράγραφος 5 εντός της προθεσμίας που έχει ορίσει η αρχή εξυγίανσης, ή
                                                   
                                                
                                                      ii)
                                                   
                                                   
                                                      τα διαπιστωθέντα ουσιαστικά εμπόδια δεν μπορούν να αντιμετωπιστούν με καμία από τα μέτρα που αναφέρονται στο άρθρο 17 παράγραφος 5 και η άσκηση της εξουσίας της παραγράφου 7 του παρόντος άρθρου θα αντιστάθμιζε εν μέρει ή πλήρως τον αρνητικό αντίκτυπο των ουσιαστικών εμποδίων στη δυνατότητα εξυγίανσης,
                                                   
                                                
                                    
                                          β)
                                       
                                       
                                          η αρχή εξυγίανσης θεωρεί ότι είναι περιορισμένες η εφικτότητα και η αξιοπιστία της προτιμώμενης στρατηγικής εξυγίανσης της οντότητας εξυγίανσης, λαμβανομένων υπόψη του μεγέθους της οντότητας, της αλληλεπίδρασης, της φύσης, του εύρους, του κινδύνου και της πολυπλοκότητας των δραστηριοτήτων της, του νομικού της καθεστώτος και της μετοχικής δομής, ή
                                       
                                    
                                          γ)
                                       
                                       
                                          η απαίτηση του άρθρου 104α της οδηγίας 2013/36/ΕΕ αντικατοπτρίζει το γεγονός ότι η οντότητα εξυγίανσης που είναι G-SII ή που υπόκειται στο άρθρο 45γ παράγραφος 5 ή 6 της παρούσας οδηγίας, καθόσον αφορά την επικινδυνότητα, συγκαταλέγεται στο ανώτερο 20 % των ιδρυμάτων για τα οποία η αρχή εξυγίανσης καθορίζει την απαίτηση του άρθρου 45 παράγραφος 1 της παρούσας οδηγίας.
                                       
                                    Για τους σκοπούς των ποσοστών που αναφέρονται στο πρώτο και δεύτερο εδάφιο, η αρχή εξυγίανσης στρογγυλοποιεί στον πλησιέστερο ακέραιο τον αριθμό που προκύπτει από τον υπολογισμό.
                              Τα κράτη μέλη μπορούν, λαμβάνοντας υπόψη τις ιδιαιτερότητες του εθνικού τραπεζικού τομέα τους, συμπεριλαμβανομένου ιδίως του αριθμού των οντοτήτων εξυγίανσης που είναι G-SII ή υπόκεινται στο άρθρο 45γ παράγραφος 5 ή 6 για τις οποίες η εθνική αρχή εξυγίανσης καθορίζει την απαίτηση που αναφέρεται στο άρθρο 45ε, να ορίζουν το ποσοστό που αναφέρεται στο πρώτο εδάφιο σε επίπεδο άνω του 30 %.
                           
                           
                              9.   Μετά από διαβούλευση με την αρμόδια αρχή, η αρχή εξυγίανσης λαμβάνει τις αποφάσεις που αναφέρονται στην παράγραφο 5 ή 7.
                              Κατά τη λήψη των αποφάσεων αυτών, η αρχή εξυγίανσης λαμβάνει επίσης υπόψη:
                              
                                          α)
                                       
                                       
                                          το βάθος της αγοράς για τα μέσα ιδίων κεφαλαίων και τα επιλέξιμα μέσα μειωμένης εξασφάλισης της οντότητας εξυγίανσης την τιμολόγηση των εν λόγω μέσων, όπου υπάρχουν, και τον χρόνο που απαιτείται για την εκτέλεση κάθε πράξης που είναι αναγκαία για τη συμμόρφωση με την απόφαση.
                                       
                                    
                                          β)
                                       
                                       
                                          το ποσό των μέσων επιλέξιμων υποχρεώσεων που πληροί όλες τις προϋποθέσεις που αναφέρονται στο άρθρο 72α του κανονισμού (ΕΕ) αριθ. 575/2013 με εναπομένουσα διάρκεια μικρότερη του ενός έτους από την ημερομηνία της απόφασης με σκοπό την ποσοτική προσαρμογή των απαιτήσεων που αναφέρονται στις παραγράφους 5 και 7 του παρόντος άρθρου·
                                       
                                    
                                          γ)
                                       
                                       
                                          τη διαθεσιμότητα και το ποσό των μέσων που πληρούν όλες τις προϋποθέσεις που αναφέρονται στο άρθρο 72α του κανονισμού (ΕΕ) αριθ. 575/2013, εκτός από το στοιχείο δ) του άρθρου 72β παράγραφος 2 του εν λόγω κανονισμού·
                                       
                                    
                                          δ)
                                       
                                       
                                          αν είναι σημαντικό σε σύγκριση με τις επιλέξιμες υποχρεώσεις και τα ίδια κεφάλαια της οντότητας εξυγίανσης το ποσό των υποχρεώσεων που εξαιρούνται από την εφαρμογή των εξουσιών απομείωσης και μετατροπής σύμφωνα με το άρθρο 44 παράγραφος 2 ή το άρθρο 44 παράγραφος 3 και που, σε κανονικές διαδικασίες αφερεγγυότητας, κατατάσσονται σε ίση ή χαμηλότερη θέση από τις επιλέξιμες υποχρεώσεις με την υψηλότερη κατάταξη. Εφόσον το ποσό των εξαιρούμενων υποχρεώσεων δεν υπερβαίνει το 5 % του ποσού των ιδίων κεφαλαίων και των επιλέξιμων υποχρεώσεων της οντότητας εξυγίανσης, το εξαιρούμενο ποσό θεωρείται μη σημαντικό. Πάνω από το όριο αυτό, η σημασία των εξαιρούμενων υποχρεώσεων εκτιμάται από τις αρχές εξυγίανσης·
                                       
                                    
                                          ε)
                                       
                                       
                                          το επιχειρηματικό μοντέλο, το μοντέλο χρηματοδότησης και το προφίλ κινδύνου της οντότητας εξυγίανσης, καθώς τη σταθερότητα και την ικανότητά της να συνεισφέρει στην οικονομία· και
                                       
                                    
                                          στ)
                                       
                                       
                                          τον αντίκτυπο του πιθανού κόστους αναδιάρθρωσης στην ανακεφαλαιοποίηση της οντότητας εξυγίανσης.
                                       
                                    
                        
                        
                           Άρθρο 45γ
                           Προσδιορισμός της ελάχιστης απαίτησης για ίδια κεφάλαια και επιλέξιμες υποχρεώσεις
                           
                              1.   Η απαίτηση που αναφέρεται στο άρθρο 45 παράγραφος 1 καθορίζεται από την αρχή εξυγίανσης, κατόπιν διαβούλευσης με την αρμόδια αρχή, βάσει των ακόλουθων κριτηρίων:
                              
                                          α)
                                       
                                       
                                          την ανάγκη να διασφαλιστεί ότι ο όμιλος εξυγίανσης μπορεί να εξυγιανθεί μέσω της εφαρμογής των εργαλείων εξυγίανσης αναφορικά με την οντότητα εξυγίανσης συμπεριλαμβανομένου, ενδεχομένως, του εργαλείου διάσωσης με ίδια μέσα, κατά τρόπο που να ανταποκρίνεται στους στόχους εξυγίανσης·
                                       
                                    
                                          β)
                                       
                                       
                                          την ανάγκη να διασφαλιστεί, σε ενδεδειγμένες περιπτώσεις, ότι η οντότητα εξυγίανσης και οι θυγατρικές της που είναι ιδρύματα ή οντότητες που αναφέρονται στο άρθρο 1 παράγραφος 1 στοιχεία β), γ) και δ), αλλά όχι οντότητες εξυγίανσης, διαθέτουν επαρκείς επιλέξιμες υποχρεώσεις ώστε να διασφαλίζεται ότι, σε περίπτωση που εφαρμόζονταν σε αυτές το εργαλείο διάσωσης με ίδια μέσα ή εξουσίες απομείωσης και μετατροπής, αντιστοίχως, οι ζημίες θα μπορούσαν να απορροφηθούν και ο συνολικός δείκτης κεφαλαίου και, κατά περίπτωση, ο δείκτης μόχλευσης των σχετικών οντοτήτων μπορεί να αποκατασταθεί σε επίπεδο που είναι αναγκαίο προκειμένου να είναι σε θέση να εξακολουθήσουν να πληρούν τις προϋποθέσεις της άδειας λειτουργίας και να συνεχίσουν να ασκούν τις δραστηριότητες για τις οποίες έχουν λάβει άδεια βάσει της οδηγίας 2013/36/ΕΕ ή της οδηγίας 2014/65/ΕΕ·
                                       
                                    
                                          γ)
                                       
                                       
                                          την ανάγκη να διασφαλιστεί ότι, εάν το σχέδιο εξυγίανσης προβλέπει ότι ορισμένες κατηγορίες επιλέξιμων υποχρεώσεων ενδέχεται να εξαιρεθούν από τη διάσωση με ίδια μέσα δυνάμει του άρθρου 44 παράγραφος 3 της παρούσας οδηγίας, ή μπορούν να μεταβιβαστούν πλήρως σε αποδέκτη στο πλαίσιο μερικής μεταβίβασης, η οντότητα εξυγίανσης διαθέτει επαρκή ίδια κεφάλαια και άλλες επιλέξιμες υποχρεώσεις ώστε να διασφαλίζεται ότι οι ζημίες θα μπορούσαν να απορροφηθούν και ο συνολικός δείκτης κεφαλαίου και, κατά περίπτωση, ο δείκτης μόχλευσης της οντότητας εξυγίανσης μπορεί να αποκατασταθεί σε επίπεδο που είναι αναγκαίο προκειμένου να είναι σε θέση να εξακολουθήσει να πληροί τις προϋποθέσεις της άδειας λειτουργίας και να συνεχίσει να ασκεί τις δραστηριότητες για τις οποίες έχει λάβει άδεια λειτουργίας βάσει της οδηγίας 2013/36/ΕΕ ή της οδηγίας 2014/65/ΕΕ·
                                       
                                    
                                          δ)
                                       
                                       
                                          το μέγεθος, το επιχειρηματικό μοντέλο, το μοντέλο χρηματοδότησης και το προφίλ κινδύνου της οντότητας·
                                       
                                    
                                          ε)
                                       
                                       
                                          τον βαθμό στον οποίον η πτώχευση της οντότητας θα είχε δυσμενείς επιπτώσεις στη χρηματοπιστωτική σταθερότητα, μεταξύ άλλων, μέσω της μετάδοσης σε άλλα ιδρύματα ή οντότητες, λόγω της διασύνδεσης της οντότητας με άλλα ιδρύματα ή οντότητες ή με το υπόλοιπο χρηματοπιστωτικό σύστημα.
                                       
                                    
                           
                              2.   Σε περίπτωση που το σχέδιο εξυγίανσης προβλέπει ότι η δράση εξυγίανσης πρέπει να αναλαμβάνεται ή η εξουσία απομείωσης και μετατροπής των οικείων κεφαλαιακών μέσων και επιλέξιμων υποχρεώσεων σύμφωνα με το άρθρο 59 να ασκείται σύμφωνα με το σχετικό σενάριο εξυγίανσης που αναφέρεται στο άρθρο 10 παράγραφος 3, η απαίτηση που αναφέρεται στο άρθρο 45 παράγραφος 1 ισούται με ποσό ικανό να διασφαλίσει ότι:
                              
                                          α)
                                       
                                       
                                          οι ζημίες που αναμένεται να υποστεί η οντότητα απορροφώνται πλήρως (“απορρόφηση ζημιών”)·
                                       
                                    
                                          β)
                                       
                                       
                                          η οντότητα εξυγίανσης και οι θυγατρικές της που είναι ιδρύματα ή οντότητες που αναφέρονται στο άρθρο 1 παράγραφος 1 στοιχεία β), γ) και δ), αλλά όχι οντότητες εξυγίανσης, ανακεφαλαιοποιούνται στο αναγκαίο επίπεδο ώστε να είναι σε θέση να εξακολουθήσουν να πληρούν τις προϋποθέσεις απόκτησης άδειας λειτουργίας και να διεκπεραιώνουν τις δραστηριότητες για τις οποίες έχουν λάβει άδεια δυνάμει της οδηγίας 2013/36/ΕΕ, της οδηγίας 2014/65/ΕΕ ή ισοδύναμης νομοθετικής πράξης για ενδεδειγμένο χρονικό διάστημα το οποίο δεν υπερβαίνει το ένα έτος ('“ανακεφαλαιοποίηση”).
                                       
                                    Σε περίπτωση που το σχέδιο εξυγίανσης προβλέπει ότι η οντότητα εκκαθαρίζεται σύμφωνα με κανονικές διαδικασίες αφερεγγυότητας ή στο πλαίσιο άλλων ισοδύναμων εθνικών διαδικασιών, η αρχή εξυγίανσης αξιολογεί κατά πόσον δικαιολογείται να περιοριστεί η απαίτηση που αναφέρεται στο άρθρο 45 παράγραφος 1 για την εν λόγω οντότητα, ώστε να μην υπερβαίνει ένα ποσό το οποίο επαρκεί για την απορρόφηση των ζημιών σύμφωνα με το στοιχείο α) του πρώτου εδαφίου.
                              Η αξιολόγηση της αρχής εξυγίανσης περιλαμβάνει, ειδικότερα, αξιολόγηση του ορίου που αναφέρεται στο δεύτερο εδάφιο από την άποψη τυχόν αντικτύπου στη χρηματοπιστωτική σταθερότητα και στον κίνδυνο μετάδοσης στο χρηματοπιστωτικό σύστημα.
                           
                           
                              3.   Για τις οντότητες εξυγίανσης, το ποσό που αναφέρεται στην παράγραφο 2 πρώτο εδάφιο έχει ως εξής:
                              
                                          α)
                                       
                                       
                                          για τους σκοπούς του υπολογισμού της απαίτησης που αναφέρεται στο άρθρο 45 παράγραφος 1, σύμφωνα με το άρθρο 45 παράγραφος 2 στοιχείο α), το άθροισμα:
                                          
                                                      i)
                                                   
                                                   
                                                      του ποσού των ζημιών που θα απορροφηθούν κατά την εξυγίανση, το οποίο αντιστοιχεί στις απαιτήσεις που αναφέρονται στο άρθρο 92 παράγραφος 1 στοιχείο γ) του κανονισμού (ΕΕ) αριθ. 575/2013 και στο άρθρο 104α της οδηγίας 2013/36/ΕΕ σχετικά με την οντότητα εξυγίανσης σε ενοποιημένο επίπεδο ομίλου εξυγίανσης ·και
                                                   
                                                
                                                      ii)
                                                   
                                                   
                                                      ενός ποσού ανακεφαλαιοποίησης που επιτρέπει στον όμιλο εξυγίανσης που προκύπτει από την εξυγίανση να αποκαταστήσει τη συμμόρφωσή του με την απαίτηση ως προς τον συνολικό δείκτη κεφαλαίου που αναφέρεται στο άρθρο 92 παράγραφος 1 στοιχείο γ) του κανονισμού (ΕΕ) αριθ. 575/2013 καθώς και με την απαίτηση που αναφέρεται στο άρθρο 104α της οδηγίας 2013/36/ΕΕ σε ενοποιημένο επίπεδο ομίλου εξυγίανσης μετά την εφαρμογή της προτιμώμενης στρατηγικής εξυγίανσης· και
                                                   
                                                
                                    
                                          β)
                                       
                                       
                                          για τους σκοπούς του υπολογισμού της απαίτησης που αναφέρεται στο άρθρο 45 παράγραφος 1, σύμφωνα με το άρθρο 45 παράγραφος 2 στοιχείο β), το άθροισμα:
                                          
                                                      i)
                                                   
                                                   
                                                      του ποσού των ζημιών που θα απορροφηθούν κατά την εξυγίανση, το οποίο αντιστοιχεί στην απαίτηση του δείκτη μόχλευσης της οντότητας εξυγίανσης που αναφέρεται στο άρθρο 92 παράγραφος 1 στοιχείο δ) του κανονισμού (ΕΕ) αριθ. 575/2013 σε ενοποιημένο επίπεδο ομίλου εξυγίανσης· και
                                                   
                                                
                                                      ii)
                                                   
                                                   
                                                      ενός ποσού ανακεφαλαιοποίησης που επιτρέπει στον όμιλο εξυγίανσης που προκύπτει από την εξυγίανση να αποκαταστήσει τη συμμόρφωσή του με την απαίτηση ως προς τον δείκτη μόχλευσης που αναφέρεται στο άρθρο 92 παράγραφος 1 στοιχείο δ) του κανονισμού (ΕΕ) αριθ. 575/2013 σε ενοποιημένο επίπεδο ομίλου εξυγίανσης μετά την εφαρμογή της προτιμώμενης στρατηγικής εξυγίανσης.
                                                   
                                                
                                    Για τους σκοπούς του άρθρου 45 παράγραφος 2 στοιχείο α), η απαίτηση που αναφέρεται στο άρθρο 45 παράγραφος 1 εκφράζεται ως ποσοστό επί τοις εκατό, διαιρώντας το ποσό που υπολογίζεται σύμφωνα με το στοιχείο α) του πρώτου εδαφίου της παρούσας παραγράφου δια του συνολικού ποσού έκθεσης σε κίνδυνο.
                              Για τους σκοπούς του άρθρου 45 παράγραφος 2 στοιχείο β), η απαίτηση που αναφέρεται στο άρθρο 45 παράγραφος 1 εκφράζεται ως ποσοστό επί τοις εκατό, διαιρώντας το ποσό που υπολογίζεται σύμφωνα με το στοιχείο β) του πρώτου εδαφίου της παρούσας παραγράφου, δια του μέτρου συνολικού ανοίγματος.
                              Κατά τον καθορισμό της συγκεκριμένης απαίτησης που αναφέρεται στο στοιχείο β) του πρώτου εδαφίου της παρούσας παραγράφου, η αρχή εξυγίανσης λαμβάνει υπόψη της τις απαιτήσεις που αναφέρονται στο άρθρο 37 παράγραφος 10 και στο άρθρο 44 παράγραφοι 5 και 8.
                              Κατά τον καθορισμό των ποσών ανακεφαλαιοποίησης που αναφέρονται στα προηγούμενα εδάφια, η αρχή εξυγίανσης:
                              
                                          α)
                                       
                                       
                                          χρησιμοποιεί τις πλέον πρόσφατες τιμές που έχουν αναφερθεί για το σχετικό συνολικό ποσό έκθεσης σε κίνδυνο ή ποσό συνολικού ανοίγματος του δείκτη μόχλευσης όπως προσαρμόζονται για τυχόν αλλαγές που προκύπτουν από δράσεις εξυγίανσης προβλεπόμενες στο σχέδιο εξυγίανσης· και
                                       
                                    
                                          β)
                                       
                                       
                                          κατόπιν διαβούλευσης με την αρμόδια αρχή, προσαρμόζει προς τα κάτω ή προς τα πάνω το ποσό που αντιστοιχεί στην ισχύουσα απαίτηση που αναφέρεται στο άρθρο 104α της οδηγίας 2013/36/ΕΕ προκειμένου να καθορίσει την απαίτηση που εφαρμόζεται στην οντότητα εξυγίανσης μετά την εφαρμογή της προτιμώμενης στρατηγικής εξυγίανσης.
                                       
                                    Η αρχή εξυγίανσης είναι σε θέση να αυξήσει την απαίτηση που προβλέπεται στο στοιχείο α) σημείο ii) του πρώτου εδαφίου με κατάλληλο ποσό, ώστε να εξασφαλίσει ότι, μετά την εξυγίανση, η οντότητα διατηρεί επαρκή εμπιστοσύνη της αγοράς για κατάλληλο χρονικό διάστημα που δεν υπερβαίνει το ένα έτος.
                              Όταν εφαρμόζεται το έκτο εδάφιο της παρούσας παραγράφου, το ποσό που αναφέρεται στο εδάφιο αυτό ισούται με την συνδυασμένη απαίτηση αποθέματος ασφαλείας που εφαρμόζεται μετά τη χρήση των εργαλείων εξυγίανσης μείον το ποσό που αναφέρεται στο στοιχείο α) του σημείου 6 του άρθρου 128 της οδηγίας 2013/36/ΕΕ.
                              Το ποσό που αναφέρεται στο έκτο εδάφιο της παρούσας παραγράφου προσαρμόζεται προς τα κάτω εάν, κατόπιν διαβούλευσης με την αρμόδια αρχή, η αρχή εξυγίανσης διαπιστώσει ότι θα ήταν εφικτό και αξιόπιστο να οριστεί χαμηλότερο ποσό που θα επαρκούσε για να διατηρηθεί η εμπιστοσύνη της αγοράς και για να διασφαλιστεί τόσο η συνεχής επιτέλεση κρίσιμων οικονομικών λειτουργιών από το ίδρυμα ή την οντότητα όπως αναφέρεται στο άρθρο 1 παράγραφος 1 στοιχεία β), γ) και δ), όσο και η πρόσβαση σε χρηματοδότηση, χωρίς προσφυγή σε έκτακτη δημόσια χρηματοδοτική στήριξη, πλην των συνεισφορών από τις χρηματοδοτικές ρυθμίσεις εξυγίανσης, σύμφωνα με το άρθρο 101 παράγραφος 2 και το άρθρο 44 παράγραφοι 5 και 8, μετά την εφαρμογή της στρατηγικής εξυγίανσης. Το ποσό αυτό προσαρμόζεται προς τα πάνω εάν, κατόπιν διαβούλευσης με την αρμόδια αρχή, η αρχή εξυγίανσης διαπιστώσει ότι απαιτείται υψηλότερο ποσό για να διατηρηθεί η εμπιστοσύνη της αγοράς και για να διασφαλιστεί τόσο η συνεχής επιτέλεση κρίσιμων οικονομικών λειτουργιών από το ίδρυμα ή την οντότητα όπως αναφέρεται στο άρθρο 1. παράγραφος 1, στοιχεία β), γ) και δ), όσο και η πρόσβαση σε χρηματοδότηση, χωρίς προσφυγή σε έκτακτη δημόσια χρηματοδοτική στήριξη, πλην των συνεισφορών από τις χρηματοδοτικές ρυθμίσεις εξυγίανσης, σύμφωνα με το άρθρο 44 παράγραφοι 5 και 8 και το άρθρο 101 παράγραφος 2, για κατάλληλο χρονικό διάστημα που δεν υπερβαίνει το ένα έτος.
                           
                           
                              4.   Η ΕΑΤ καταρτίζει σχέδια ρυθμιστικών τεχνικών προτύπων τα οποία προσδιορίζουν τη μεθοδολογία που χρησιμοποιούν οι αρχές εξυγίανσης προκειμένου να εκτιμήσουν τις απαιτήσεις που αναφέρονται στο άρθρο 104α της οδηγίας 2013/36/ΕΕ και τη συνδυασμένη απαίτηση αποθέματος ασφαλείας για τις οντότητες εξυγίανσης σε ενοποιημένο επίπεδο ομίλου εξυγίανσης, όπου ο όμιλος εξυγίανσης δεν υπόκειται αυτός καθ' εαυτόν στις σχετικές απαιτήσεις δυνάμει της εν λόγω οδηγίας.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 28 Δεκεμβρίου 2019.
                              Ανατίθεται στην Επιτροπή η εξουσία να εγκρίνει τα ρυθμιστικά τεχνικά πρότυπα που προβλέπονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.
                           
                           
                              5.   Για τις οντότητες εξυγίανσης που δεν υπόκεινται στο άρθρο 92α του κανονισμού (ΕΕ) αριθ. 575/2013 και ανήκουν σε όμιλο εξυγίανσης με συνολικά στοιχεία ενεργητικού άνω των 100 δισεκατομμυρίων EUR, το επίπεδο της απαίτησης που αναφέρεται στην παράγραφο 3 του παρόντος άρθρου ισούται τουλάχιστον με:
                              
                                          α)
                                       
                                       
                                          13,5 % όταν υπολογίζεται σύμφωνα με το άρθρο 45 παράγραφος 2 στοιχείο α) και
                                       
                                    
                                          β)
                                       
                                       
                                          5 % όταν υπολογίζεται σύμφωνα με το άρθρο 45 παράγραφος 2 στοιχείο β).
                                       
                                    Κατά παρέκκλιση από το άρθρο 45β, οι οντότητες εξυγίανσης που αναφέρονται στο πρώτο εδάφιο της παρούσας παραγράφου φθάνουν το επίπεδο της απαίτησης που αναφέρεται στο πρώτο εδάφιο της παρούσας παραγράφου, το οποίο ισούται με 13,5 % όταν υπολογίζεται σύμφωνα με το άρθρο 45 παράγραφος 2 στοιχείο α) και με 5 % όταν υπολογίζεται σύμφωνα με το άρθρο 45 παράγραφος 2 στοιχείο β), με ίδια κεφάλαια, επιλέξιμα μέσα μειωμένης εξασφάλισης ή υποχρεώσεις που αναφέρονται στο άρθρο 45β παράγραφος 3 της παρούσας οδηγίας.
                           
                           
                              6.   Μια αρχή εξυγίανσης δύναται, κατόπιν διαβούλευσης με την αρμόδια αρχή, να αποφασίσει να εφαρμόσει τις απαιτήσεις της παραγράφου 5 του παρόντος άρθρου σε οντότητα εξυγίανσης που δεν υπόκειται στο άρθρο 92α του κανονισμού (ΕΕ) αριθ. 575/2013, και το οποίο ανήκει σε όμιλο εξυγίανσης με συνολικά στοιχεία ενεργητικού κάτω των 100 δισεκατομμυρίων EUR και, κατά την εκτίμηση της αρχής εξυγίανσης, είναι ευλόγως πιθανόν να δημιουργήσει συστημικό κίνδυνο σε περίπτωση πτώχευσής της.
                              Κατά τη λήψη της απόφασης που αναφέρεται στο πρώτο εδάφιο της παρούσας παραγράφου, η αρχή εξυγίανσης λαμβάνει υπόψη:
                              
                                          α)
                                       
                                       
                                          την επικράτηση των καταθέσεων και την απουσία χρεωστικών τίτλων, στο μοντέλο χρηματοδότησης·
                                       
                                    
                                          β)
                                       
                                       
                                          την περιορισμένη πρόσβαση στις κεφαλαιαγορές για τις επιλέξιμες υποχρεώσεις·
                                       
                                    
                                          γ)
                                       
                                       
                                          το βαθμό στον οποίο η οντότητα εξυγίανσης βασίζεται σε κεφάλαιο κοινών μετοχών της κατηγορίας 1 για την εκπλήρωση της απαίτησης που αναφέρεται στο άρθρο 45ε.
                                       
                                    Η μη λήψη απόφασης σύμφωνα με το πρώτο εδάφιο της παρούσας παραγράφου δεν θίγει τυχόν απόφαση που λαμβάνεται δυνάμει του άρθρου 45β παράγραφος 5.
                           
                           
                              7.   Για τις οντότητες που δεν είναι οι ίδιες οντότητες εξυγίανσης, το ποσό που αναφέρεται στην παράγραφο 2 πρώτο εδάφιο έχει ως εξής:
                              
                                          α)
                                       
                                       
                                          για τους σκοπούς του υπολογισμού της απαίτησης που αναφέρεται στο άρθρο 45 παράγραφος 1, σύμφωνα με το άρθρο 45 παράγραφος 2 στοιχείο α), το άθροισμα:
                                          
                                                      i)
                                                   
                                                   
                                                      του ποσού των ζημιών προς απορρόφηση το οποίο αντιστοιχεί στις απαιτήσεις που αναφέρονται στο άρθρο 92 παράγραφος 1 στοιχείο γ) του κανονισμού (ΕΕ) αριθ. 575/2013 και στο άρθρο 104α της οδηγίας 2013/36/ΕΕ όσον αφορά την οντότητα · και
                                                   
                                                
                                                      ii)
                                                   
                                                   
                                                      ενός ποσού ανακεφαλαιοποίησης που επιτρέπει στην οντότητα να αποκαταστήσει τη συμμόρφωσή της με την απαίτηση σχετικά με τον συνολικό δείκτη κεφαλαίου που αναφέρεται στο άρθρο 92 παράγραφος 1 στοιχείο γ) του κανονισμού (ΕΕ) αριθ. 575/2013 και με την απαίτηση που αναφέρεται στο άρθρο 104α της οδηγίας 2013/36/ΕΕ, μετά την άσκηση της εξουσίας απομείωσης ή μετατροπής σχετικών κεφαλαιακών μέσων και επιλέξιμων υποχρεώσεων σύμφωνα με το άρθρο 59 της παρούσα οδηγίας ή μετά την εξυγίανση του ομίλου εξυγίανσης· και
                                                   
                                                
                                    
                                          β)
                                       
                                       
                                          για τους σκοπούς του υπολογισμού της απαίτησης που αναφέρεται στο άρθρο 45 παράγραφος 1, σύμφωνα με το άρθρο 45 παράγραφος 2 στοιχείο β), το άθροισμα:
                                          
                                                      i)
                                                   
                                                   
                                                      του ποσού των ζημιών προς απορρόφηση το οποίο αντιστοιχεί στην απαίτηση στην οποία υπόκειται η οντότητα σχετικά με τον δείκτη μόχλευσης που αναφέρεται στο άρθρο 92 παράγραφος 1 στοιχείο δ) του κανονισμού (ΕΕ) αριθ. 575/2013· και
                                                   
                                                
                                                      ii)
                                                   
                                                   
                                                      ενός ποσού ανακεφαλαιοποίησης που επιτρέπει στην οντότητα να αποκαταστήσει τη συμμόρφωσή της με την απαίτηση ως προς τον δείκτη μόχλευσης που αναφέρεται στο άρθρο 92 παράγραφος 1 στοιχείο δ) του κανονισμού (ΕΕ) αριθ. 575/2013, μετά την άσκηση της εξουσίας απομείωσης ή μετατροπής σχετικών κεφαλαιακών μέσων και επιλέξιμων υποχρεώσεων σύμφωνα με το άρθρο 59 της παρούσας οδηγίας ή μετά την εξυγίανση του ομίλου εξυγίανσης.
                                                   
                                                
                                    Για τους σκοπούς του άρθρου 45 παράγραφος 2 στοιχείο α), η απαίτηση που αναφέρεται στο άρθρο 45 παράγραφος 1 εκφράζεται ως ποσοστό επί τοις εκατό, διαιρώντας το ποσό που υπολογίζεται σύμφωνα με το στοιχείο α) του πρώτου εδαφίου της παρούσας παραγράφου δια του συνολικού ποσού έκθεσης σε κίνδυνο.
                              Για τους σκοπούς του άρθρου 45 παράγραφος 2 στοιχείο β), η απαίτηση που αναφέρεται στο άρθρο 45 παράγραφος 1 εκφράζεται ως ποσοστό επί τοις εκατό, διαιρώντας το ποσό που υπολογίζεται σύμφωνα με το στοιχείο β) του πρώτου εδαφίου της παρούσας παραγράφου δια του μέτρου του συνολικού ανοίγματος.
                              Κατά τον καθορισμό της συγκεκριμένης απαίτησης που αναφέρεται στο στοιχείο β) του πρώτου εδαφίου της παρούσας παραγράφου, η αρχή εξυγίανσης λαμβάνει υπόψη της τις απαιτήσεις που αναφέρονται στο άρθρο 37 παράγραφος 10 και στο άρθρο 44 παράγραφοι 5 και 8.
                              Κατά τον καθορισμό των ποσών ανακεφαλαιοποίησης που αναφέρονται στα προηγούμενα εδάφια, η αρχή εξυγίανσης:
                              
                                          α)
                                       
                                       
                                          χρησιμοποιεί τις πλέον πρόσφατες τιμές που έχουν αναφερθεί για το σχετικό συνολικό ποσό έκθεσης σε κίνδυνο ή ποσό συνολικού ανοίγματος όπως προσαρμόζονται για τυχόν αλλαγές που προκύπτουν από δράσεις προβλεπόμενες στο σχέδιο εξυγίανσης· και
                                       
                                    
                                          β)
                                       
                                       
                                          κατόπιν διαβούλευσης με την αρμόδια αρχή, προσαρμόζει προς τα κάτω ή προς τα πάνω το ποσό που αντιστοιχεί στην ισχύουσα απαίτηση που αναφέρεται στο άρθρο 104α της οδηγίας 2013/36/ΕΕ, προκειμένου να καθορίσει την απαίτηση που εφαρμόζεται στη σχετική οντότητα μετά την άσκηση της εξουσίας απομείωσης ή μετατροπής των σχετικών κεφαλαιακών μέσων και επιλέξιμων υποχρεώσεων σύμφωνα με το άρθρο 59 της παρούσας οδηγίας ή μετά την εξυγίανση του ομίλου εξυγίανσης.
                                       
                                    Η αρχή εξυγίανσης είναι σε θέση να αυξήσει την απαίτηση που προβλέπεται στο στοιχείο α) σημείο ii) του πρώτου εδαφίου της παρούσας παραγράφου με κατάλληλο ποσό, ώστε να εξασφαλίσει ότι, μετά την άσκηση της εξουσίας απομείωσης ή μετατροπής των σχετικών κεφαλαιακών μέσων και επιλέξιμων υποχρεώσεων σύμφωνα με το άρθρο 59, η οντότητα μπορεί να διατηρεί επαρκή εμπιστοσύνη της αγοράς για κατάλληλο χρονικό διάστημα που δεν υπερβαίνει το ένα έτος.
                              Εφόσον εφαρμόζεται το έκτο εδάφιο της παρούσας παραγράφου, το ποσό που αναφέρεται στο εν λόγω εδάφιο που εφαρμόζεται μετά την άσκηση της εξουσίας που αναφέρεται στο άρθρο 59 της παρούσας οδηγίας ή μετά την εξυγίανση του ομίλου εξυγίανσης μείον το ποσό που αναφέρεται στο στοιχείο α) του σημείου 6 του άρθρου 128 της οδηγίας 2013/36/ΕΕ.
                              Το ποσό που αναφέρεται στο έκτο εδάφιο της παρούσας παραγράφου προσαρμόζεται προς τα κάτω εάν, κατόπιν διαβούλευσης με την αρμόδια αρχή, η αρχή εξυγίανσης διαπιστώσει ότι θα ήταν εφικτό και αξιόπιστο να οριστεί χαμηλότερο ποσό που θα επαρκούσε για να εξασφαλιστεί η εμπιστοσύνη της αγοράς και για να διασφαλιστεί τόσο η συνεχής επιτέλεση κρίσιμων οικονομικών λειτουργιών από το ίδρυμα ή οντότητα που αναφέρεται στο άρθρο 1 παράγραφος 1 στοιχεία β), γ) και δ) όσο και η πρόσβαση της σε χρηματοδότηση, χωρίς προσφυγή σε έκτακτη δημόσια χρηματοδοτική στήριξη, πλην των συνεισφορών από τις χρηματοδοτικές ρυθμίσεις εξυγίανσης, σύμφωνα με το άρθρο 101 παράγραφος 2 και το άρθρο 44 παράγραφοι 5 και 8, μετά την άσκηση της εξουσίας που αναφέρεται στο άρθρο 59 ή την εξυγίανση του ομίλου εξυγίανσης. Το ποσό αυτό προσαρμόζεται προς τα πάνω εάν, κατόπιν διαβούλευσης με την αρμόδια αρχή, η αρχή εξυγίανσης διαπιστώσει ότι απαιτείται υψηλότερο ποσό για να διατηρηθεί η εμπιστοσύνη της αγοράς και για να διασφαλιστεί τόσο η συνεχής επιτέλεση κρίσιμων οικονομικών λειτουργιών από το ίδρυμα ή οντότητα που αναφέρεται στο άρθρο 45 παράγραφος 1 όσο και η πρόσβαση της σε χρηματοδότηση, χωρίς προσφυγή σε έκτακτη χρηματοδοτική στήριξη, πλην των συνεισφορών από τις χρηματοδοτικές ρυθμίσεις εξυγίανσης, σύμφωνα με το άρθρο 44 παράγραφοι 5 και 8 και το άρθρο 101 παράγραφος 2 για κατάλληλο χρονικό διάστημα που δεν υπερβαίνει το ένα έτος.
                           
                           
                              8.   Όταν η αρχή εξυγίανσης αναμένει ότι ορισμένες κατηγορίες επιλέξιμων υποχρεώσεων είναι ευλόγως πιθανό να εξαιρεθούν εν όλω ή εν μέρει από τη διάσωση με ίδια μέσα δυνάμει του άρθρου 44 παράγραφος 3 ή ενδέχεται να μεταβιβαστούν πλήρως σε αποδέκτη στο πλαίσιο μερικής μεταβίβασης, η απαίτηση που αναφέρεται στο άρθρο 45 παράγραφος 1 πρέπει να ικανοποιείται με ίδια κεφάλαια ή άλλες επιλέξιμες υποχρεώσεις που επαρκούν για:
                              
                                          α)
                                       
                                       
                                          να καλυφθεί το ποσό των εξαιρούμενων υποχρεώσεων που αναγνωρίζονται σύμφωνα με το άρθρο 44 παράγραφος 3·
                                       
                                    
                                          β)
                                       
                                       
                                          να διασφαλιστεί ότι πληρούνται οι όροι που αναφέρονται στην παράγραφο 2.
                                       
                                    
                           
                              9.   Η απόφαση της αρχής εξυγίανσης να επιβάλλει ελάχιστη απαίτηση ιδίων κεφαλαίων και επιλέξιμων υποχρεώσεων στο πλαίσιο του παρόντος άρθρου περιλαμβάνει τους λόγους αυτής της απόφασης, καθώς και την πλήρη αξιολόγηση των στοιχείων που αναφέρονται στις παραγράφους 2 έως 8 του παρόντος άρθρου και επανεξετάζεται από την αρχή εξυγίανσης, χωρίς αδικαιολόγητη καθυστέρηση, ώστε να απηχεί οποιεσδήποτε μεταβολές στο επίπεδο της απαίτησης που αναφέρεται στο άρθρο 104α της οδηγίας 2013/36/ΕΕ.
                           
                           
                              10.   Για τους σκοπούς των παραγράφων 3 και 7 του παρόντος άρθρου, οι κεφαλαιακές απαιτήσεις ερμηνεύονται σύμφωνα με την εφαρμογή από την αρμόδια αρχή των μεταβατικών διατάξεων που προβλέπονται στα κεφάλαια 1, 2 και 4 του τίτλου Ι του δέκατου μέρους του κανονισμού (ΕΕ) αριθ. 575/2013 και στις διατάξεις της εθνικής νομοθεσίας στο πλαίσιο άσκησης των δικαιωμάτων που παραχωρούνται στις αρμόδιες αρχές από τον εν λόγω κανονισμό.
                           
                        
                        
                           Άρθρο 45δ
                           Προσδιορισμός της ελάχιστης απαίτησης για ίδια κεφάλαια και επιλέξιμες υποχρεώσεις για τις οντότητες εξυγίανσης των G-SII και τις ενωσιακές σημαντικές θυγατρικές G-SII εκτός ΕΕ
                           
                              1.   Η υποχρέωση που αναφέρεται στο άρθρο 45 παράγραφος 1 μιας οντότητας εξυγίανσης η οποία αποτελεί G-SII ή μέρος μιας G-SII συνίσταται στα ακόλουθα:
                              
                                          α)
                                       
                                       
                                          τις απαιτήσεις που αναφέρονται στα άρθρα 92α και 494 του κανονισμού (ΕΕ) αριθ. 575/2013· και
                                       
                                    
                                          β)
                                       
                                       
                                          κάθε συμπληρωματική απαίτηση ιδίων κεφαλαίων και επιλέξιμων υποχρεώσεων που προσδιορίζεται από την αρχή εξυγίανσης και αφορά συγκεκριμένα την οντότητα σύμφωνα με την παράγραφο 3 του παρόντος άρθρου.
                                       
                                    
                           
                              2.   Η απαίτηση που αναφέρεται στο άρθρο 45 παράγραφος 1 όσον αφορά μία ενωσιακή σημαντική θυγατρική G-SII εκτός ΕΕ συνίσταται στα εξής:
                              
                                          α)
                                       
                                       
                                          τις απαιτήσεις που αναφέρονται στα άρθρα 92β και 494 του κανονισμού (ΕΕ) αριθ. 575/2013· και
                                       
                                    
                                          β)
                                       
                                       
                                          κάθε συμπληρωματική απαίτηση ιδίων κεφαλαίων και επιλέξιμων υποχρεώσεων που έχει προσδιορισθεί από την αρχή εξυγίανσης ειδικά για την εν λόγω σημαντική θυγατρική σύμφωνα με την παράγραφο 3 του παρόντος άρθρου, η οποία καλύπτεται από ίδια κεφάλαια και υποχρεώσεις που πληρούν τις προϋποθέσεις των άρθρων 45στ και 89 παράγραφος 2.
                                       
                                    
                           
                              3.   Η αρχή εξυγίανσης επιβάλλει πρόσθετη απαίτηση ιδίων κεφαλαίων και επιλέξιμων υποχρεώσεων που αναφέρεται στο στοιχείο β) της παραγράφου 1 και στο στοιχείο β) της παραγράφου 2 μόνον:
                              
                                          α)
                                       
                                       
                                          όταν η απαίτηση που αναφέρεται στο στοιχείο α) της παραγράφου 1 ή στο στοιχείο α) της παραγράφου 2 του παρόντος άρθρου δεν επαρκεί για να πληρούνται οι προϋποθέσεις που ορίζονται στο άρθρο 45γ· και
                                       
                                    
                                          β)
                                       
                                       
                                          στον βαθμό που διασφαλίζει ότι πληρούνται οι προϋποθέσεις που ορίζονται στο άρθρο 45γ.
                                       
                                    
                           
                              4.   Για τους σκοπούς του άρθρου 45η παράγραφος 2, σε περίπτωση που περισσότερες από μία οντότητες G-SII που ανήκουν στην ίδια G-SII είναι οντότητες εξυγίανσης, οι σχετικές αρχές εξυγίανσης υπολογίζουν το ποσό που προβλέπεται στην παράγραφο 3:
                              
                                          α)
                                       
                                       
                                          για κάθε οντότητα εξυγίανσης,
                                       
                                    
                                          β)
                                       
                                       
                                          για τη μητρική οντότητα της Ένωσης, σαν να ήταν η μοναδική οντότητα εξυγίανσης της G-SII.
                                       
                                    
                           
                              5.   Η απόφαση της αρχής εξυγίανσης να επιβάλει πρόσθετη απαίτηση για ίδια κεφάλαια και επιλέξιμες υποχρεώσεις που αναφέρονται στο στοιχείο β) της παραγράφου 1 του παρόντος άρθρου ή στο στοιχείο β) της παραγράφου 2 του παρόντος άρθρου περιλαμβάνει τους λόγους αυτής της απόφασης, καθώς και την πλήρη αξιολόγηση των στοιχείων που αναφέρονται στην παράγραφο 3 του παρόντος άρθρου και επανεξετάζεται από την αρχή εξυγίανσης χωρίς αδικαιολόγητη καθυστέρηση ώστε να απηχεί οποιεσδήποτε μεταβολές στο επίπεδο της απαίτησης που αναφέρεται στο άρθρο 104α της οδηγίας 2013/36/ΕΕ και εφαρμόζεται στον όμιλο εξυγίανσης ή την ενωσιακή σημαντική θυγατρική G-SII εκτός ΕΕ.
                           
                        
                        
                           Άρθρο 45ε
                           Εφαρμογή της ελάχιστης απαίτησης για ίδια κεφάλαια και επιλέξιμες υποχρεώσεις σε οντότητες εξυγίανσης
                           
                              1.   Οι οντότητες εξυγίανσης συμμορφώνονται με τις απαιτήσεις που καθορίζονται στα άρθρα 45β έως 45δ σε ενοποιημένη βάση στο επίπεδο του ομίλου εξυγίανσης.
                           
                           
                              2.   Η υποχρέωση που αναφέρεται στο άρθρο 45 παράγραφος 1 της οντότητας εξυγίανσης στο ενοποιημένο επίπεδο του ομίλου εξυγίανσης καθορίζεται από την οντότητα εξυγίανσης με βάση το άρθρο 45η, βάσει των απαιτήσεων που καθορίζονται στα άρθρα 45β έως 45δ και του κατά πόσον οι θυγατρικές τρίτης χώρας του ομίλου πρέπει να εξυγιαίνονται χωριστά σύμφωνα με το σχέδιο εξυγίανσης.
                           
                           
                              3.   Για τους ομίλους εξυγίανσης που ορίζονται στο άρθρο 2 παράγραφος 1 σημείο 83β) στοιχείο β), η αρμόδια αρχή εξυγίανσης αποφασίζει, ανάλογα με τα χαρακτηριστικά του μηχανισμού αλληλεγγύης και της προτιμώμενης στρατηγικής εξυγίανσης, ποιες οντότητες του ομίλου εξυγίανσης απαιτείται να συμμορφώνονται με το άρθρο 45γ παράγραφος 3, το άρθρο 45γ παράγραφος 5 και το άρθρο 45δ παράγραφος 1, προκειμένου να διασφαλιστεί ότι ο όμιλος εξυγίανσης συμμορφώνεται, στο σύνολό του, με τις παραγράφους 1 και 2 του παρόντος άρθρου και με ποιον τρόπο οι οντότητες αυτές πρέπει να συμμορφώνονται βάσει του σχεδίου εξυγίανσης.
                           
                        
                        
                           Άρθρο 45στ
                           Εφαρμογή της ελάχιστης απαίτησης ιδίων κεφαλαίων και επιλέξιμων υποχρεώσεων σε οντότητες που δεν είναι οι ίδιες οντότητες εξυγίανσης
                           
                              1.   Τα ιδρύματα που είναι θυγατρικές μιας οντότητας εξυγίανσης ή οντότητας τρίτης χώρας αλλά δεν είναι τα ίδια οντότητες εξυγίανσης συμμορφώνονται με τις απαιτήσεις που προβλέπονται στο άρθρο 45γ σε μεμονωμένη βάση.
                              Η αρχή εξυγίανσης μπορεί, κατόπιν διαβούλευσης με την αρμόδια αρχή, να αποφασίσει να εφαρμόσει την απαίτηση που προβλέπεται στο παρόν άρθρο σε οντότητα που αναφέρεται στο άρθρο 1 παράγραφος 1 στοιχείο β), γ) ή δ), η οποία είναι θυγατρική μιας οντότητας εξυγίανσης αλλά δεν αποτελεί η ίδια οντότητα εξυγίανσης.
                              Κατά παρέκκλιση από τις διατάξεις του πρώτου εδαφίου της παρούσας παραγράφου, οι μητρικές επιχειρήσεις της Ένωσης που δεν είναι οντότητες εξυγίανσης, αλλά είναι θυγατρικές οντοτήτων τρίτων χωρών, πρέπει να συμμορφώνονται με τις απαιτήσεις που ορίζονται στα άρθρα 45γ και 45δ σε ενοποιημένη βάση.
                              Για τους ομίλους εξυγίανσης που ορίζονται σύμφωνα με το άρθρο 2 παράγραφος 1 σημείο 83β) στοιχείο β), τα πιστωτικά ιδρύματα που είναι μόνιμα συνδεδεμένα με κεντρικό οργανισμό, αλλά δεν είναι οι ίδιες οντότητες εξυγίανσης, και κεντρικός οργανισμός που δεν είναι ο ίδιος οντότητα εξυγίανσης, καθώς και τυχόν οντότητες εξυγίανσης που δεν υπόκεινται σε απαίτηση δυνάμει του άρθρου 45ε παράγραφος 3, συμμορφώνονται με το άρθρο 45γ παράγραφος 7 σε μεμονωμένη βάση.
                              Η απαίτηση σύμφωνα με το άρθρο 45 παράγραφος 1 μιας οντότητας που αναφέρεται στην παρούσα παράγραφο προσδιορίζεται σύμφωνα με τα άρθρα 45η και 89, κατά περίπτωση, και βάσει των προϋποθέσεων που ορίζονται στο άρθρο 45γ.
                           
                           
                              2.   Η απαίτηση σύμφωνα με το άρθρο 45 παράγραφος 1 για οντότητες που αναφέρονται στο άρθρο 1 του παρόντος άρθρου ικανοποιείται με ένα ή περισσότερα από τα ακόλουθα:
                              
                                          α)
                                       
                                       
                                          υποχρεώσεις που:
                                          
                                                      i)
                                                   
                                                   
                                                      εκδίδονται στην οντότητα εξυγίανσης και αγοράζονται από αυτήν είτε άμεσα είτε έμμεσα μέσω άλλων οντοτήτων του ίδιου ομίλου εξυγίανσης που αγόρασαν τις υποχρεώσεις από την οντότητα που υπόκειται στο παρόν άρθρο ή εκδίδονται σε υφιστάμενο μέτοχο που δεν αποτελεί μέρος του ίδιου ομίλου εξυγίανσης και αγοράζονται από αυτόν υπό την προϋπόθεση ότι η άσκηση της εξουσίας απομείωσης ή μετατροπής σύμφωνα με τα άρθρα 59 έως 62 δεν επηρεάζει τον έλεγχο της θυγατρικής από την οντότητα εξυγίανσης·
                                                   
                                                
                                                      ii)
                                                   
                                                   
                                                      πληρούν τα κριτήρια επιλεξιμότητας που αναφέρονται στο άρθρο 72α του κανονισμού (ΕΕ) αριθ. 575/2013, με εξαίρεση το άρθρο 72β παράγραφος 2 στοιχεία β), γ), ια), ιβ) και ιγ), και το άρθρο 72β παράγραφοι 3 έως 5 του εν λόγω κανονισμού ·
                                                   
                                                
                                                      iii)
                                                   
                                                   
                                                      στην κανονική διαδικασία αφερεγγυότητας κατατάσσονται κάτω από τις υποχρεώσεις που δεν πληρούν την προϋπόθεση του σημείου i) και δεν είναι επιλέξιμες για τις απαιτήσεις ιδίων κεφαλαίων·
                                                   
                                                
                                                      iv)
                                                   
                                                   
                                                      υπόκεινται στις εξουσίες απομείωσης ή μετατροπής σύμφωνα με τα άρθρα 59 έως 62, με τρόπο που συνάδει με την στρατηγική εξυγίανσης του ομίλου εξυγίανσης, ιδίως χωρίς να επηρεάζουν τον έλεγχο της θυγατρικής από την οντότητα εξυγίανσης·
                                                   
                                                
                                                      v)
                                                   
                                                   
                                                      η απόκτηση της κυριότητας αυτών δεν χρηματοδοτείται άμεσα ή έμμεσα από την οντότητα που υπόκειται στο παρόν άρθρο·
                                                   
                                                
                                                      vi)
                                                   
                                                   
                                                      οι διατάξεις που διέπουν τις υποχρεώσεις δεν υποδεικνύουν ρητά ή σιωπηρά ότι οι υποχρεώσεις θα μπορούσαν να αγοραστούν, εξοφληθούν, επαναγοραστούν ή αποπληρωθούν πρόωρα, αναλόγως, από την οντότητα που υπόκειται στο παρόν άρθρο πλην της περίπτωσης αφερεγγυότητας ή εκκαθάρισης της οντότητας, ενώ η οντότητα δεν προβλέπει άλλως τέτοια υπόδειξη·
                                                   
                                                
                                                      vii)
                                                   
                                                   
                                                      οι διατάξεις που διέπουν τις υποχρεώσεις δεν παρέχουν στον κάτοχο το δικαίωμα να επιταχύνει τις προγραμματισμένες στο μέλλον πληρωμές τόκων ή κεφαλαίου, πλην της περίπτωσης αφερεγγυότητας ή εκκαθάρισης της οντότητας που υπόκειται στο παρόν άρθρο·
                                                   
                                                
                                                      viii)
                                                   
                                                   
                                                      το επίπεδο των οφειλόμενων πληρωμών τόκων ή μερισμάτων, κατά περίπτωση, επί των υποχρεώσεων δεν τροποποιείται βάσει της πιστωτικής διαβάθμισης της οντότητας που υπόκειται στο παρόν άρθρο ή της μητρικής της επιχείρησης·
                                                   
                                                
                                    
                                          β)
                                       
                                       
                                          ίδια κεφάλαια, ως εξής:
                                          
                                                      i)
                                                   
                                                   
                                                      κεφάλαιο κοινών μετοχών της κατηγορίας 1, και
                                                   
                                                
                                                      ii)
                                                   
                                                   
                                                      άλλα ίδια κεφάλαια τα οποία:
                                                      
                                                                  —
                                                               
                                                               
                                                                  εκδίδονται σε οντότητες που περιλαμβάνονται στον ίδιο όμιλο εξυγίανσης και αγοράζονται από αυτές, ή
                                                               
                                                            
                                                                  —
                                                               
                                                               
                                                                  εκδίδονται σε οντότητες που δεν περιλαμβάνονται στον ίδιο όμιλο εξυγίανσης και αγοράζονται από αυτές, υπό την προϋπόθεση ότι η άσκηση της εξουσίας απομείωσης ή μετατροπής σύμφωνα με τα άρθρα 59 έως 62 δεν επηρεάζει τον έλεγχο της θυγατρικής από την οντότητα εξυγίανσης.
                                                               
                                                            
                                                
                                    
                           
                              3.   Η αρχή εξυγίανσης μιας θυγατρικής που δεν είναι οντότητα εξυγίανσης μπορεί να παραιτηθεί από την εφαρμογή του παρόντος άρθρου όσον αφορά τη συγκεκριμένη θυγατρική, όταν:
                              
                                          α)
                                       
                                       
                                          τόσο η θυγατρική όσο και η οντότητα εξυγίανσης είναι εγκατεστημένες στο ίδιο κράτος μέλος και ανήκουν στον ίδιο όμιλο εξυγίανσης·
                                       
                                    
                                          β)
                                       
                                       
                                          η οντότητα εξυγίανσης συμμορφώνεται με την απαίτηση που αναφέρεται στο άρθρο 45ε·
                                       
                                    
                                          γ)
                                       
                                       
                                          δεν υπάρχει κανένα τρέχον ή προβλεπόμενο ουσιώδες πρακτικό ή νομικό κώλυμα για την άμεση μεταβίβαση ιδίων κεφαλαίων ή την εξόφληση υποχρεώσεων από την οντότητα εξυγίανσης στη θυγατρική, για την οποία έχει γίνει διαπίστωση σύμφωνα με το άρθρο 59 παράγραφος 3, ιδίως όταν αναλαμβάνεται δράση εξυγίανσης για την οντότητα εξυγίανσης·
                                       
                                    
                                          δ)
                                       
                                       
                                          η οντότητα εξυγίανσης πληροί τις απαιτήσεις της αρμόδιας αρχής όσον αφορά τη συνετή διαχείριση της θυγατρικής και έχει δηλώσει, με τη συγκατάθεση της αρμόδιας αρχής, ότι εγγυάται τις υποχρεώσεις τις οποίες έχει αναλάβει η θυγατρική ή ότι οι κίνδυνοι της θυγατρικής είναι αμελητέοι·
                                       
                                    
                                          ε)
                                       
                                       
                                          οι διαδικασίες αξιολόγησης, μέτρησης και ελέγχου του κινδύνου της οντότητας εξυγίανσης καλύπτουν τη θυγατρική·
                                       
                                    
                                          στ)
                                       
                                       
                                          η οντότητα εξυγίανσης κατέχει περισσότερο από το 50 % των δικαιωμάτων ψήφου που συνδέονται με μετοχές στο κεφάλαιο της θυγατρικής ή έχει δικαίωμα να διορίζει ή να απομακρύνει την πλειονότητα των μελών του διοικητικού οργάνου της θυγατρικής.
                                       
                                    
                           
                              4.   Η αρχή εξυγίανσης μιας θυγατρικής που δεν είναι οντότητα εξυγίανσης μπορεί να παραιτηθεί από την εφαρμογή του παρόντος άρθρου όσον αφορά τη συγκεκριμένη θυγατρική, όταν:
                              
                                          α)
                                       
                                       
                                          τόσο η θυγατρική όσο και η μητρική της επιχείρηση είναι εγκατεστημένες στο ίδιο κράτος μέλος και ανήκουν στον ίδιο όμιλο εξυγίανσης·
                                       
                                    
                                          β)
                                       
                                       
                                          η μητρική επιχείρηση πληροί σε ενοποιημένη βάση, στο εν λόγω κράτος μέλος, την απαίτηση που αναφέρεται στο άρθρο 45 παράγραφος 1·
                                       
                                    
                                          γ)
                                       
                                       
                                          δεν υπάρχει κανένα τρέχον ή προβλεπόμενο ουσιώδες πρακτικό ή νομικό κώλυμα για την άμεση μεταβίβαση ιδίων κεφαλαίων ή την εξόφληση υποχρεώσεων από τη μητρική επιχείρηση στη θυγατρική για την οποία έχει γίνει διαπίστωση σύμφωνα με το άρθρο 59 παράγραφος 3, ιδίως όταν οι δράσεις εξυγίανσης αναλαμβάνονται ή οι εξουσίες που αναφέρονται στο άρθρο 59 παράγραφος 1 ασκούνται σε σχέση με τη μητρική επιχείρηση·
                                       
                                    
                                          δ)
                                       
                                       
                                          είτε η μητρική επιχείρηση παρέχει ικανοποιητικές αποδείξεις στην αρμόδια αρχή όσον αφορά τη συνετή διαχείριση της θυγατρικής και έχει δηλώσει, με τη συγκατάθεση της αρμόδιας αρχής, ότι εγγυάται τις υποχρεώσεις τις οποίες έχει αναλάβει η θυγατρική, είτε οι κίνδυνοι της θυγατρικής είναι αμελητέοι·
                                       
                                    
                                          ε)
                                       
                                       
                                          οι διαδικασίες της μητρικής επιχείρησης όσον αφορά την αξιολόγηση, τη μέτρηση και τον έλεγχο των κινδύνων καλύπτουν τη θυγατρική·
                                       
                                    
                                          στ)
                                       
                                       
                                          η μητρική επιχείρηση κατέχει περισσότερο από το 50 % των δικαιωμάτων ψήφου που συνδέονται με μετοχές στο κεφάλαιο της θυγατρικής ή έχει δικαίωμα να διορίζει ή να απολύει την πλειονότητα των μελών του διοικητικού οργάνου της θυγατρικής.
                                       
                                    
                           
                              5.   Εφόσον πληρούνται οι προϋποθέσεις που ορίζονται στα στοιχεία α) και β) της παραγράφου 3, η αρχή εξυγίανσης μιας θυγατρικής μπορεί να επιτρέψει την πλήρη ή μερική εκπλήρωση της απαίτησης που αναφέρεται στο άρθρο 45 παράγραφος 1 με εγγύηση που παρέχεται από την οντότητα εξυγίανσης και πληροί τις εξής προϋποθέσεις:
                              
                                          α)
                                       
                                       
                                          η εγγύηση χορηγείται για ποσό τουλάχιστον ισοδύναμο προς το ποσό της απαίτησης την οποία υποκαθιστά·
                                       
                                    
                                          β)
                                       
                                       
                                          η εγγύηση ενεργοποιείται όταν η θυγατρική δεν είναι σε θέση να εξοφλήσει τις οφειλές της ή άλλες υποχρεώσεις όταν καθίστανται απαιτητές ή όταν έχει γίνει διαπίστωση σύμφωνα με το άρθρο 59 παράγραφος 3, όσον αφορά τη θυγατρική, ανάλογα με το ποιο είναι προγενέστερο·
                                       
                                    
                                          γ)
                                       
                                       
                                          η εγγύηση είναι εξασφαλισμένη μέσω συμφωνίας παροχής χρηματοοικονομικής ασφάλειας, όπως ορίζεται στο άρθρο 2 παράγραφος 1 στοιχείο α) της οδηγίας 2002/47/ΕΚ, για τουλάχιστον 50 % του ποσού της·
                                       
                                    
                                          δ)
                                       
                                       
                                          οι εξασφαλίσεις που καλύπτουν την εγγύηση πληρούν τις απαιτήσεις του άρθρου 197 του κανονισμού (ΕΕ) αριθ. 575/2013, οι οποίες, ύστερα από επαρκώς συντηρητικές απομειώσεις, αρκούν για να καλύψουν το ποσό που εξασφαλίζεται όπως αναφέρεται στο στοιχείο γ)·
                                       
                                    
                                          ε)
                                       
                                       
                                          οι εξασφαλίσεις που καλύπτουν την εγγύηση είναι μη βεβαρημένες, και ιδίως δεν χρησιμοποιούνται ως εξασφάλιση για οποιαδήποτε άλλη εγγύηση·
                                       
                                    
                                          στ)
                                       
                                       
                                          η εξασφάλιση έχει πραγματική ληκτότητα που πληροί τις ίδιες προϋποθέσεις με εκείνη που αναφέρεται στο άρθρο 72γ παράγραφος 1 του κανονισμού (ΕΕ) αριθ. 575/2013· και
                                       
                                    
                                          ζ)
                                       
                                       
                                          δεν υπάρχουν νομικά, κανονιστικά ή λειτουργικά εμπόδια για τη μεταβίβαση της εξασφάλισης από την οντότητα εξυγίανσης στην οικεία θυγατρική, ακόμη και όταν αναλαμβάνεται δράση εξυγίανσης όσον αφορά την οντότητα εξυγίανσης.
                                       
                                    Για τους σκοπούς του πρώτου εδαφίου στοιχείο ζ), κατ' αίτηση της αρχής εξυγίανσης, η οντότητα εξυγίανσης παρέχει ανεξάρτητη έγγραφη και τεκμηριωμένη νομική γνωμοδότηση ή αποδεικνύει ικανοποιητικά ότι δεν υπάρχουν νομικά, κανονιστικά ή λειτουργικά εμπόδια για τη μεταβίβαση της εξασφάλισης από την οντότητα εξυγίανσης στην οικεία θυγατρική.
                           
                           
                              6.   Η ΕΑΤ καταρτίζει σχέδια ρυθμιστικών τεχνικών προτύπων προκειμένου να αποσαφηνίσει περαιτέρω τις μεθόδους με τις οποίες αποφεύγεται μέσα αναγνωρισμένα για τους σκοπούς του παρόντος άρθρου, τα οποία έχουν αναληφθεί εμμέσως, εν μέρει ή πλήρως, από την οντότητα εξυγίανσης, να εμποδίζουν την ομαλή εφαρμογή της στρατηγικής εξυγίανσης. Οι εν λόγω μέθοδοι θα πρέπει ιδίως να εξασφαλίζουν ιδίως την κατάλληλη μεταφορά των ζημιών στην οντότητα εξυγίανσης και την κατάλληλη μεταφορά κεφαλαίου από την οντότητα εξυγίανσης στις οντότητες που συμμετέχουν στον όμιλο εξυγίανσης, αλλά δεν είναι οι ίδιες οντότητες εξυγίανσης και να παρέχουν μηχανισμό για την αποφυγή του διπλού υπολογισμού των επιλέξιμων μέσων που αναγνωρίζονται για τον σκοπό του παρόντος άρθρου. Συνίστανται σε καθεστώς αφαιρέσεων ή άλλη εξίσου ισχυρή προσέγγιση και εξασφαλίζουν στις οντότητες που δεν είναι οι ίδιες οντότητες εξυγίανσης αποτέλεσμα ισοδύναμο με εκείνο της πλήρους απευθείας ανάληψης από την οντότητα εξυγίανσης επιλέξιμων μέσων που αναγνωρίζονται για τον σκοπό του παρόντος άρθρου.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 28 Δεκεμβρίου 2019.
                              Ανατίθεται στην Επιτροπή η εξουσία να εγκρίνει τα ρυθμιστικά τεχνικά πρότυπα που προβλέπονται στο πρώτο εδάφιο σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.
                           
                        
                        
                           Άρθρο 45ζ
                           Απαλλαγή για κεντρικό οργανισμό και πιστωτικά ιδρύματα μόνιμα συνδεδεμένα με κεντρικό οργανισμό
                           Η αρχή εξυγίανσης δύναται εν μέρει ή πλήρως να παραιτηθεί από την εφαρμογή του άρθρου 45στ ως προς κεντρικό οργανισμό ή πιστωτικό ίδρυμα που συνδέεται μόνιμα με κεντρικό οργανισμό, εφόσον πληρούνται όλες οι ακόλουθες προϋποθέσεις:
                           
                                       α)
                                    
                                    
                                       τα πιστωτικά ιδρύματα και ο κεντρικός οργανισμός υπόκεινται στην εποπτεία της ίδιας αρμόδιας αρχής, είναι εγκατεστημένα στο ίδιο κράτος μέλος και ανήκουν στον ίδιο όμιλο εξυγίανσης·
                                    
                                 
                                       β)
                                    
                                    
                                       οι υποχρεώσεις του κεντρικού οργανισμού και των πιστωτικών ιδρυμάτων που συνδέονται μόνιμα με αυτόν αποτελούν αλληλέγγυες και εις ολόκληρον υποχρεώσεις ή οι υποχρεώσεις των πιστωτικών ιδρυμάτων που συνδέονται μόνιμα με αυτόν τον κεντρικό οργανισμό καλύπτονται πλήρως από εγγυήσεις του κεντρικού οργανισμού·
                                    
                                 
                                       γ)
                                    
                                    
                                       η ελάχιστη απαίτηση για ίδια κεφάλαια και επιλέξιμες υποχρεώσεις, και τη φερεγγυότητα και ρευστότητα του κεντρικού οργανισμού και όλων των πιστωτικών ιδρυμάτων που συνδέονται μόνιμα με αυτόν παρακολουθούνται στο σύνολό τους βάσει ενοποιημένων λογαριασμών των εν λόγω ιδρυμάτων·
                                    
                                 
                                       δ)
                                    
                                    
                                       σε περίπτωση απαλλαγής για πιστωτικό ίδρυμα μόνιμα συνδεδεμένο με κεντρικό οργανισμό, η διοίκηση του κεντρικού οργανισμού εξουσιοδοτείται να εκδώσει οδηγίες προς τη διοίκηση των μόνιμα συνδεδεμένων ιδρυμάτων·
                                    
                                 
                                       ε)
                                    
                                    
                                       ο σχετικός όμιλος εξυγίανσης συμμορφώνεται με την απαίτηση που αναφέρεται στο άρθρο 45ε παράγραφος 3· και
                                    
                                 
                                       στ)
                                    
                                    
                                       δεν υπάρχει κανένα τρέχον ή προβλεπόμενο ουσιώδες πρακτικό ή νομικό κώλυμα για την άμεση μεταβίβαση ιδίων κεφαλαίων ή την εξόφληση υποχρεώσεων μεταξύ του κεντρικού οργανισμού και των πιστωτικών ιδρυμάτων που συνδέονται μόνιμα με αυτόν σε περίπτωση εξυγίανσης.
                                    
                                 
                        
                           Άρθρο 45η
                           Διαδικασία για τον καθορισμό της ελάχιστης απαίτησης ιδίων κεφαλαίων και επιλέξιμων υποχρεώσεων
                           
                              1.   Η αρχή εξυγίανσης της οντότητας εξυγίανσης, η αρχή εξυγίανσης σε επίπεδο ομίλου, εάν πρόκειται για αρχή διαφορετική από την πρώτη, και οι αρχές εξυγίανσης που είναι αρμόδιες για τις θυγατρικές ομίλου εξυγίανσης που υπόκεινται στην αναφερόμενη στο άρθρο 45στ απαίτηση σε μεμονωμένη βάση καταβάλλουν κάθε δυνατή προσπάθεια ώστε να καταλήξουν σε κοινή απόφαση σχετικά με τα εξής:
                              
                                          α)
                                       
                                       
                                          το ποσό της απαίτησης που εφαρμόζεται σε ενοποιημένο επίπεδο ομίλου εξυγίανσης για κάθε οντότητα εξυγίανσης· και
                                       
                                    
                                          β)
                                       
                                       
                                          το ποσό της απαίτησης που εφαρμόζεται σε μεμονωμένη βάση σε κάθε οντότητα ομίλου εξυγίανσης που δεν είναι οντότητα εξυγίανσης.
                                       
                                    Η κοινή απόφαση διασφαλίζει τη συμμόρφωση προς το άρθρο 45ε και το άρθρο 45στ, είναι πλήρως αιτιολογημένη και παρέχεται:
                              
                                          α)
                                       
                                       
                                          στην οντότητα εξυγίανσης από την αρχή εξυγίανσής της·
                                       
                                    
                                          β)
                                       
                                       
                                          στις οντότητες ομίλου εξυγίανσης οι οποίες δεν είναι οντότητες εξυγίανσης από τις αρχές εξυγίανσης των οντοτήτων αυτών·
                                       
                                    
                                          γ)
                                       
                                       
                                          στην ενωσιακή μητρική επιχείρηση του ομίλου από την αρχή εξυγίανσης της οντότητας εξυγίανσης, όταν η εν λόγω ενωσιακή μητρική επιχείρηση δεν αποτελεί η ίδια οντότητα εξυγίανσης από τον ίδιο όμιλο εξυγίανσης.
                                       
                                    Η κοινή απόφαση που λαμβάνεται σύμφωνα με το παρόν άρθρο μπορεί να προβλέπει ότι, σε συνοχή με τη στρατηγική εξυγίανσης και εφόσον δεν έχουν αγοραστεί από την οντότητα εξυγίανσης, άμεσα ή έμμεσα, επαρκή μέσα που πληρούν το άρθρο 45στ παράγραφος 2, οι απαιτήσεις που αναφέρονται στο άρθρο 45γ παράγραφος 7 πληρούνται εν μέρει από τη θυγατρική σύμφωνα με το άρθρο 45στ παράγραφος 2 με μέσα που εκδίδονται σε οντότητες που δεν περιλαμβάνονται στον όμιλο εξυγίανσης και αγοράζονται από αυτές.
                           
                           
                              2.   Σε περίπτωση που περισσότερες από μία οντότητες G-SII που ανήκουν στην ίδια G-SII είναι οντότητες εξυγίανσης, οι αρχές εξυγίανσης που αναφέρονται στην παράγραφο 1 συζητούν και, κατά περίπτωση και σύμφωνα με τη στρατηγική εξυγίανσης της G-II, συμφωνούν όσον αφορά την εφαρμογή του άρθρου 72ε του κανονισμού (ΕΕ) αριθ. 575/2013 και τυχόν αναπροσαρμογή ώστε να ελαχιστοποιείται ή να εξαλείφεται η διαφορά μεταξύ του αθροίσματος των ποσών που αναφέρονται στο άρθρο 45δ παράγραφος 4 στοιχείο α) και στο άρθρο 12 του κανονισμού (ΕΕ) αριθ. 575/2013, όσον αφορά τις επιμέρους οντότητες εξυγίανσης, και του αθροίσματος των ποσών που αναφέρονται στο άρθρο 45δ παράγραφος 4 στοιχείο β) και στο άρθρο 12 του κανονισμού (ΕΕ) αριθ. 575/2013.
                              Η εν λόγω προσαρμογή μπορεί να εφαρμοστεί υπό τους ακόλουθους όρους:
                              
                                          α)
                                       
                                       
                                          η προσαρμογή μπορεί να εφαρμοστεί για διαφορές στον υπολογισμό των συνολικών ποσών έκθεσης σε κίνδυνο, μεταξύ των οικείων κρατών μελών, προσαρμόζοντας το επίπεδο της απαίτησης·
                                       
                                    
                                          β)
                                       
                                       
                                          η προσαρμογή δεν εφαρμόζεται για την εξάλειψη των διαφορών που προκύπτουν από ανοίγματα μεταξύ ομίλων εξυγίανσης.
                                       
                                    Το άθροισμα των ποσών που αναφέρονται στο άρθρο 45δ παράγραφος 4 στοιχείο α) της παρούσας οδηγίας και στο άρθρο 12 του κανονισμού (ΕΕ) αριθ. 575/2013, όσον αφορά τις επιμέρους οντότητες εξυγίανσης, δεν πρέπει να είναι χαμηλότερο από το άθροισμα των ποσών που αναφέρονται στο άρθρο 45δ παράγραφος 4 στοιχείο β) της παρούσας οδηγίας και στο άρθρο 12 του κανονισμού (ΕΕ) αριθ. 575/2013.
                           
                           
                              3.   Ελλείψει τέτοιου είδους κοινής απόφασης εντός τεσσάρων μηνών, λαμβάνεται απόφαση σύμφωνα με τις παραγράφους 4 έως 6.
                           
                           
                              4.   Σε περίπτωση που δεν ληφθεί κοινή απόφαση εντός τεσσάρων μηνών λόγω διαφωνίας σχετικά με ενοποιημένη απαίτηση ομίλου εξυγίανσης που αναφέρεται στο άρθρο 45ε, λαμβάνεται απόφαση για την απαίτηση αυτή από την αρχή εξυγίανσης της οντότητας εξυγίανσης αφού ληφθούν δεόντως υπόψη:
                              
                                          α)
                                       
                                       
                                          η αξιολόγηση οντοτήτων του ομίλου εξυγίανσης που δεν είναι οντότητες εξυγίανσης, η οποία διενεργείται από τις οικείες αρχές εξυγίανσης ·
                                       
                                    
                                          β)
                                       
                                       
                                          η γνώμη της αρχής εξυγίανσης σε επίπεδο ομίλου, εάν πρόκειται για αρχή διαφορετική από την αρχή εξυγίανσης της οντότητας εξυγίανσης.
                                       
                                    Εάν, κατά το τέλος της τετράμηνης περιόδου, οποιαδήποτε από τις σχετικές αρχές εξυγίανσης έχει παραπέμψει το ζήτημα στην ΕΑΤ σύμφωνα με το άρθρο 19 του κανονισμού (ΕΕ) αριθ. 1093/2010, η αρχή εξυγίανσης της οντότητας εξυγίανσης αναβάλλει την απόφασή της και αναμένει την όποια απόφαση μπορεί να λάβει η ΕΑΤ σύμφωνα με το άρθρο 19 παράγραφος 3 του εν λόγω κανονισμού, λαμβάνει δε την απόφασή της σύμφωνα με την απόφαση της ΕΑΤ.
                              Η απόφαση της ΕΑΤ λαμβάνει υπόψη τα στοιχεία α) και β) του πρώτου εδαφίου.
                              Η τετράμηνη περίοδος θεωρείται ως η περίοδος συμβιβασμού κατά την έννοια του κανονισμού (ΕΕ) αριθ. 1093/2010. Η ΕΑΤ λαμβάνει την απόφασή της εντός ενός μηνός.
                              Το ζήτημα δεν παραπέμπεται στην ΕΑΤ μετά τη λήξη της τετράμηνης περιόδου ή έπειτα από τη λήψη κοινής απόφασης.
                              Ελλείψει απόφασης της ΕΑΤ εντός ενός μηνός από την παραπομπή του ζητήματος, εφαρμόζεται η απόφαση της αρχής εξυγίανσης της οντότητας εξυγίανσης.
                           
                           
                              5.   Σε περίπτωση που δεν ληφθεί κοινή απόφαση εντός τεσσάρων μηνών λόγω διαφωνίας σχετικά με το επίπεδο της απαίτησης που αναφέρεται στο άρθρο 45στ και εφαρμόζεται σε οιαδήποτε οντότητα ομίλου εξυγίανσης σε μεμονωμένη βάση, η απόφαση λαμβάνεται από τις αρχές εξυγίανσης της εν λόγω οντότητας εφόσον πληρούνται όλες οι ακόλουθες προϋποθέσεις:
                              
                                          α)
                                       
                                       
                                          οι απόψεις και οι επιφυλάξεις που διατυπώθηκαν γραπτώς από την αρχή εξυγίανσης της οντότητας εξυγίανσης έχουν ληφθεί δεόντως υπόψη, και
                                       
                                    
                                          β)
                                       
                                       
                                          εάν η αρχή εξυγίανσης σε επίπεδο ομίλου είναι διαφορετική από την αρχή εξυγίανσης της οντότητας εξυγίανσης οι απόψεις και οι επιφυλάξεις που διατυπώθηκαν γραπτώς από την αρχή εξυγίανσης σε επίπεδο ομίλου έχουν ληφθεί δεόντως υπόψη·
                                       
                                    Εάν, κατά το τέλος της τετράμηνης περιόδου, η αρχή εξυγίανσης της οντότητας εξυγίανσης ή η αρχή εξυγίανσης σε επίπεδο ομίλου έχει παραπέμψει το ζήτημα στην ΕΑΤ σύμφωνα με το άρθρο 19 του κανονισμού (ΕΕ) αριθ. 1093/2010, οι αρχές εξυγίανσης που είναι αρμόδιες για τις θυγατρικές σε μεμονωμένη βάση αναβάλλουν τις αποφάσεις τους και αναμένουν την όποια απόφαση μπορεί να λάβει η ΕΑΤ σύμφωνα με το άρθρο 19 παράγραφος 3 του εν λόγω κανονισμού, λαμβάνουν δε την απόφασή τους σύμφωνα με την απόφαση της ΕΑΤ. Η απόφαση της ΕΑΤ λαμβάνει υπόψη τα στοιχεία α) και β) του πρώτου εδαφίου.
                              Η τετράμηνη περίοδος θεωρείται ως η περίοδος συμβιβασμού κατά την έννοια του κανονισμού (ΕΕ) αριθ. 1093/2010. Η ΕΑΤ λαμβάνει την απόφασή της εντός ενός μηνός.
                              Το ζήτημα δεν παραπέμπεται στην ΕΑΤ μετά τη λήξη της τετράμηνης περιόδου ή έπειτα από τη λήψη κοινής απόφασης.
                              Η αρχή εξυγίανσης της οντότητας εξυγίανσης ή η αρχή εξυγίανσης σε επίπεδο ομίλου δεν παραπέμπει το θέμα στην ΕΑΤ για δεσμευτική διαμεσολάβηση, εφόσον το επίπεδο που έχει καθορίσει η αρχή εξυγίανσης της θυγατρικής:
                              
                                          α)
                                       
                                       
                                          είναι εντός του 2 % του υπολογιζόμενου σύμφωνα με το άρθρο 92 παράγραφος 3 του κανονισμού (ΕΕ) αριθ. 575/2013 ποσού συνολικής έκθεσης σε κίνδυνο της απαίτησης που αναφέρεται στο άρθρο 45ε· και
                                       
                                    
                                          β)
                                       
                                       
                                          είναι σύμφωνο με το άρθρο 45γ παράγραφος 7.
                                       
                                    Ελλείψει απόφασης της ΕΑΤ εντός ενός μηνός από την παραπομπή του ζητήματος, εφαρμόζονται οι αποφάσεις των αρχών εξυγίανσης των θυγατρικών.
                              Η κοινή απόφαση και κάθε απόφαση που λαμβάνεται ελλείψει κοινής απόφασης επανεξετάζεται και, όπου απαιτείται, επικαιροποιείται σε τακτική βάση.
                           
                           
                              6.   Σε περίπτωση που δεν ληφθεί κοινή απόφαση εντός τεσσάρων μηνών λόγω διαφωνίας σχετικά με το επίπεδο της ενοποιημένης απαίτησης του ομίλου εξυγίανσης και το επίπεδο της απαίτησης που πρέπει να εφαρμόζεται στις οντότητες του ομίλου εξυγίανσης σε μεμονωμένη βάση, ισχύουν τα ακόλουθα:
                              
                                          α)
                                       
                                       
                                          λαμβάνεται απόφαση σχετικά με το επίπεδο της απαίτησης που πρέπει να εφαρμόζεται στις θυγατρικές του ομίλου εξυγίανσης σε μεμονωμένη βάση σύμφωνα με την παράγραφο 5·
                                       
                                    
                                          β)
                                       
                                       
                                          λαμβάνεται απόφαση για το επίπεδο της ενοποιημένης απαίτησης του ομίλου εξυγίανσης σύμφωνα με την παράγραφο 4.
                                       
                                    
                           
                              7.   Η κοινή απόφαση που αναφέρεται στην παράγραφο 1 και οι όποιες αποφάσεις λαμβάνονται από τις αρχές εξυγίανσης, που αναφέρονται στις παραγράφους 4, 5 και 6 ελλείψει κοινής απόφασης είναι δεσμευτικές για τις οικείες αρχές εξυγίανσης.
                              Η κοινή απόφαση και κάθε απόφαση που λαμβάνεται ελλείψει κοινής απόφασης επανεξετάζεται και, όπου απαιτείται, επικαιροποιείται σε τακτική βάση.
                           
                           
                              8.   Οι αρχές εξυγίανσης, κατόπιν συντονισμού με τις αρμόδιες αρχές, απαιτούν από τις οντότητες να πληρούν την απαίτηση που αναφέρεται στο άρθρο 45 παράγραφος 1 και προβαίνουν σε σχετική εξακρίβωση, λαμβάνουν δε οποιαδήποτε απόφαση σύμφωνα με το παρόν άρθρο εκ παραλλήλου με την κατάρτιση και τη διατήρηση σχεδίων εξυγίανσης.
                           
                        
                        
                           Άρθρο 45θ
                           Εποπτική αναφορά και δημοσιοποίηση της απαίτησης
                           
                              1.   Οι οντότητες που αναφέρονται στο άρθρο 1 παράγραφος 1 και υπόκεινται στην απαίτηση που αναφέρεται στο άρθρο 45 παράγραφος 1 υποβάλλουν έκθεση στις αρμόδιες αρχές και αρχές εξυγίανσης σχετικά με τα ακόλουθα:
                              
                                          α)
                                       
                                       
                                          τα ποσά των ιδίων κεφαλαίων που, κατά περίπτωση, πληρούν τις προϋποθέσεις του άρθρου 45στ παράγραφος 2 στοιχείο β) της παρούσας οδηγίας, καθώς και των ποσών των επιλέξιμων υποχρεώσεων και την έκφραση των ποσών αυτών σύμφωνα με το άρθρο 45 παράγραφος 2 της παρούσας οδηγίας, μετά από οποιεσδήποτε εφαρμοστέες αφαιρέσεις σύμφωνα με τα άρθρα 72ε έως 72ι του κανονισμού (ΕΕ) αριθ. 575/2013·
                                       
                                    
                                          β)
                                       
                                       
                                          τα ποσά άλλων υποκείμενων σε αναδιάρθρωση παθητικού υποχρεώσεων·
                                       
                                    
                                          γ)
                                       
                                       
                                          για τα στοιχεία που αναφέρονται στα σημεία α) και β):
                                          
                                                      i)
                                                   
                                                   
                                                      τη σύνθεσή τους, συμπεριλαμβανομένου του προφίλ ληκτότητας,
                                                   
                                                
                                                      ii)
                                                   
                                                   
                                                      την κατάταξή τους σε κανονικές διαδικασίες αφερεγγυότητας, και
                                                   
                                                
                                                      iii)
                                                   
                                                   
                                                      το εάν διέπονται από το δίκαιο τρίτης χώρας και, στην περίπτωση αυτή, ποιας τρίτης χώρας και το εάν περιέχουν τους συμβατικούς όρους που αναφέρονται στο άρθρο 55 παράγραφος 1 της παρούσας οδηγίας, στο άρθρο 52 παράγραφος 1 στοιχεία ιστ) και ιζ) και στο άρθρο 63 στοιχεία ιδ) και ιε) του κανονισμού (ΕΕ) αριθ. 575/2013.
                                                   
                                                
                                    Η υποχρέωση αναφοράς για τα ποσά άλλων υποχρεώσεων υποκείμενων σε αναδιάρθρωση παθητικού που αναφέρονται στο στοιχείο β) του πρώτου εδαφίου της παρούσας παραγράφου δεν εφαρμόζονται σε οντότητες που, κατά την ημερομηνία αυτή της αναφοράς αυτής, κατέχουν ποσά ιδίων κεφαλαίων και επιλέξιμων υποχρεώσεων, που ανέρχονται σε τουλάχιστον 150 % της απαίτησης που αναφέρεται στο άρθρο 45 παράγραφος 1 όπως υπολογίζεται σύμφωνα με το στοιχείο α) του πρώτου εδαφίου της παρούσας παραγράφου.
                           
                           
                              2.   Οι αναφερόμενες στην παράγραφο 1 οντότητες υποβάλλουν:
                              
                                          α)
                                       
                                       
                                          τουλάχιστον σε εξαμηνιαία βάση, τις πληροφορίες που αναφέρονται στο στοιχείο α) της παραγράφου 1, και
                                       
                                    
                                          β)
                                       
                                       
                                          τουλάχιστον σε ετήσια βάση, τις πληροφορίες που αναφέρονται στα στοιχεία β) και γ) της παραγράφου 1.
                                       
                                    Ωστόσο, εφόσον το ζητήσει η αρμόδια αρχή ή η αρχή εξυγίανσης, οι αναφερόμενες στην παράγραφο 1 οντότητες υποβάλλουν τις πληροφορίες που αναφέρονται στην παράγραφο 1 συχνότερα.
                           
                           
                              3.   Οι οντότητες που αναφέρονται στην παράγραφο 1διαθέτουν δημοσίως τις ακόλουθες πληροφορίες τουλάχιστον σε ετήσια βάση:
                              
                                          α)
                                       
                                       
                                          τα ποσά των ιδίων κεφαλαίων που, κατά περίπτωση, πληρούν τις προϋποθέσεις του άρθρου 45στ παράγραφος 2 στοιχείο β) και των επιλέξιμων υποχρεώσεων·
                                       
                                    
                                          β)
                                       
                                       
                                          τη σύνθεση των στοιχείων που αναφέρονται στο στοιχείο α), συμπεριλαμβανομένου του προφίλ ληκτότητας και κατάταξης σε κανονικές διαδικασίες αφερεγγυότητας·
                                       
                                    
                                          γ)
                                       
                                       
                                          την εφαρμοστέα απαίτηση που αναφέρεται στο άρθρο 45ε ή 45στ όπως εκφράζεται σύμφωνα με το άρθρο 45 παράγραφος 2.
                                       
                                    
                           
                              4.   Οι παράγραφοι 1 και 3 του παρόντος άρθρου δεν εφαρμόζονται στις οντότητες των οποίων το σχέδιο εξυγίανσης προβλέπει ότι η οντότητα πρόκειται να εκκαθαριστεί σύμφωνα με κανονικές διαδικασίες αφερεγγυότητας.
                           
                           
                              5.   Η ΕΑΤ καταρτίζει σχέδια εκτελεστικών τεχνικών προτύπων στα οποία προσδιορίζονται τα ενιαία υποδείγματα για την υποβολή των εκθέσεων, οι οδηγίες και η μεθοδολογία για τον τρόπο χρήσης των εν λόγω υποδειγμάτων, η συχνότητα και οι ημερομηνίες υποβολής εκθέσεων, οι ορισμοί και οι λύσεις ΤΠ για την υποβολή εποπτικών εκθέσεων που αναφέρονται στις παραγράφους 1 και 2.
                              Τα εν λόγω σχέδια εκτελεστικών τεχνικών προτύπων προσδιορίζουν έναν τυποποιημένο τρόπο παροχής πληροφοριών για την κατάταξη των στοιχείων που αναφέρονται στο στοιχείο γ) της παραγράφου 1 προς εφαρμογή σε εθνικές διαδικασίες αφερεγγυότητας σε κάθε κράτος μέλος.
                              Για τα ιδρύματα ή τις οντότητες που αναφέρονται στο άρθρο 1 παράγραφος 1 στοιχεία β), γ) και δ) της παρούσας οδηγίας που υπόκεινται στο άρθρο 92α και το άρθρο 92β του κανονισμού (ΕΕ) αριθ. 575/2013, αυτά τα σχέδια εκτελεστικών τεχνικών προτύπων ευθυγραμμίζονται, όπου αρμόζει, με τα εκτελεστικά τεχνικά πρότυπα που εγκρίνονται σύμφωνα με το άρθρο 99 του εν λόγω κανονισμού.
                              Η ΕΑΤ υποβάλλει τα εν λόγω εκτελεστικά τεχνικά πρότυπα στην Επιτροπή έως τις 28 Ιουνίου 2020.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο σύμφωνα με το άρθρο 15 του κανονισμού (ΕΕ) αριθ. 1093/2010.
                           
                           
                              6.   Η ΕΑΤ καταρτίζει σχέδια εκτελεστικών τεχνικών προτύπων για τον καθορισμό των ενιαίων μορφότυπων δημοσιοποίησης, της συχνότητας και των συναφών οδηγιών σύμφωνα με τις οποίες γίνονται οι δημοσιοποιήσεις που απαιτούνται βάσει της παραγράφου 3.
                              Οι εν λόγω ενιαίοι μορφότυποι δημοσιοποίησης μεταφέρουν επαρκώς αναλυτικές και συγκρίσιμες πληροφορίες προκειμένου να αξιολογείται το προφίλ κινδύνου των οντοτήτων που αναφέρονται στο άρθρο 1 παράγραφος 1, καθώς και τον βαθμό συμμόρφωσής τους με την εφαρμοστέα απαίτηση που αναφέρεται στο άρθρο 45ε ή στο άρθρο 45στ. Οι μορφότυποι δημοσιοποίησης είναι σε μορφή πίνακα, όπου αρμόζει.
                              Για τα ιδρύματα ή τις οντότητες που αναφέρονται στο άρθρο 1 παράγραφος 1 στοιχεία β), γ) και δ) της παρούσας οδηγίας που υπόκεινται στο άρθρο 92α και το άρθρο 92β του κανονισμού (ΕΕ) αριθ. 575/2013, αυτά τα σχέδια εκτελεστικών τεχνικών προτύπων ευθυγραμμίζονται, όπου αρμόζει, με τα εκτελεστικά τεχνικά πρότυπα που εγκρίνονται σύμφωνα με το άρθρο 434α του εν λόγω κανονισμού.
                              Η ΕΑΤ υποβάλλει τα εν λόγω σχέδια εκτελεστικών τεχνικών προτύπων στην Επιτροπή έως τις 28 Ιουνίου 2020.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο σύμφωνα με το άρθρο 15 του κανονισμού (ΕΕ) αριθ. 1093/2010.
                           
                           
                              7.   Όταν έχουν εφαρμοστεί δράσεις εξυγίανσης ή έχει ασκηθεί η εξουσία απομείωσης ή μετατροπής που αναφέρεται στο άρθρο 59, οι απαιτήσεις δημοσιοποίησης που αναφέρονται στην παράγραφο 3 εφαρμόζονται από τη λήξη της προθεσμίας συμμόρφωσης με τις απαιτήσεις του άρθρου 45ε ή του άρθρου 45στ κατά τα αναφερόμενα στο άρθρο 45ιγ.
                           
                        
                        
                           Άρθρο 45ι
                           Υποβολή εκθέσεων στην ΕΑΤ
                           
                              1.   Οι αρχές εξυγίανσης ενημερώνουν την ΕΑΤ σχετικά με την ελάχιστη απαίτηση ιδίων κεφαλαίων και επιλέξιμων υποχρεώσεων που έχουν οριστεί για κάθε οντότητα σύμφωνα με το άρθρο 45ε ή το άρθρο 45στ η οποία υπάγεται στη δικαιοδοσία τους.
                           
                           
                              2.   Η ΕΑΤ καταρτίζει σχέδια εκτελεστικών τεχνικών προτύπων στα οποία προσδιορίζονται τα ενιαία υποδείγματα για την υποβολή των εκθέσεων, οι οδηγίες και η μεθοδολογία για τον τρόπο χρήσης των εν λόγω υποδειγμάτων, η συχνότητα και οι ημερομηνίες υποβολής εκθέσεων, οι ορισμοί και οι λύσεις ΤΠ σχετικά με τον εντοπισμό και τη μετάδοση στην ΕΑΤ πληροφοριών από τις αρχές εξυγίανσης, κατόπιν συντονισμού με τις αρμόδιες αρχές, για τους σκοπούς της παραγράφου 1.
                              Η ΕΑΤ υποβάλλει τα εν λόγω σχέδια εκτελεστικών τεχνικών προτύπων στην Επιτροπή έως τις 28 Ιουνίου 2020.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο σύμφωνα με το άρθρο 15 του κανονισμού (ΕΕ) αριθ. 1093/2010.
                           
                        
                        
                           Άρθρο 45ια
                           Παραβιάσεις της ελάχιστης απαίτησης ιδίων κεφαλαίων και επιλέξιμων υποχρεώσεων
                           
                              1.   Οποιαδήποτε παραβίαση της ελάχιστης απαίτησης ιδίων κεφαλαίων και επιλέξιμων υποχρεώσεων που αναφέρεται στο άρθρο 45ε ή το άρθρο 45στ αντιμετωπίζεται από τις αρμόδιες αρχές με βάση τουλάχιστον ένα από τα ακόλουθα:
                              
                                          α)
                                       
                                       
                                          εξουσίες για την αντιμετώπιση ή την εξάλειψη των εμποδίων στη δυνατότητα εξυγίανσης σύμφωνα με τα άρθρα 17 και 18·
                                       
                                    
                                          β)
                                       
                                       
                                          εξουσίες που αναφέρονται στο άρθρο 16α·
                                       
                                    
                                          γ)
                                       
                                       
                                          μέτρα που αναφέρονται στο άρθρο 104 της οδηγίας 2013/36/ΕΕ·
                                       
                                    
                                          δ)
                                       
                                       
                                          μέτρα έγκαιρης παρέμβασης σύμφωνα με το άρθρο 27·
                                       
                                    
                                          ε)
                                       
                                       
                                          διοικητικές κυρώσεις και άλλα διοικητικά μέτρα σύμφωνα με τα άρθρα 110 και 111.
                                       
                                    Οι σχετικές αρχές δύνανται επίσης να διενεργούν αξιολόγηση του κατά πόσον το ίδρυμα ή η οντότητα που αναφέρεται στο άρθρο 1 παράγραφος 1 στοιχεία β), γ) και δ) βρίσκεται σε σημείο πτώχευσης ή πιθανής πτώχευσης, σύμφωνα με το άρθρο 32, 32α ή το άρθρο 33 κατά περίπτωση.
                           
                           
                              2.   Οι αρμόδιες αρχές και οι αρχές εξυγίανσης διαβουλεύονται μεταξύ τους, κατά την άσκηση των αντίστοιχων αρμοδιοτήτων τους που αναφέρονται στην παράγραφο 1.
                           
                        
                        
                           Άρθρο 45ιβ
                           Υποβολή εκθέσεων
                           
                              1.   Η ΕΑΤ, σε συνεργασία με τις αρμόδιες αρχές και τις αρχές εξυγίανσης, υποβάλλει ετησίως έκθεση στην Επιτροπή, παρέχοντας εκτιμήσεις για τουλάχιστον τα ακόλουθα:
                              
                                          α)
                                       
                                       
                                          πώς έχει εφαρμοστεί σε εθνικό επίπεδο η απαίτηση ιδίων κεφαλαίων και επιλέξιμων υποχρεώσεων που έχει οριστεί σύμφωνα με το άρθρο 45ε ή το άρθρο 45στ και ειδικότερα κατά πόσον υπήρξαν αποκλίσεις στα επίπεδα που ορίστηκαν για συγκρίσιμες οντότητες σε όλα τα κράτη μέλη·
                                       
                                    
                                          β)
                                       
                                       
                                          πώς έχει ασκηθεί η εξουσία που αναφέρεται στο άρθρο 45β παράγραφοι 4, 5 και 7 από τις αρχές εξυγίανσης και κατά πόσον υπήρξαν αποκλίσεις κατά την άσκηση της εξουσίας αυτής μεταξύ των κρατών μελών·
                                       
                                    
                                          γ)
                                       
                                       
                                          το συνολικό επίπεδο και τη σύνθεση των επιλέξιμων υποχρεώσεων και ιδίων κεφαλαίων των ιδρυμάτων και οντοτήτων, τα ποσά των μέσων που εκδίδονται κατά τη σχετική περίοδο και τα συμπληρωματικά ποσά που είναι αναγκαία για τη συμμόρφωση με τις εφαρμοστέες απαιτήσεις.
                                       
                                    
                           
                              2.   Επιπλέον της ετήσιας έκθεσης που προβλέπεται στην παράγραφο 1, η ΕΑΤ υποβάλλει ανά τριετία έκθεση στην Επιτροπή με την οποία αξιολογεί τα εξής:
                              
                                          α)
                                       
                                       
                                          τον αντίκτυπο της ελάχιστης απαίτησης για ίδια κεφάλαια και επιλέξιμες υποχρεώσεις και κάθε προτεινόμενου εναρμονισμένου επιπέδου της ελάχιστης απαίτησης όσον αφορά τα ακόλουθα:
                                          
                                                      i)
                                                   
                                                   
                                                      τις χρηματοπιστωτικές αγορές γενικά και, ειδικότερα, τις αγορές μη εξασφαλισμένων χρεωστικών τίτλων και παραγώγων·
                                                   
                                                
                                                      ii)
                                                   
                                                   
                                                      τα επιχειρηματικά μοντέλα και τη διάρθρωση του ισολογισμού των ιδρυμάτων, ιδίως δε το χρηματοδοτικό προφίλ και τη χρηματοδοτική στρατηγική των ιδρυμάτων, καθώς και τη νομική και λειτουργική δομή των ομίλων·
                                                   
                                                
                                                      iii)
                                                   
                                                   
                                                      την κερδοφορία των ιδρυμάτων, και ιδίως το κόστος της χρηματοδότησης·
                                                   
                                                
                                                      iv)
                                                   
                                                   
                                                      τη μεταφορά των ανοιγμάτων σε οντότητες που δεν υπόκεινται σε προληπτική εποπτεία·
                                                   
                                                
                                                      v)
                                                   
                                                   
                                                      την οικονομική καινοτομία·
                                                   
                                                
                                                      vi)
                                                   
                                                   
                                                      την επικράτηση μέσων ίδιων κεφαλαίων και επιλέξιμων μέσων μειωμένης εξασφάλισης καθώς και τη φύση και την εμπορευσιμότητα των μέσων αυτών·
                                                   
                                                
                                                      vii)
                                                   
                                                   
                                                      τη συμπεριφορά των ιδρυμάτων ή των οντοτήτων που αναφέρονται στο άρθρο 1 παράγραφος 1, στοιχεία β), γ) και δ)·
                                                   
                                                
                                                      viii)
                                                   
                                                   
                                                      το επίπεδο επιβάρυνσης των στοιχείων ενεργητικού των ιδρυμάτων ή των οντοτήτων που αναφέρονται στο άρθρο 1 παράγραφος 1 στοιχεία β), γ) και δ)·
                                                   
                                                
                                                      ix)
                                                   
                                                   
                                                      τις ενέργειες στις οποίες προβαίνουν τα ιδρύματα ή οι οντότητες που αναφέρονται στο άρθρο 1 παράγραφος 1 στοιχεία β), γ) και δ) προκειμένου να συμμορφωθούν προς τις ελάχιστες απαιτήσεις, και ιδίως τον βαθμό συμμόρφωσης προς τις απαιτήσεις αυτές με απομόχλευση, έκδοση μακροπρόθεσμων χρεωστικών τίτλων και άντληση κεφαλαίων· και
                                                   
                                                
                                                      x)
                                                   
                                                   
                                                      το επίπεδο δανεισμού από ιδρύματα, με ιδιαίτερη έμφαση στη δανειοδότηση πολύ μικρών, μικρών και μεσαίων επιχειρήσεων, τοπικών αρχών, περιφερειακών κυβερνήσεων και φορέων του δημόσιου τομέα, καθώς και τη χρηματοδότηση του εμπορίου, συμπεριλαμβανομένης της δανειοδότησης στο πλαίσιο δημόσιων προγραμμάτων ασφάλισης εξαγωγικών πιστώσεων·
                                                   
                                                
                                    
                                          β)
                                       
                                       
                                          την αλληλεπίδραση των ελάχιστων απαιτήσεων με τις απαιτήσεις ιδίων κεφαλαίων, τον συντελεστή μόχλευσης και τις απαιτήσεις ρευστότητας που προβλέπονται στον κανονισμό (ΕΕ) αριθ. 575/2013 και στην οδηγία 2013/36/ΕΕ·
                                       
                                    
                                          γ)
                                       
                                       
                                          την ικανότητα των ιδρυμάτων ή των οντοτήτων που αναφέρονται στο άρθρο 1 παράγραφος 1 στοιχεία β), γ) και δ) να αντλούν αυτοτελώς κεφάλαια ή χρηματοδότηση από τις αγορές προκειμένου να συμμορφωθούν προς οποιεσδήποτε προτεινόμενες εναρμονισμένες ελάχιστες απαιτήσεις.
                                       
                                    
                           
                              3.   Η έκθεση που αναφέρεται στην παράγραφο 1 διαβιβάζεται στην Επιτροπή έως τις 30 Σεπτεμβρίου του ημερολογιακού έτους που έπεται του τελευταίου έτους που καλύπτεται από την έκθεση. Η πρώτη έκθεση υποβάλλεται στην Επιτροπή έως τις 30 Σεπτεμβρίου του έτους που έπεται της ημερομηνίας εφαρμογής της παρούσας οδηγίας.
                              Η έκθεση που αναφέρεται στην παράγραφο 2 καλύπτει τρία ημερολογιακά έτη και υποβάλλεται στην Επιτροπή έως τις 31 Δεκεμβρίου του ημερολογιακού έτους που έπεται του τελευταίου έτους που καλύπτεται από την έκθεση. Η πρώτη έκθεση θα υποβληθεί στην Επιτροπή έως τις 31 Δεκεμβρίου 2022.
                           
                        
                        
                           Άρθρο 45ιγ
                           Μεταβατικές ρυθμίσεις και ρυθμίσεις μετά την εξυγίανση
                           
                              1.   Κατά παρέκκλιση από τις διατάξεις του άρθρου 45 παράγραφος 1, οι αρχές εξυγίανσης προσδιορίζουν κατάλληλη μεταβατική περίοδο για τη συμμόρφωση ιδρύματος ή οντότητας που αναφέρεται στο άρθρο 1 παράγραφος 1 στοιχείο β), γ) και δ) με τις απαιτήσεις των άρθρων 45ε ή 45στ ή με απαίτηση λόγω της εφαρμογής του άρθρου 45β παράγραφος 4, 5 ή 7, κατά περίπτωση. Η προθεσμία για τη συμμόρφωση των ιδρυμάτων και των οντοτήτων με τις απαιτήσεις των άρθρων 45ε ή 45στ ή με απαιτήσεις που προκύπτουν από την εφαρμογή του άρθρου 45β παράγραφος 4, 5 ή 7 είναι η 1η Ιανουαρίου 2024.
                              Η αρχή εξυγίανσης καθορίζει ενδιάμεσα επίπεδα στόχων για τις απαιτήσεις των άρθρων 45ε ή 45στ ή για απαιτήσεις που προκύπτουν από την εφαρμογή του άρθρου 45β παράγραφος 4, 5 ή 7, κατά περίπτωση, τα οποία πρέπει να έχουν επιτύχει έως την 1η Ιανουαρίου 2022 τα ιδρύματα ή οντότητες που αναφέρονται στο άρθρο 1 παράγραφος 1 στοιχεία β), γ) και δ). Τα επίπεδα ενδιάμεσου στόχου διασφαλίζουν, κατά κανόνα, τη γραμμική αύξηση των ιδίων κεφαλαίων και επιλέξιμων υποχρεώσεων προς την επίτευξη της απαίτησης.
                              Η αρχή εξυγίανσης μπορεί να ορίσει μεταβατική περίοδο που να λήγει μετά από την 1η Ιανουαρίου 2024, όταν αυτό αιτιολογείται δεόντως και θεωρείται σκόπιμο με βάση τα κριτήρια που αναφέρονται στην παράγραφο 7, λαμβανομένων υπόψη των εξής:
                              
                                          α)
                                       
                                       
                                          της εξέλιξης της οικονομικής κατάστασης της οντότητας·
                                       
                                    
                                          β)
                                       
                                       
                                          της προοπτικής ότι η οντότητα θα είναι σε θέση να εξασφαλίσει τη συμμόρφωση με τις απαιτήσεις του άρθρου 45εή 45στ ή με απαίτηση λόγω της εφαρμογής του άρθρου 45β παράγραφος 4, 5 ή 7 σε εύλογο χρονικό διάστημα· και
                                       
                                    
                                          γ)
                                       
                                       
                                          του κατά πόσον η οντότητα είναι σε θέση να αντικαταστήσει υποχρεώσεις που δεν πληρούν πλέον τα κριτήρια επιλεξιμότητας ή ληκτότητας που προβλέπονται στα άρθρα 72β και 72γ του κανονισμού (ΕΕ) αριθ. 575/2013, και στο άρθρο 45β ή το άρθρο 45στ παράγραφος 2 της παρούσας οδηγίας, και, αν αυτό δεν συμβαίνει, του κατά πόσον η αδυναμία αυτή είναι ιδιοσυγκρασιακής φύσεως ή οφείλεται σε διατάραξη στο σύνολο της αγοράς.
                                       
                                    
                           
                              2.   Η προθεσμία για τη συμμόρφωση οντοτήτων με το ελάχιστο επίπεδο των απαιτήσεων του άρθρου 45γ παράγραφοι 5 και 6 είναι η 1η Ιανουαρίου 2022.
                           
                           
                              3.   Τα ελάχιστα επίπεδα των απαιτήσεων που αναφέρονται στο άρθρο 45γ παράγραφοι 5 και 6 δεν ισχύουν εντός των δύο ετών που έπονται της ημερομηνίας κατά την οποία:
                              
                                          α)
                                       
                                       
                                          η οντότητα εξυγίανσης έχει εφαρμόσει το εργαλείο διάσωσης με ίδια μέσα· ή
                                       
                                    
                                          β)
                                       
                                       
                                          η οντότητα εξυγίανσης έχει εφαρμόσει εναλλακτικό μέτρο του ιδιωτικού τομέα που αναφέρεται στο άρθρο 32 παράγραφος 1 στοιχείο β), μέσω του οποίου κεφαλαιακά μέσα και άλλες υποχρεώσεις έχουν απομειωθεί ή μετατραπεί σε κοινές μετοχές της κατηγορίας 1 ή έχει ασκηθεί εξουσία απομείωσης ή μετατροπής σύμφωνα με το άρθρο 59 σε σχέση με αυτή την οντότητα εξυγίανσης, προκειμένου να ανακεφαλαιοποιηθεί η οντότητα εξυγίανσης χωρίς χρήση εργαλείων εξυγίανσης.
                                       
                                    
                           
                              4.   Οι απαιτήσεις που αναφέρονται στο άρθρο 45β παράγραφοι 4 και 7, καθώς και στο άρθρο 45γ παράγραφοι 5 και 6, κατά περίπτωση, δεν εφαρμόζονται εντός της περιόδου των τριών ετών που έπονται της ημερομηνίας κατά την οποία η οντότητα εξυγίανσης ή ο όμιλος του οποίου η οντότητα εξυγίανσης είναι μέλος χαρακτηρίστηκαν ως GSII, ή η οντότητα εξυγίανσης περιέρχεται στην κατάσταση που αναφέρεται στο άρθρο 45γ παράγραφοι 5 ή 6.
                           
                           
                              5.   Κατά παρέκκλιση από τις διατάξεις του άρθρου 45 παράγραφος 1, οι αρχές εξυγίανσης προσδιορίζουν κατάλληλη μεταβατική περίοδο για τη συμμόρφωση με τις απαιτήσεις των άρθρων 4ετ ή 45στ ή με απαίτηση λόγω της εφαρμογής του άρθρου 45β παράγραφος 4, 5 ή 7, κατά περίπτωση, ιδρύματος ή οντότητας που αναφέρεται στο άρθρο 1 παράγραφος 1 στοιχεία β), γ) και δ) στα οποία έχουν εφαρμοστεί εργαλεία εξυγίανσης ή η εξουσία απομείωσης ή μετατροπής που αναφέρονται στο άρθρο 59.
                           
                           
                              6.   Για τους σκοπούς των παραγράφων 1 έως 5, οι αρχές εξυγίανσης κοινοποιούν στο ίδρυμα ή την οντότητα που αναφέρεται στο άρθρο 1 παράγραφος 1 στοιχεία β), γ) και δ) προγραμματισμένη ελάχιστη απαίτηση για ίδια κεφάλαια και επιλέξιμες υποχρεώσεις για κάθε δωδεκάμηνη περίοδο κατά τη διάρκεια της μεταβατικής περιόδου, προκειμένου να διευκολύνεται η βαθμιαία αύξηση της ικανότητας απορρόφησης ζημιών και ανακεφαλαιοποίησης της οντότητας. Κατά τη λήξη της μεταβατικής περιόδου, η ελάχιστη απαίτηση για ίδια κεφάλαια και επιλέξιμες υποχρεώσεις ισοδυναμεί με το ποσό που καθορίζεται δυνάμει του άρθρου 45β παράγραφος 4, 5 ή 7, του άρθρου 45γ παράγραφος 5 ή 6, του άρθρου 45σε ή του άρθρου 45στ, κατά περίπτωση.
                           
                           
                              7.   Κατά τον καθορισμό των μεταβατικών περιόδων, οι αρχές εξυγίανσης λαμβάνουν υπόψη:
                              
                                          α)
                                       
                                       
                                          την επικράτηση των καταθέσεων και την απουσία χρεωστικών τίτλων στο μοντέλο χρηματοδότησης·
                                       
                                    
                                          β)
                                       
                                       
                                          την πρόσβαση στις κεφαλαιαγορές για τις επιλέξιμες υποχρεώσεις·
                                       
                                    
                                          γ)
                                       
                                       
                                          τον βαθμό στον οποίο η οντότητα εξυγίανσης χρησιμοποιεί κεφάλαιο κοινών μετοχών της κατηγορίας 1 για την εκπλήρωση της απαίτησης που αναφέρεται στο άρθρο 45ε.
                                       
                                    
                           
                              8.   Με την επιφύλαξη της παραγράφου 1, οι αρχές εξυγίανσης δεν κωλύονται να αναθεωρήσουν εν συνεχεία είτε τη μεταβατική περίοδο είτε οποιαδήποτε προγραμματισμένη ελάχιστη απαίτηση για ίδια κεφάλαια και επιλέξιμες υποχρεώσεις γνωστοποιείται δυνάμει της παραγράφου 6.».
                           
                        
                     
                  
                        18)
                     
                     
                        Στο άρθρο 46, οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                     
                  
                        19)
                     
                     
                        Στο άρθρο 47 παράγραφος 1, οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                     
                  
                        20)
                     
                     
                        Το άρθρο 48 τροποποιείται ως εξής:
                        
                                    α)
                                 
                                 
                                    στην παράγραφο 1, το στοιχείο ε) αντικαθίσταται από το ακόλουθο κείμενο:
                                    
                                                «ε)
                                             
                                             
                                                εάν, και μόνον εάν, η συνολική μείωση των μετοχών ή άλλων μέσων ιδιοκτησίας, των σχετικών κεφαλαιακών μέσων και των υποκείμενων σε αναδιάρθρωση παθητικού υποχρεώσεων σύμφωνα με τα στοιχεία α) έως δ) της παρούσας παραγράφου είναι μικρότερη από το άθροισμα των ποσών που αναφέρονται στο άρθρο 47 παράγραφος 3 στοιχεία β) και γ), οι αρχές μειώνουν στον απαιτούμενο βαθμό την αξία, ή το οφειλόμενο ανεξόφλητο υπόλοιπο, των υπολοίπων υποκείμενων σε αναδιάρθρωση παθητικού υποχρεώσεων, συμπεριλαμβανομένων των χρεωστικών τίτλων που αναφέρονται στο άρθρο 108 παράγραφος3, βάσει της ιεράρχησης των απαιτήσεων σε κανονικές διαδικασίες αφερεγγυότητας, συμπεριλαμβανομένης της διαβάθμισης των καταθέσεων που προβλέπεται στο άρθρο 108, σύμφωνα με το άρθρο 44, σε συνδυασμό με την απομείωση σύμφωνα με τα στοιχεία α) έως δ) της παρούσας παραγράφου, ώστε να προκύψει το άθροισμα των ποσών που αναφέρονται στο άρθρο 47 παράγραφος 3 στοιχεία β) και γ).»·
                                             
                                          
                              
                                    β)
                                 
                                 
                                    στην παράγραφο 2 οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                                 
                              
                                    γ)
                                 
                                 
                                    προστίθεται η ακόλουθη παράγραφος:
                                    
                                       «7.   Τα κράτη μέλη διασφαλίζουν ότι, για τις οντότητες που αναφέρονται στο άρθρο 1 παράγραφος 1 πρώτο εδάφιο στοιχεία α) έως δ), το σύνολο των απαιτήσεων που προκύπτουν από στοιχεία ιδίων κεφαλαίων έχουν, στην εθνική νομοθεσία που διέπει τις κανονικές διαδικασίες αφερεγγυότητας, χαμηλότερη κατάταξη από οποιαδήποτε απαίτηση δεν προκύπτει από στοιχείο ιδίων κεφαλαίων.
                                       Για τους σκοπούς του πρώτου εδαφίου, στον βαθμό που ένα μέσο έχει μόνο εν μέρει αναγνωριστεί ως στοιχείο ιδίων κεφαλαίων, το σύνολο του μέσου αντιμετωπίζεται ως απαίτηση που προκύπτει από στοιχείο ιδίων κεφαλαίων και κατατάσσεται χαμηλότερα από οποιαδήποτε απαίτηση δεν προκύπτει από στοιχείο ιδίων κεφαλαίων.».
                                    
                                 
                              
                  
                        21)
                     
                     
                        Το άρθρο 55 αντικαθίσταται από το ακόλουθο κείμενο:
                        
                           «Άρθρο 55
                           Συμβατική αναγνώριση της διάσωσης με ίδια μέσα
                           
                              1.   Τα κράτη μέλη απαιτούν από τα ιδρύματα και τις οντότητες που αναφέρονται στο άρθρο 1 παράγραφος 1 στοιχεία β), γ) και δ) να περιλαμβάνουν συμβατικό όρο με τον οποίο ο πιστωτής ή μέρος της συμφωνίας ή μέσο που δημιουργεί την υποχρέωση αναγνωρίζει ότι η εν λόγω υποχρέωση ενδέχεται να αποτελέσει αντικείμενο των εξουσιών απομείωσης και μετατροπής και συμφωνεί να δεσμεύεται από κάθε μείωση της αξίας του αρχικού κεφαλαίου ή του οφειλόμενου ανεξόφλητου ποσού, μετατροπή ή ακύρωση, που πραγματοποιείται από την άσκηση των εν λόγω εξουσιών από μια αρχή εξυγίανσης, υπό τον όρο ότι η εν λόγω υποχρέωση πληροί όλες τις ακόλουθες προϋποθέσεις:
                              
                                          α)
                                       
                                       
                                          η υποχρέωση δεν εξαιρείται δυνάμει του άρθρου 44 παράγραφος 2·
                                       
                                    
                                          β)
                                       
                                       
                                          η υποχρέωση δεν αποτελεί κατάθεση όπως αυτή αναφέρεται στο άρθρο 108 στοιχείο α)·
                                       
                                    
                                          γ)
                                       
                                       
                                          η υποχρέωση διέπεται από τη νομοθεσία τρίτης χώρας·
                                       
                                    
                                          δ)
                                       
                                       
                                          η υποχρέωση εκδίδεται ή αναλαμβάνεται μετά την ημερομηνία κατά την οποία ένα κράτος μέλος εφαρμόζει τις διατάξεις που εγκρίνονται για τη μεταφορά του παρόντος τμήματος.
                                       
                                    Οι αρχές εξυγίανσης δύνανται να αποφασίσουν ότι η υποχρέωση στο πρώτο εδάφιο της παρούσας παραγράφου δεν εφαρμόζεται σε ιδρύματα ή οντότητες στα οποία η απαίτηση σύμφωνα με το άρθρο 45 παράγραφος 1 ισούται με το ποσό απορρόφησης των ζημιών, όπως ορίζεται δυνάμει του άρθρου 45γ παράγραφος 2 στοιχείο α), υπό την προϋπόθεση ότι οι εν λόγω υποχρεώσεις που πληρούν τους όρους που αναφέρονται στα στοιχεία α) έως δ) του πρώτου εδαφίου και που δεν περιλαμβάνουν τον συμβατικό όρο που αναφέρεται στο εν λόγω εδάφιο δεν συνυπολογίζονται στην απαίτηση αυτή.
                              Το πρώτο εδάφιο δεν εφαρμόζεται όταν η αρχή εξυγίανσης κράτους μέλους διαπιστώσει ότι οι υποχρεώσεις ή τα μέσα του πρώτου εδαφίου μπορούν να υπόκεινται στις εξουσίες απομείωσης και μετατροπής που ασκεί η αρχή εξυγίανσης κράτους μέλους δυνάμει της νομοθεσίας τρίτης χώρας ή δεσμευτικής συμφωνίας που συνήφθη με την εν λόγω τρίτη χώρα.
                           
                           
                              2.   Τα κράτη μέλη διασφαλίζουν ότι, όταν ίδρυμα ή οντότητα που αναφέρεται στο άρθρο 1 παράγραφος 1 στοιχείο β), γ) ή δ) καταλήξει στη διαπίστωση ότι είναι νομικά ή άλλως ανέφικτο να συμπεριληφθεί στις συμβατικές διατάξεις που διέπουν τη σχετική υποχρέωση όρος που απαιτείται σύμφωνα με την παράγραφο 1, το εν λόγω ίδρυμα ή οντότητα κοινοποιεί τη διαπίστωσή του, συμπεριλαμβανομένων του ορισμού της κατηγορίας στην οποία εμπίπτει η υποχρέωση και της αιτιολογίας της εν λόγω διαπίστωσής της, στην αρχή εξυγίανσης. Το ίδρυμα ή η οντότητα παρέχει στην αρχή εξυγίανσης κάθε πληροφορία την οποία η αρχή εξυγίανσης ζητά εντός εύλογου χρονικού διαστήματος μετά την παραλαβή της κοινοποίησης, προκειμένου η αρχή εξυγίανσης να αξιολογήσει το αποτέλεσμα αυτής της κοινοποίησης στη δυνατότητα εξυγίανσης του εν λόγω ιδρύματος ή οντότητας.
                              Τα κράτη μέλη διασφαλίζουν ότι, στην περίπτωση της κοινοποίησης δυνάμει του πρώτου εδαφίου της παρούσας παραγράφου, η υποχρέωση να συμπεριληφθεί στις συμβατικές διατάξεις όρος που απαιτείται σύμφωνα με την παράγραφο 1 αυτομάτως αναστέλλεται από τη στιγμή της παραλαβής της κοινοποίησης από την αρχή εξυγίανσης.
                              Σε περίπτωση που η αρχή εξυγίανσης καταλήξει στη διαπίστωση ότι είναι νομικά ή άλλως ανέφικτο να συμπεριληφθεί στις συμβατικές διατάξεις όρος που απαιτείται σύμφωνα με την παράγραφο 1, λαμβανομένης υπόψη της ανάγκης να διασφαλιστεί η δυνατότητα εξυγίανσης του ιδρύματος ή της οντότητας, ζητά, εντός εύλογου χρονικού διαστήματος μετά την κοινοποίηση σύμφωνα με το πρώτο εδάφιο, τη συμπερίληψη ενός τέτοιου συμβατικού όρου. Η αρχή εξυγίανσης μπορεί, επιπροσθέτως, να απαιτήσει από το ίδρυμα ή η οντότητα να τροποποιήσει τις πρακτικές του/της όσον αφορά την εφαρμογή της εξαίρεσης από τη συμβατική αναγνώριση της διάσωσης με ίδια μέσα.
                              Οι υποχρεώσεις που αναφέρονται στο πρώτο εδάφιο της παρούσας παραγράφου δεν περιλαμβάνουν πρόσθετα μέσα της κατηγορίας 1, μέσα της κατηγορίας 2 και χρεωστικά μέσα που αναφέρονται στο σημείο 48) σημείο ii) του άρθρου 2 παράγραφος 1, όπου τα εν λόγω μέσα είναι μη εξασφαλισμένες υποχρεώσεις. Επιπλέον, οι υποχρεώσεις που αναφέρονται στο πρώτο εδάφιο της παρούσας παραγράφου θα είναι ανώτερης εξοφλητικής προτεραιότητας από τις υποχρεώσεις που αναφέρονται στα στοιχεία α), β) και γ) του άρθρου 108 παράγραφος 2 και στο άρθρο 108 παράγραφος 3.
                              Σε περίπτωση που η αρχή εξυγίανσης, στο πλαίσιο της αξιολόγησης της δυνατότητας εξυγίανσης ιδρύματος ή οντότητας που αναφέρεται στα στοιχεία β), γ) ή δ) του άρθρου 1 παράγραφος 1, σύμφωνα με τα άρθρα 15 και 16, ή σε οποιαδήποτε άλλη χρονική στιγμή, διαπιστώσει ότι, εντός μιας κατηγορίας υποχρεώσεων η οποία περιλαμβάνει επιλέξιμες υποχρεώσεις, το ποσό των υποχρεώσεων που, σύμφωνα με το πρώτο εδάφιο της παρούσας παραγράφου, δεν περιλαμβάνουν τη συμβατική ρήτρα που αναφέρεται στην παράγραφο 1, μαζί με τις υποχρεώσεις που εξαιρούνται από την εφαρμογή του εργαλείου διάσωσης με ίδια μέσα σύμφωνα με το άρθρο 44 παράγραφος 2 ή που είναι πιθανόν να αποκλειστούν σύμφωνα με το άρθρο 44 παράγραφος 3, ανέρχεται σε άνω του 10 % της εν λόγω κατηγορίας, αξιολογεί αμέσως τις επιπτώσεις αυτού του συγκεκριμένου δεδομένου στη δυνατότητα εξυγίανσης του εν λόγω ιδρύματος ή οντότητας, συμπεριλαμβανομένων των επιπτώσεων στη δυνατότητα εξυγίανσης που απορρέουν από τον κίνδυνο να πληγούν οι εγγυήσεις των πιστωτών, όπως προβλέπεται στο άρθρο 73 όταν εφαρμόζονται οι εξουσίες απομείωσης ή μετατροπής σε επιλέξιμες υποχρεώσεις.
                              Σε περίπτωση που η αρχή εξυγίανσης καταλήξει στο συμπέρασμα, με βάση την εκτίμηση που αναφέρεται στο πέμπτο εδάφιο της παρούσας παραγράφου ότι οι υποχρεώσεις οι οποίες, σύμφωνα με το πρώτο εδάφιο, δεν περιλαμβάνουν τη συμβατική ρήτρα που αναφέρεται στην παράγραφο 1, δημιουργούν ουσιαστικό εμπόδιο στη δυνατότητα εξυγίανσης, εφαρμόζει τις εξουσίες που προβλέπονται στο άρθρο 17, όπως αρμόζει ώστε να αρθεί το εν λόγω εμπόδιο στη δυνατότητα εξυγίανσης.
                              Οι υποχρεώσεις για τις οποίες το ίδρυμα ή η οντότητα που αναφέρεται στο άρθρο 1 παράγραφος 1 στοιχείο β), γ) ή δ) δεν συμπεριλαμβάνει στις συμβατικές διατάξεις τον όρο που απαιτείται σύμφωνα με την παράγραφο 1 του παρόντος άρθρου ή για τις οποίες, σύμφωνα με την παρούσα παράγραφο, η εν λόγω απαίτηση δεν εφαρμόζεται, δεν υπολογίζονται για την ελάχιστη απαίτηση ιδίων κεφαλαίων και επιλέξιμων υποχρεώσεων.
                           
                           
                              3.   Τα κράτη μέλη μεριμνούν ώστε οι αρχές εξυγίανσης να μπορούν να απαιτούν από τα ιδρύματα και τις οντότητες που αναφέρονται στο άρθρο 1 παράγραφος 1 στοιχεία β), γ) και δ) να παρέχουν στις αρχές νομική γνώμη σχετικά με τη νόμιμη εκτελεστότητα και την αποτελεσματικότητα του συμβατικού όρου που αναφέρεται στην παράγραφο 1 του παρόντος άρθρου.
                           
                           
                              4.   Όταν ένα ίδρυμα ή οντότητα που αναφέρεται στο άρθρο 1 παράγραφος 1 στοιχείο β), γ) ή δ) δεν συμπεριλάβει στις συμβατικές διατάξεις που διέπουν μια σχετική υποχρέωση συμβατικό όρο που απαιτείται σύμφωνα με την παράγραφο 1 του παρόντος άρθρου, αυτό δεν εμποδίζει την αρχή εξυγίανσης να ασκήσει τις εξουσίες απομείωσης και μετατροπής όσον αφορά την εν λόγω υποχρέωση.
                           
                           
                              5.   Η ΕΑΤ καταρτίζει σχέδια ρυθμιστικών τεχνικών προτύπων προκειμένου να προσδιορίσει περαιτέρω τον κατάλογο των υποχρεώσεων στις οποίες εφαρμόζεται η εξαίρεση της παραγράφου 1 και το περιεχόμενο του συμβατικού όρου που απαιτείται στην εν λόγω παράγραφο λαμβάνοντας υπόψη τα διαφορετικά επιχειρηματικά μοντέλα των ιδρυμάτων.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 3 Ιουλίου 2015.
                              Η Επιτροπή εξουσιοδοτείται να εκδίδει τα ρυθμιστικά τεχνικά πρότυπα που αναφέρονται στο πρώτο εδάφιο σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.
                           
                           
                              6.   Η ΕΑΤ καταρτίζει σχέδια ρυθμιστικών τεχνικών προτύπων προκειμένου να διευκρινίσει περαιτέρω τα εξής:
                              
                                          α)
                                       
                                       
                                          τις προϋποθέσεις υπό τις οποίες θα ήταν νομικά ή άλλως ανέφικτο για ένα ίδρυμα ή οντότητα που αναφέρεται στο άρθρο 1 παράγραφος 1 στοιχείο β), γ) ή δ) να συμπεριλάβει τον συμβατικό όρο που αναφέρεται στην παράγραφο 1 του παρόντος άρθρου σε ορισμένες κατηγορίες υποχρεώσεων·
                                       
                                    
                                          β)
                                       
                                       
                                          τις προϋποθέσεις που πρέπει να πληρούνται προκειμένου η αρχή εξυγίανσης να απαιτεί να συμπεριληφθεί ο συμβατικός όρος δυνάμει της παραγράφου 2 τρίτο εδάφιο·
                                       
                                    
                                          γ)
                                       
                                       
                                          το εύλογο χρονικό διάστημα εντός του οποίου η αρχή εξυγίανσης απαιτεί να συμπεριληφθεί η ρήτρα δυνάμει της παραγράφου 2 τρίτο εδάφιο.
                                       
                                    Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 28 Ιουνίου 2020.
                              Η Επιτροπή εξουσιοδοτείται να εκδίδει τα ρυθμιστικά τεχνικά πρότυπα που αναφέρονται στο πρώτο εδάφιο σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.
                           
                           
                              7.   Η αρχή εξυγίανσης καθορίζει, όπου κρίνει αναγκαίο, τις κατηγορίες υποχρεώσεων για τις οποίες ένα ίδρυμα ή οντότητα που αναφέρεται στο άρθρο 1 παράγραφος 1 στοιχείο β), γ) ή δ) μπορεί να καταλήξει στη διαπίστωση ότι είναι νομικά ή άλλως ανέφικτο να συμπεριλάβει τον συμβατικό όρο που αναφέρεται στην παράγραφο 1 του παρόντος άρθρου, με βάση τις προϋποθέσεις που προσδιορίζονται περαιτέρω κατ' εφαρμογήν της παραγράφου 6.
                           
                           
                              8.   Η ΕΑΤ καταρτίζει σχέδια εκτελεστικών τεχνικών προτύπων για τον καθορισμό ενιαίων μορφοτύπων και υποδειγμάτων για την κοινοποίηση προς τις αρχές εξυγίανσης για τους σκοπούς της παραγράφου 2.
                              Η ΕΑΤ υποβάλλει τα εν λόγω σχέδια εκτελεστικών τεχνικών προτύπων στην Επιτροπή έως τις 28 Ιουνίου 2020.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1093/2010.».
                           
                        
                     
                  
                        22)
                     
                     
                        Στον Τίτλο IV, ο τίτλος του κεφαλαίου V αντικαθίσταται από το ακόλουθο κείμενο:
                        «Απομείωση ή μετατροπή κεφαλαιακών μέσων και επιλέξιμων υποχρεώσεων».
                     
                  
                        23)
                     
                     
                        Το άρθρο 59 τροποποιείται ως εξής:
                        
                                    α)
                                 
                                 
                                    Ο τίτλος αντικαθίσταται από το ακόλουθο κείμενο:
                                    «Απαίτηση απομείωσης ή μετατροπής σχετικών κεφαλαιακών μέσων και επιλέξιμων υποχρεώσεων»·
                                 
                              
                                    β)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Η εξουσία απομείωσης ή μετατροπής των σχετικών κεφαλαιακών μέσων και επιλέξιμων υποχρεώσεων μπορεί να ασκείται:
                                       
                                                   α)
                                                
                                                
                                                   είτε ανεξάρτητα από τη δράση εξυγίανσης· είτε
                                                
                                             
                                                   β)
                                                
                                                
                                                   σε συνδυασμό με δράση εξυγίανσης, όταν πληρούνται οι όροι εξυγίανσης που καθορίζονται στα άρθρα 32, 32α ή 33.
                                                
                                             Όταν τα σχετικά κεφαλαιακά μέσα και οι επιλέξιμες υποχρεώσεις έχουν αγοραστεί από την οντότητα εξυγίανσης έμμεσα μέσω άλλων οντοτήτων του ίδιου ομίλου εξυγίανσης, η εξουσία απομείωσης ή μετατροπής των εν λόγω οικείων κεφαλαιακών μέσων και επιλέξιμων υποχρεώσεων ασκείται από κοινού με την άσκηση της ίδιας εξουσίας στο επίπεδο της μητρικής επιχείρησης της οικείας οντότητας ή στο επίπεδο άλλων μητρικών επιχειρήσεων που δεν είναι οντότητες εξυγίανσης, ώστε οι ζημίες να μεταβιβάζονται όντως και να επιτυγχάνεται η ανακεφαλαιοποίηση της οικείας οντότητας από την οντότητα εξυγίανσης.
                                       Μετά την άσκηση της εξουσίας απομείωσης ή μετατροπής σχετικών κεφαλαιακών μέσων και επιλέξιμων υποχρεώσεων ανεξάρτητα από τη δράση εξυγίανσης, διενεργείται η αποτίμηση που προβλέπεται στο άρθρο 74 και εφαρμόζεται το άρθρο 75.»·
                                    
                                 
                              
                                    γ)
                                 
                                 
                                    παρεμβάλλονται οι ακόλουθες παράγραφοι:
                                    
                                       «1α.   Η εξουσία απομείωσης ή μετατροπής των επιλέξιμων υποχρεώσεων ανεξάρτητα από τη δράση εξυγίανσης μπορεί να ασκηθεί μόνο σε σχέση με επιλέξιμες υποχρεώσεις που πληρούν τους όρους που αναφέρονται στο άρθρο 45στ παράγραφος 2 στοιχείο α) της παρούσας οδηγίας, εκτός από τον όρο που σχετίζεται με την εναπομένουσα ληκτότητα των υποχρεώσεων, όπως ορίζεται από το άρθρο 72γ παράγραφος 1 του κανονισμού (ΕΕ) αριθ. 575/2013.
                                       Κατά την άσκηση αυτής της εξουσίας, τα κράτη μέλη βεβαιώνονται ότι η απομείωση ή η μετατροπή πραγματοποιείται σύμφωνα με την αρχή που αναφέρεται στο στοιχείο ζ) του άρθρου 34 παράγραφος 1.
                                    
                                    
                                       1β.   Όταν αναλαμβάνεται δράση εξυγίανσης έναντι οντότητας εξυγίανσης ή, σε εξαιρετικές περιστάσεις κατά παρέκκλιση από το σχέδιο εξυγίανσης, έναντι οντότητας που δεν είναι οντότητα εξυγίανσης, το ποσό που μειώνεται, απομειώνεται ή μετατρέπεται σύμφωνα με το άρθρο 60 παράγραφος 1 στο επίπεδο της εν λόγω οντότητας συνυπολογίζεται στα όρια που καθορίζονται στο άρθρο 37 παράγραφος 10 και στο άρθρο 44 παράγραφος 5 στοιχείο α) ή στο στοιχείο α) του άρθρου 44 παράγραφος 8 που εφαρμόζονται στην οικεία οντότητα.»·
                                    
                                 
                              
                                    δ)
                                 
                                 
                                    στην παράγραφο 2 οι λέξεις «κεφαλαιακά μέσα» αντικαθίσταται από τις λέξεις «κεφαλαιακά μέσα, και επιλέξιμες υποχρεώσεις όπως αναφέρονται στην παράγραφο 1α»·
                                 
                              
                                    ε)
                                 
                                 
                                    στην παράγραφο 3, το εισαγωγικό μέρος και τα στοιχεία α) και β) αντικαθίστανται από το ακόλουθο κείμενο:
                                    
                                       «3.   Τα κράτη μέλη απαιτούν από τις αρχές εξυγίανσης να ασκούν την εξουσία απομείωσης ή μετατροπής, σύμφωνα με το άρθρο 60 και χωρίς καθυστέρηση, σε σχέση με τα οικεία κεφαλαιακά μέσα και τις αναφερόμενες στην παράγραφο 1α επιλέξιμες υποχρεώσεις που αφορούν ίδρυμα ή οντότητα που αναφέρεται στο στοιχείο β), γ) ή δ) του άρθρου 1 παράγραφος 1 όταν συντρέχει μία από τις ακόλουθες περιστάσεις:
                                       
                                                   α)
                                                
                                                
                                                   όταν έχει διαπιστωθεί, πριν από την ανάληψη οιασδήποτε δράσης εξυγίανσης, ότι πληρούνται οι προϋποθέσεις εξυγίανσης του άρθρου 32, 32α ή 33· ή
                                                
                                             
                                                   β)
                                                
                                                
                                                   η οικεία αρχή ορίζει ότι εκτός αν η εν λόγω εξουσία ασκείται σε σχέση με τα οικεία κεφαλαιακά μέσα και τις αναφερόμενες στην παράγραφο 1α επιλέξιμες υποχρεώσεις, το ίδρυμα ή η οντότητα που αναφέρεται στο στοιχείο β), γ) ή δ) του άρθρου 1 παράγραφος 1 δεν θα είναι πλέον βιώσιμο·»·
                                                
                                             
                                 
                              
                                    στ)
                                 
                                 
                                    στις παραγράφους 4 και 10, οι λέξεις «κεφαλαιακών μέσων»/«κεφαλαιακά μέσα» αντικαθίστανται αντιστοίχως από τις λέξεις «κεφαλαιακών μέσων ή υποχρεώσεων που αναφέρονται στην παράγραφο 1α»/«κεφαλαιακά μέσα ή επιλέξιμες υποχρεώσεις όπως αναφέρονται στην παράγραφο 1α».
                                 
                              
                  
                        24)
                     
                     
                        Το άρθρο 60 τροποποιείται ως εξής:
                        
                                    α)
                                 
                                 
                                    ο τίτλος αντικαθίσταται από το ακόλουθο κείμενο:
                                    «Διατάξεις που αφορούν την απομείωση ή μετατροπή των σχετικών κεφαλαιακών μέσων και επιλέξιμων υποχρεώσεων»·
                                 
                              
                                    β)
                                 
                                 
                                    στην παράγραφο 1, προστίθεται το ακόλουθο στοιχείο δ):
                                    
                                                «δ)
                                             
                                             
                                                το αρχικό κεφάλαιο επιλέξιμων υποχρεώσεων που αναφέρεται στο άρθρο 59 παράγραφος 1 στοιχείο α) απομειώνεται ή μετατρέπεται σε μέσα κοινών μετοχών της κατηγορίας 1 ή αμφότερα, στον βαθμό που απαιτείται για την επίτευξη των στόχων εξυγίανσης που ορίζονται στο άρθρο 31 ή στα όρια των δυνατοτήτων των σχετικών επιλέξιμων υποχρεώσεων, όποιο είναι χαμηλότερο.»·
                                             
                                          
                              
                                    γ)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Σε περίπτωση που η αξία ενός σχετικού κεφαλαιακού μέσου ή μιας επιλέξιμης υποχρέωσης όπως ορίζεται στο άρθρο 59 παράγραφος 1 στοιχείο α) απομειώνεται:
                                       
                                                   α)
                                                
                                                
                                                   η μείωση της εν λόγω αξίας είναι μόνιμη, με την επιφύλαξη τυχόν ανατίμησης σύμφωνα με τον μηχανισμό αποζημίωσης του άρθρου 46 παράγραφος 3·
                                                
                                             
                                                   β)
                                                
                                                
                                                   δεν υφίσταται πλέον καμία υποχρέωση έναντι του κατόχου του σχετικού κεφαλαιακού μέσου ή της επιλέξιμης υποχρέωσης που αναφέρεται στο άρθρο 59 παράγραφος 1α δυνάμει ή σε σχέση με την αξία του μέσου που απομειώθηκε, εκτός των ήδη δεδουλευμένων υποχρεώσεων και τυχόν υποχρέωσης αποζημίωσης που μπορεί να προκύψει κατόπιν προσφυγής κατά της νομιμότητας της άσκησης της εξουσίας απομείωσης·
                                                
                                             
                                                   γ)
                                                
                                                
                                                   καμία αποζημίωση δεν καταβάλλεται σε κανέναν κάτοχο των σχετικών κεφαλαιακών μέσων ή των υποχρεώσεων που αναφέρονται στο άρθρο 59 παράγραφος 1α, πλην των περιπτώσεων της παραγράφου 3 του παρόντος άρθρου.»·
                                                
                                             
                                 
                              
                                    δ)
                                 
                                 
                                    η παράγραφος 3 τροποποιείται ως εξής:
                                    
                                                i)
                                             
                                             
                                                το εισαγωγικό μέρος αντικαθίσταται από το ακόλουθο κείμενο:
                                                «Προκειμένου να πραγματοποιηθεί η μετατροπή των σχετικών κεφαλαιακών μέσων και των επιλέξιμων υποχρεώσεων που αναφέρονται στο άρθρο 59 παράγραφος 1α δυνάμει της παραγράφου 1 στοιχεία β), γ) και δ) του παρόντος άρθρου, οι αρχές εξυγίανσης μπορούν να απαιτούν από τα ιδρύματα και τις οντότητες που αναφέρονται στο άρθρο 1 παράγραφος 1 στοιχεία β), γ) και δ) την έκδοση μέσων κοινών μετοχών της κατηγορίας 1 προς τους κατόχους των σχετικών κεφαλαιακών μέσων και των εν λόγω επιλέξιμων υποχρεώσεων. Η μετατροπή των σχετικών κεφαλαιακών μέσων και των εν λόγω υποχρεώσεων είναι δυνατή μόνο εφόσον πληρούνται οι ακόλουθες προϋποθέσεις:»·
                                             
                                          
                                                ii)
                                             
                                             
                                                στο στοιχείο δ), οι λέξεις «κάθε σχετικό κεφαλαιακό μέσο» αντικαθίστανται από τις λέξεις «κάθε σχετικό κεφαλαιακό μέσο ή κάθε επιλέξιμη υποχρέωση που αναφέρεται στο άρθρο 59 παράγραφος 1α».
                                             
                                          
                              
                  
                        25)
                     
                     
                        Στο άρθρο 61 παράγραφος 3 προστίθεται το ακόλουθο εδάφιο:
                        «Σε περίπτωση που τα σχετικά κεφαλαιακά μέσα ή επιλέξιμες υποχρεώσεις που αναφέρονται στο άρθρο 59 παράγραφος 1α της παρούσας οδηγίας αναγνωρίζονται για τους σκοπούς της εκπλήρωσης της απαίτησης που αναφέρεται στο άρθρο 45στ παράγραφος 1 της παρούσας οδηγίας, η αρχή που είναι αρμόδια να προβεί στη διαπίστωση που αναφέρεται στο άρθρο 59 παράγραφος 3 της παρούσας οδηγίας είναι η ενδεδειγμένη αρχή του κράτους μέλους όπου το ίδρυμα ή η οντότητα που αναφέρεται στο άρθρο 1 παράγραφος 1 στοιχείο β), γ) ή δ) της παρούσας οδηγίας έχει λάβει άδεια λειτουργίας σύμφωνα με τον τίτλο III της οδηγίας 2013/36/ΕΕ.».
                     
                  
                        26)
                     
                     
                        Το άρθρο 62 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Τα κράτη μέλη διασφαλίζουν ότι, προτού προβούν στη διαπίστωση που αναφέρεται στο άρθρο 59 παράγραφος 3 στοιχείο β), γ), δ) ή ε) όσον αφορά θυγατρική που εκδίδει σχετικά κεφαλαιακά μέσα ή επιλέξιμες υποχρεώσεις που αναφέρονται στο άρθρο 59 άρθρο 1α για τους σκοπούς της εκπλήρωσης της απαίτησης που αναφέρεται στο άρθρο 45στ σε ατομική βάση ή σχετικά κεφαλαιακά μέσα τα οποία αναγνωρίζονται για τους σκοπούς της εκπλήρωσης των απαιτήσεων ιδίων κεφαλαίων σε ατομική ή ενοποιημένη βάση, οι ενδεδειγμένες αρχές συμμορφώνονται με τις ακόλουθες απαιτήσεις:
                                       
                                                   α)
                                                
                                                
                                                   όταν εξετάζει εάν θα προβεί σε διαπίστωση που αναφέρεται στο άρθρο 59 παράγραφος 3 στοιχείο β), γ), δ) ή ε), κατόπιν διαβούλευσης με την αρχή εξυγίανσης της σχετικής οντότητας εξυγίανσης, η ενδεδειγμένη αρχή αποστέλλει κοινοποίηση εντός 24 ωρών από την διαβούλευση με την εν λόγω αρχή εξυγίανσης:
                                                   
                                                               i)
                                                            
                                                            
                                                               στην αρχή ενοποιημένης εποπτείας και, εάν πρόκειται για διαφορετική αρχή, στην ενδεδειγμένη αρχή το κράτους μέλους στο οποίο βρίσκεται η αρχή ενοποιημένης εποπτείας·
                                                            
                                                         
                                                               ii)
                                                            
                                                            
                                                               στις αρχές εξυγίανσης άλλων οντοτήτων εντός του ίδιου ομίλου εξυγίανσης που αγόρασαν άμεσα ή έμμεσα υποχρεώσεις που αναφέρονται στο άρθρο 45στ παράγραφος 2 από την οντότητα που υπόκειται στο άρθρο 45στ παράγραφος 1·
                                                            
                                                         
                                             
                                                   β)
                                                
                                                
                                                   όταν εξετάζει αν θα προβεί σε διαπίστωση που αναφέρεται στο άρθρο 59 παράγραφος 3 στοιχείο γ), η ενδεδειγμένη αρχή αποστέλλει, αμελλητί, κοινοποίηση στην αρμόδια αρχή που είναι υπεύθυνη για κάθε ίδρυμα ή οντότητα του άρθρου 1 παράγραφος 1 στοιχείο β), γ) ή δ) που έχει εκδώσει τα σχετικά κεφαλαιακά μέσα ως προς τα οποία πρόκειται να ασκηθούν οι εξουσίες απομείωσης ή μετατροπής, αν γίνει αυτή η διαπίστωση και, εάν πρόκειται για διαφορετικές αρχές, στις ενδεδειγμένες αρχές του κράτους μέλους στο οποίο βρίσκονται οι εν λόγω αρμόδιες αρχές και η αρχή ενοποιημένης εποπτείας.»·
                                                
                                             
                                 
                              
                                    β)
                                 
                                 
                                    στην παράγραφο 4, το εισαγωγικό μέρος αντικαθίσταται από το ακόλουθο κείμενο:
                                    «Όταν έχει πραγματοποιηθεί κοινοποίηση σύμφωνα με την παράγραφο 1, η ενδεδειγμένη αρχή, κατόπιν διαβούλευσης με τις αρχές στις οποίες απεστάλη η κοινοποίηση σύμφωνα με το στοιχείο α) σημείο i) ή το στοιχείο β) της εν λόγω παραγράφου, εξετάζει τα ακόλουθα ζητήματα:».
                                 
                              
                  
                        27)
                     
                     
                        Στα στοιχεία ε), στ) και ι) του άρθρου 63 παράγραφος 1, οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                     
                  
                        28)
                     
                     
                        Στο άρθρο 66 παράγραφος 4, οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                     
                  
                        29)
                     
                     
                        Το άρθρο 68 τροποποιείται ως εξής:
                        
                                    α)
                                 
                                 
                                    στην παράγραφο 3, το εισαγωγικό μέρος αντικαθίσταται από το ακόλουθο κείμενο:
                                    «Υπό τον όρο ότι εξακολουθούν να τηρούνται οι ουσιαστικές υποχρεώσεις δυνάμει της σύμβασης, μεταξύ των οποίων οι υποχρεώσεις πληρωμής και παράδοσης και η παροχή ασφάλειας, τα μέτρα πρόληψης κρίσεων, η αναστολή της υποχρέωσης δυνάμει του άρθρου 33α ή τα μέτρα διαχείρισης κρίσεων, συμπεριλαμβανομένης της επέλευσης οιουδήποτε γεγονότος άμεσα συνδεόμενου με την εφαρμογή τέτοιων μέτρων, δεν παρέχουν από μόνα τους σε κανέναν τη δυνατότητα:»·
                                 
                              
                                    β)
                                 
                                 
                                    η παράγραφος 5 αντικαθίσταται από το ακόλουθο κείμενο:
                                    
                                       «5.   Αναστολή ή περιορισμός δυνάμει των άρθρων 33α, 69 ή 70 δεν συνιστά αθέτηση συμβατικής υποχρέωσης για τους σκοπούς των παραγράφων 1 και 3 του παρόντος άρθρου και του άρθρου 71 παράγραφος 1.».
                                    
                                 
                              
                  
                        30)
                     
                     
                        Το άρθρο 69 τροποποιείται ως εξής:
                        
                                    α)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Καμία αναστολή βάσει της παραγράφου 1 δεν εφαρμόζεται σε υποχρεώσεις πληρωμής και παράδοσης έναντι των ακόλουθων:
                                       
                                                   α)
                                                
                                                
                                                   συστημάτων και φορέων εκμετάλλευσης συστημάτων που ορίζονται σύμφωνα με την οδηγία 98/26/ΕΚ·
                                                
                                             
                                                   β)
                                                
                                                
                                                   κεντρικών αντισυμβαλλομένων που έχουν λάβει άδεια λειτουργίας στην Ένωση σύμφωνα με το άρθρο 14 του κανονισμού (ΕΕ) αριθ. 648/2012 και κεντρικών αντισυμβαλλόμενων τρίτης χώρας αναγνωρισμένων από την ΕΑΚΑΑ σύμφωνα με το άρθρο 25 του εν λόγω κανονισμού·
                                                
                                             
                                                   γ)
                                                
                                                
                                                   κεντρικών τραπεζών»·
                                                
                                             
                                 
                              
                                    β)
                                 
                                 
                                    στην παράγραφο 5, προστίθενται τα ακόλουθα εδάφια:
                                    «Οι αρχές εξυγίανσης καθορίζουν το πεδίο εφαρμογής αυτής της εξουσίας, λαμβάνοντας υπόψη τις περιστάσεις κάθε περίπτωσης. Συγκεκριμένα, οι αρχές εξυγίανσης αξιολογούν προσεκτικά την καταλληλότητα της επέκτασης της αναστολής σε επιλέξιμες καταθέσεις όπως ορίζεται στο 2 παράγραφος 1 σημείο 4) της οδηγίας 2014/49/ΕΕ, ιδίως σε καλυπτόμενες καταθέσεις τις οποίες κατέχουν φυσικά πρόσωπα και πολύ μικρές, μικρές και μεσαίες επιχειρήσεις.
                                    Τα κράτη μέλη μπορούν να προβλέπουν ότι, όταν ασκείται εξουσία αναστολής των υποχρεώσεων πληρωμής ή παράδοσης σε σχέση με επιλέξιμες καταθέσεις, οι αρχές εξυγίανσης διασφαλίζουν ότι οι καταθέτες έχουν πρόσβαση σε κατάλληλο ημερήσιο ποσό από τις καταθέσεις αυτές.».
                                 
                              
                  
                        31)
                     
                     
                        Στο άρθρο 70, η παράγραφος 2 αντικαθίσταται από το ακόλουθο κείμενο:
                        
                           «2.   Οι αρχές εξυγίανσης δεν ασκούν την εξουσία που αναφέρεται στην παράγραφο 1 του παρόντος άρθρου όσον αφορά οποιοδήποτε από τα ακόλουθα:
                           
                                       α)
                                    
                                    
                                       παροχή ασφάλειας έναντι συστημάτων ή φορέων εκμετάλλευσης συστημάτων που ορίζονται για τους σκοπούς της οδηγίας 98/26/ΕΚ·
                                    
                                 
                                       β)
                                    
                                    
                                       κεντρικούς αντισυμβαλλόμενους που έχουν λάβει άδεια λειτουργίας στην Ένωση σύμφωνα με το άρθρο 14 του κανονισμού (ΕΕ) αριθ. 648/2012 και κεντρικούς αντισυμβαλλόμενους τρίτης χώρας αναγνωρισμένους από την ΕΑΚΑΑ σύμφωνα με το άρθρο 25 του κανονισμού (ΕΕ) αριθ. 648/2012· και
                                    
                                 
                                       γ)
                                    
                                    
                                       κεντρικές τράπεζες όσον αφορά περιουσιακά στοιχεία που έχουν ενεχυραστεί ή παρασχεθεί ως περιθώριο ή εξασφάλιση από το ίδρυμα υπό εξυγίανση.».
                                    
                                 
                     
                  
                        32)
                     
                     
                        Στο άρθρο 71, η παράγραφος 3 αντικαθίσταται από το ακόλουθο κείμενο:
                        
                           «3.   Καμία αναστολή βάσει των παραγράφων 1 ή 2 δεν εφαρμόζεται έναντι:
                           
                                       α)
                                    
                                    
                                       συστημάτων ή φορέων εκμετάλλευσης συστημάτων που ορίζονται για τους σκοπούς της οδηγίας 98/26/ΕΚ·
                                    
                                 
                                       β)
                                    
                                    
                                       κεντρικών αντισυμβαλλομένων που έχουν λάβει άδεια λειτουργίας στην Ένωση σύμφωνα με το άρθρο 14 του κανονισμού (ΕΕ) αριθ. 648/2012 και κεντρικών αντισυμβαλλομένων τρίτης χώρας αναγνωρισμένων από την ΕΑΚΑΑ σύμφωνα με το άρθρο 25 του κανονισμού (ΕΕ) αριθ. 648/2012· ή
                                    
                                 
                                       γ)
                                    
                                    
                                       κεντρικών τραπεζών.».
                                    
                                 
                     
                  
                        33)
                     
                     
                        Προστίθεται το ακόλουθο άρθρο:
                        
                           «Άρθρο 71α
                           Συμβατική αναγνώριση εξουσιών αναστολής της εξυγίανσης
                           
                              1.   Τα κράτη μέλη απαιτούν από τα ιδρύματα και τις οντότητες που αναφέρονται στο άρθρο 1 παράγραφος 1 στοιχεία β), γ) και δ) να συμπεριλάβουν σε κάθε χρηματοπιστωτική σύμβαση στην οποία εισέρχονται και η οποία διέπεται από το δίκαιο τρίτης χώρας, όρους με τους οποίους τα μέρη αναγνωρίζουν ότι η χρηματοπιστωτική σύμβαση μπορεί να υπόκειται στην άσκηση εξουσιών από την αρχή εξυγίανσης για την αναστολή ή τον περιορισμό των δικαιωμάτων και υποχρεώσεων δυνάμει των άρθρων 33α, 69, 70, και 71, και αναγνωρίζουν ότι δεσμεύονται από τις απαιτήσεις του άρθρου 68.
                           
                           
                              2.   Τα κράτη μέλη μπορούν επίσης να απαιτούν από τις ενωσιακές μητρικές επιχειρήσεις να διασφαλίζουν ότι οι οικείες θυγατρικές τρίτης χώρας περιλαμβάνουν, στις χρηματοπιστωτικές συμβάσεις που αναφέρονται στην παράγραφο 1, όρους ώστε να αποκλειστεί το ενδεχόμενο η άσκηση της εξουσίας της αρχής εξυγίανσης να αναστέλλει ή να περιορίζει τα δικαιώματα και τις υποχρεώσεις της μητρικής επιχείρησης της Ένωσης, σύμφωνα με την παράγραφο 1, να αποτελεί έγκυρο λόγο για την άσκηση δικαιώματος πρόωρης καταγγελίας, αναστολής, τροποποίησης, συμψηφισμού ή αλληλοσυμψηφισμού, ή για την αναγκαστική εκτέλεση συμφωνιών παροχής ασφάλειας για τις εν λόγω συμβάσεις.
                              Η απαίτηση του πρώτου εδαφίου μπορεί να εφαρμόζεται όσον αφορά τις θυγατρικές τρίτης χώρας οι οποίες είναι:
                              
                                          α)
                                       
                                       
                                          πιστωτικά ιδρύματα,
                                       
                                    
                                          β)
                                       
                                       
                                          επιχειρήσεις επενδύσεων (ή επιχειρήσεις που θα ήταν επιχειρήσεις επενδύσεων αν είχαν έδρα στο σχετικό κράτος μέλος), ή
                                       
                                    
                                          γ)
                                       
                                       
                                          χρηματοπιστωτικά ιδρύματα.
                                       
                                    
                           
                              3.   Η παράγραφος 1 εφαρμόζεται σε κάθε χρηματοπιστωτική σύμβαση, η οποία:
                              
                                          α)
                                       
                                       
                                          δημιουργεί νέα υποχρέωση, ή τροποποιεί ουσιωδώς υπάρχουσα υποχρέωση, μετά την έναρξη ισχύος των διατάξεων που εκδίδονται σε εθνικό επίπεδο για τη μεταφορά του παρόντος άρθρου στο εσωτερικό δίκαιο·
                                       
                                    
                                          β)
                                       
                                       
                                          προβλέπει την άσκηση ενός ή περισσοτέρων δικαιωμάτων καταγγελίας ή δικαιωμάτων αναγκαστικής εκτέλεσης συμφωνιών παροχής ασφάλειας, στα οποία θα εφαρμόζονταν τα άρθρα 68, 33α, 69, 70 ή 71, αν η χρηματοπιστωτική σύμβαση διεπόταν από το δίκαιο κράτους μέλους.
                                       
                                    
                           
                              4.   Όταν ένα ίδρυμα ή μια οντότητα δεν συμπεριλάβει τον συμβατικό όρο που απαιτείται σύμφωνα με την παράγραφο1 του παρόντος άρθρου, αυτό δεν εμποδίζει την αρχή εξυγίανσης να ασκήσει τις εξουσίες που αναφέρονται στα άρθρα 68, 33α, 69, 70 ή 71 σε σχέση με την εν λόγω χρηματοπιστωτική σύμβαση.
                           
                           
                              5.   Η ΕΑΤ καταρτίζει σχέδια ρυθμιστικών τεχνικών προτύπων προκειμένου να προσδιορίσει περαιτέρω το περιεχόμενο του όρου που απαιτείται στην παράγραφο 1, λαμβάνοντας υπόψη τα διαφορετικά επιχειρηματικά μοντέλα των ιδρυμάτων και των οντοτήτων.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 28 Ιουνίου 2020.
                              Η Επιτροπή εξουσιοδοτείται να εκδίδει τα ρυθμιστικά τεχνικά πρότυπα που αναφέρονται στο πρώτο εδάφιο σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.».
                           
                        
                     
                  
                        34)
                     
                     
                        Το άρθρο 88 τροποποιείται ως εξής:
                        
                                    α)
                                 
                                 
                                    στην παράγραφο 1, το πρώτο εδάφιο αντικαθίσταται από το ακόλουθο κείμενο:
                                    «Με την επιφύλαξη του άρθρου 89, οι αρχές εξυγίανσης σε επίπεδο ομίλου συγκροτούν σώματα εξυγίανσης για την εκτέλεση των καθηκόντων που αναφέρονται στα άρθρα 12, 13, 16, 18, 45 έως 45η, 91 και 92, και, όπου ενδείκνυται, για τη διασφάλιση της συνεργασίας και του συντονισμού με τις αρχές εξυγίανσης τρίτων χωρών.»·
                                 
                              
                                    β)
                                 
                                 
                                    στην παράγραφο 1, στο σημείο i) του δευτέρου εδαφίου, η φράση «άρθρο 45» αντικαθίσταται από τη φράση «άρθρα 45 έως 45η».
                                 
                              
                  
                        35)
                     
                     
                        Το άρθρο 89 αντικαθίσταται από το ακόλουθο κείμενο:
                        
                           «Άρθρο 89
                           Ευρωπαϊκά σώματα εξυγίανσης
                           
                              1.   Σε περίπτωση που ίδρυμα τρίτης χώρας ή μητρική επιχείρηση τρίτης χώρας έχει θυγατρικές που είναι εγκατεστημένες στην Ένωση ή μητρικές επιχειρήσεις στην Ένωση, που είναι εγκατεστημένες σε δύο ή περισσότερα κράτη μέλη, ή δύο ή περισσότερα υποκαταστήματα στην Ένωση που θεωρούνται σημαντικά από δύο ή περισσότερα κράτη μέλη, οι αρχές εξυγίανσης των κρατών μελών όπου είναι εγκατεστημένες οι εν λόγω οντότητες ή όπου βρίσκονται τα εν λόγω σημαντικά υποκαταστήματα συγκροτούν ένα ενιαίο ευρωπαϊκό σώμα εξυγίανσης.
                           
                           
                              2.   Το ευρωπαϊκό σώμα εξυγίανσης που αναφέρεται στην παράγραφο 1 του παρόντος άρθρου εκτελεί τις εργασίες και τα καθήκοντα που καθορίζονται στο άρθρο 88 όσον αφορά τις οντότητες που αναφέρονται στην παράγραφο 1 του παρόντος άρθρου, και, στο βαθμό που τα εν λόγω καθήκοντα είναι σχετικά, τα υποκαταστήματα.
                              Τα καθήκοντα που αναφέρονται στο πρώτο εδάφιο της παρούσας παραγράφου περιλαμβάνουν τον καθορισμό της απαίτησης που αναφέρεται στα άρθρα 45 έως 45η.
                              Κατά τον καθορισμό της απαίτησης που αναφέρεται στα άρθρα 45 έως 45η, τα μέλη του ευρωπαϊκού σώματος εξυγίανσης λαμβάνουν υπόψη την παγκόσμια στρατηγική εξυγίανσης που έχει τυχόν εγκριθεί από αρχές τρίτων χωρών.
                              Στις περιπτώσεις όπου, σύμφωνα με την παγκόσμια στρατηγική εξυγίανσης, θυγατρικές εγκατεστημένες στην Ένωση ή ενωσιακή μητρική επιχείρηση και τα θυγατρικά της ιδρύματα δεν είναι οντότητες εξυγίανσης και τα μέλη του ευρωπαϊκού σώματος εξυγίανσης συμφωνούν με αυτήν τη στρατηγική, οι θυγατρικές που είναι εγκατεστημένες στην Ένωση ή, σε ενοποιημένη βάση, η ενωσιακή μητρική επιχείρηση συμμορφώνονται με την απαίτηση του άρθρου 45στ παράγραφος 1 μέσω της έκδοσης των μέσων που αναφέρονται στο άρθρο 45στ παράγραφος 2 στοιχεία α) και β) στην τελική μητρική επιχείρησή τους που είναι εγκατεστημένη σε τρίτη χώρα ή στις θυγατρικές της εν λόγω τελικής μητρικής επιχείρησης που είναι εγκατεστημένες στη ίδια τρίτη χώρα ή άλλες οντότητες βάσει των προϋποθέσεων που προβλέπονται στο άρθρο 45στ παράγραφος 2 στοιχείο α) σημείο i) και στο άρθρο 45στ παράγραφος 2 στοιχείο β) σημείο ii).
                           
                           
                              3.   Όταν μόνο μία ενωσιακή μητρική επιχείρηση κατέχει όλες τις ενωσιακές θυγατρικές ενός ιδρύματος τρίτης χώρας ή μιας μητρικής επιχείρησης τρίτης χώρας, στο ευρωπαϊκό σώμα εξυγίανσης προεδρεύει η αρχή εξυγίανσης του κράτους μέλους όπου είναι εγκατεστημένη η ενωσιακή μητρική επιχείρηση.
                              Εφόσον το πρώτο εδάφιο δεν εφαρμόζεται, η αρχή εξυγίανσης μιας ενωσιακής μητρικής επιχείρησης ή μιας ενωσιακής θυγατρικής με την υψηλότερη αξία των συνολικών στοιχείων ενεργητικού εντός ισολογισμού προεδρεύει το ευρωπαϊκό σώμα εξυγίανσης.
                           
                           
                              4.   Τα κράτη μέλη μπορούν, με αμοιβαία συμφωνία όλων των ενδιαφερομένων μερών, να άρουν την υποχρέωση να δημιουργηθεί ευρωπαϊκό σώμα εξυγίανσης, εάν άλλη ομάδα ή άλλο σώμα εκτελεί τις ίδιες εργασίες και τα ίδια καθήκοντα που καθορίζονται στο παρόν άρθρο και πληροί όλες τις προϋποθέσεις και τις διαδικασίες, συμπεριλαμβανομένων εκείνων που καλύπτουν την ιδιότητα μέλους και τη συμμετοχή στα ευρωπαϊκά σώματα εξυγίανσης, που ορίζονται στο παρόν άρθρο και στο άρθρο 90. Στην περίπτωση αυτή, κάθε αναφορά σε ευρωπαϊκά σώματα εξυγίανσης στην παρούσα οδηγία θεωρείται επίσης αναφορά σε αυτές τις άλλες ομάδες ή σώματα.
                           
                           
                              5.   Με την επιφύλαξη των παραγράφων 3 και 4 του παρόντος άρθρου, το ευρωπαϊκό σώμα εξυγίανσης λειτουργεί κατά τα λοιπά σύμφωνα με το άρθρο 88.».
                           
                        
                     
                  
                        36)
                     
                     
                        Στο σημείο 6 του τμήματος Β και στο σημείο 17 του τμήματος Γ του παραρτήματος, οι όροι «επιλέξιμες υποχρεώσεις» αντικαθίστανται από τους όρους «υποχρεώσεις υποκείμενες σε αναδιάρθρωση παθητικού».
                     
                  
         
            Άρθρο 2
            Τροποποιήσεις της οδηγίας 98/26/ΕΚ
            Η οδηγία 98/26/ΕΚ τροποποιείται ως εξής:
            
                        1)
                     
                     
                        Το άρθρο 2 τροποποιείται ως εξής:
                        
                                    α)
                                 
                                 
                                    το στοιχείο γ) αντικαθίσταται από το ακόλουθο κείμενο:
                                    «γ)   “κεντρικός αντισυμβαλλόμενος” ή “CCP”: ο κεντρικός αντισυμβαλλόμενος (CCP) όπως ορίζεται στο άρθρο 2 σημείο 1) του κανονισμού (ΕΕ) αριθ. 648/2012·»·
                                 
                              
                                    β)
                                 
                                 
                                    το στοιχείο στ) αντικαθίσταται από το ακόλουθο κείμενο:
                                    «στ)   “συμμετέχων”: ίδρυμα, κεντρικός αντισυμβαλλόμενος, διακανονιστής, συμψηφιστικό γραφείο, διαχειριστής συστήματος ή εκκαθαριστικό μέλος ενός κεντρικού αντισυμβαλλομένου, που έχει λάβει άδεια λειτουργίας σύμφωνα με το άρθρο 17 του κανονισμού (ΕΕ) αριθ. 648/2012·».
                                 
                              
                  
                        2)
                     
                     
                        Προστίθεται το ακόλουθο άρθρο:
                        
                           «Άρθρο 12α
                           Έως τις 28 Ιουνίου 2021, η Επιτροπή επανεξετάζει τον τρόπο με τον οποίο τα κράτη μέλη εφαρμόζουν την παρούσα οδηγία στα ιδρύματα της χώρας τους που συμμετέχουν άμεσα σε συστήματα που διέπονται από το δίκαιο τρίτης χώρας και στην πρόσθετη ασφάλεια που παρέχεται σε συνάρτηση με τη συμμετοχή στα εν λόγω συστήματα. Η Επιτροπή αξιολογεί ιδίως την ανάγκη για τυχόν περαιτέρω τροποποιήσεις στην παρούσα οδηγία όσον αφορά τα συστήματα που διέπονται από το δίκαιο τρίτης χώρας. Η Επιτροπή υποβάλλει σχετική έκθεση στο Ευρωπαϊκό Κοινοβούλιο και το Συμβούλιο, συνοδευόμενη, όπου αρμόζει, από προτάσεις για την αναθεώρηση της παρούσας οδηγίας.».
                        
                     
                  
         
            Άρθρο 3
            Μεταφορά στο εθνικό δίκαιο
            
               1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία έως τις 28 Δεκεμβρίου 2020. Ανακοινώνουν αμέσως στην Επιτροπή το κείμενο των εν λόγω μέτρων.
               Τα κράτη μέλη εφαρμόζουν αυτά τα μέτρα από την ημερομηνία της έναρξης ισχύος τους στο εθνικό δίκαιο, η οποία θα είναι το αργότερο έως τις 28 Δεκεμβρίου 2020.
               Τα κράτη μέλη εφαρμόζουν το άρθρο 1 σημείο 17) της παρούσας οδηγίας σύμφωνα με το άρθρο 45θ παράγραφος 3 της οδηγίας 2014/59/ΕΕ από την 1η Ιανουαρίου 2024. Εφόσον, σύμφωνα με το άρθρο 45ιγ παράγραφος 1 της οδηγίας 2014/59/ΕΕ, η αρχή εξυγίανσης έχει θέσει προθεσμία συμμόρφωσης που λήγει μετά την 1η Ιανουαρίου 2024, η ημερομηνία εφαρμογής του άρθρου 1 σημείο 17) της παρούσας οδηγίας σύμφωνα με το άρθρο 45θ παράγραφος 3 της οδηγίας 2014/59/ΕΕ είναι η ίδια με την προθεσμία συμμόρφωσης.
            
            
               2.   Όταν τα κράτη μέλη θεσπίζουν τα μέτρα που αναφέρονται στην παράγραφο 1, αυτά περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αυτής αποφασίζεται από τα κράτη μέλη.
            
            
               3.   Τα κράτη μέλη ανακοινώνουν στην Επιτροπή και την ΕΑΤ το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία.
            
         
         
            Άρθρο 4
            Έναρξη ισχύος
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 5
            Αποδέκτες
            Η παρούσα οδηγία απευθύνεται στα κράτη μέλη.
         
         
            Βρυξέλλες, 20 Μαΐου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  EE C 34 της 31.1.2018, σ. 17.
         
            (2)  EE C 209 της 30.6.2017, σ. 36.
         
            (3)  Θέση του Ευρωπαϊκού Κοινοβουλίου της 16ης Απριλίου 2019 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου της 14ης Μαΐου 2019.
         
            (4)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, και των κανονισμών (ΕΕ) αριθ. 1093/2010 και (ΕΕ) αριθ. 648/2012, του Ευρωπαϊκού Κοινοβουλίου και του Συμβουλίου (ΕΕ L 173 της 12.6.2014, σ. 190).
         
            (5)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (6)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).
         
            (7)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
         
            (8)  Κατ' εξουσιοδότηση κανονισμός (ΕΕ) 2016/1075 της Επιτροπής, της 23ης Μαρτίου 2016, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου σχετικά με τα ρυθμιστικά τεχνικά πρότυπα για τον καθορισμό του περιεχομένου των σχεδίων ανάκαμψης, των σχεδίων εξυγίανσης και των σχεδίων εξυγίανσης ομίλων, των ελάχιστων κριτηρίων που πρέπει να αξιολογεί η αρμόδια αρχή όσον αφορά τα σχέδια ανάκαμψης και τα σχέδια ανάκαμψης ομίλων, των προϋποθέσεων για τη χρηματοπιστωτική στήριξη ομίλου, των απαιτήσεων για τους ανεξάρτητους εκτιμητές, της συμβατικής αναγνώρισης των εξουσιών απομείωσης και μετατροπής, των διαδικασιών και του περιεχομένου των απαιτήσεων κοινοποίησης και της ειδοποίησης αναστολής, καθώς και του τρόπου λειτουργίας των σωμάτων εξυγίανσης (ΕΕ L 184 της 8.7.2016, σ. 1).
         
            (9)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), για την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (10)  Οδηγία 2014/49/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί των συστημάτων εγγύησης των καταθέσεων (ΕΕ L 173 της 12.6.2014, σ. 149).
         
            (11)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).